**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

ԲՈՎԱՆԴԱԿՈՒԹՅՈՒՆ

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc134468206)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 8](#_Toc134468207)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 8](#_Toc134468208)

[Արտաքին միջավայրի զարգացումներ 8](#_Toc134468209)

[ՀՀ մակրոտնտեսական զարգացումներ 11](#_Toc134468210)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 30](#_Toc134468211)

[ՀՀ ՊԵՏԱԿԱՆ ԲՅՈՒՋԵԻ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՑՈՒՑԱՆԻՇՆԵՐԸ 38](#_Toc134468212)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 39](#_Toc134468213)

[Հարկային եկամուտներ և պետական տուրքեր 40](#_Toc134468215)

[Պաշտոնական դրամաշնորհներ 46](#_Toc134468216)

[Այլ եկամուտներ 48](#_Toc134468217)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 51](#_Toc134468218)

[ՀՀ պետական բյուջեի ծախսերը ծրագրային դասակարգմամբ 57](#_Toc134468219)

[ՀՀ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ 121](#_Toc134468220)

[ՀՀ ՊԵՏԱԿԱՆ ՊԱՐՏՔԸ 126](#_Toc134468221)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2023 թվականի առաջին եռամսյակում համաշխարհային մատակարարման շղթաների աստիճանական վերականգնման, Չինաստանի տնտեսության վերականգնման, ինչպես նաև կենտրոնական բանկերի կողմից կիրառվող զսպող դրամավարկային քաղաքականության արդյունքում ՀՀ հիմնական գործընկեր երկրներում գրանցվել են ներուժային աճերից ցածր տնտեսական աճեր, իսկ ՌԴ-ում գրանցվել է տնտեսական անկում: Գնաճային ճնշումները թուլացել են՝ պայմանավորված համաշխարհային մատակարարման շղթաների վերականգնմամբ, ինչպես նաև կենտրոնական բանկերի կողմից վարվող խստացող դրամավարկային քաղաքականությամբ:
2. Դեպի Հայաստան մարդկանց ներհոսքով, զբոսաշրջության զգալի ավելացման, տեղեկատվական տեխնոլոգիաների ոլորտի ընկերությունների՝ ՀՀ տեղափոխման, ինչպես նաև ՀՀ-ից դեպի Ռուսաստան արտահանման պահանջարկի ավելացման արդյունքում ձևավորված տնտեսական ակտիվության աճի բարձր տեմպերը շարունակվել են նաև 2023 թվականի առաջին եռամսյակում։ Արդյունքում հունվար-մարտին գրանցվել է 12.2% տնտեսական ակտիվության աճ` պայմանավորված հիմնականում ծառայությունների աճով: Տնտեսության մյուս ճյուղերում նույնպես գրանցվել է թողարկման ծավալների աճ: Տնտեսական ակտիվության աճն ուղեկցվել է ներքին և արտաքին պահանջարկի աճով:
3. 2023 թվականի առաջին եռամսյակում ներքին բարձր պահանջարկի և արտաքին որոշ շուկաներում ՀՀ ապրանքների նկատմամբ պահանջարկի ավելացման պայմաններում արտաքին առևտուրը նշանակալի աճ է գրանցել. ապրանքների արտահանումն աճել է 2․3 անգամ, իսկ ներմուծումը՝ 89.1%-ով։
4. 2023 թվականի առաջին եռամսյակում 12-ամսյա գնաճը զգալիորեն դանդաղել է և կազմել 5.4%՝ գտնվելով ԿԲ թիրախային միջակայքի վերին հատվածում։ Արդյունքում ԿԲ-ն ձեռնպահ է մնացել քաղաքականության տոկոսադրույքի հետագա փոփոխություններից՝ համարելով, որ քաղաքականության դիրքը բավարար զսպող է կանխատեսվող ժամանակահատվածում դեպի թիրախը գնաճի հետագա նվազեցումն ապահովելու համար։
5. 2023 թվականի առաջին եռամսյակում բանկային համակարգի վարկերի և ավանդների ծավալների աճերը շարունակել են արագանալ։ Վարկերի աճը հիմնականում պայմանավորվել է հիպոտեկային վարկերի աճով, որի վրա շարունակում է իր դրական ազդեցությունն ունենալ եկամտային հարկի վերադարձի քաղաքականությունը։ Ավանդները բարձր աճի տեմպեր են գրանցել՝ արտացոլելով ինչպես ոչ ռեզիդենտների ավանդների ներհոսքի կտրուկ արագացումը, այնպես էլ ռեզիդենտ ձեռնարկությունների և ֆիզիկական անձանց ցպահանջ ավանդների աճը։
6. 2023 թվականի առաջին եռամսյակի բարձր տնտեսական աճի պայմաններում, եկամուտների գերակատարման և ծախսերի թերակատարման արդյունքում ձևավորվել է բյուջեի հավելուրդ։ Հարկաբյուջետային քաղականության ազդեցությունն ամբողջական պահանջարկի վրա եղել է զսպող՝ պայմանավորված ծախսերի զսպող ազդեցությամբ։
7. 2023 թվականի առաջին եռամսյակում հարկման բազաների աճի պայմաններում ՀՀ պետական բյուջեի հարկային եկամուտներն աճել են բարձր տեմպերով՝ կազմելով 461.4 մլրդ դրամ և նախորդ տարվա նույն ժամանակահատվածի համեմատ աճելով 15.2%-ով: Ընդ որում, հարկերի հավաքագրման աճի տեմպերը փոքր-ինչ դանդաղել են՝ պայմանավորված եկամտային հարկի դրույքաչափի նվազմամբ և վերադարձի ծավալների աճով, ինչպես նաև մետաղական հանքանյութերի նկատմամբ արտահանման տուրքի չեղարկմամբ:

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2023 թվականի առաջին եռամսյակի եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված ծրագրային ցուցանիշները կատարվել են եկամուտների գծով՝ 103.9%‑ով՝ կազմելով 483.6 մլրդ դրամ, ծախսերի գծով՝ 76.5%-ով՝ կազմելով 422.7 մլրդ դրամ: Հարկ է նշել, որ հաշվետու տարում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. Նախորդ տարվա առաջին եռամսյակի համեմատ պետական բյուջեի եկամուտներն աճել են 13.7%‑ով կամ 58.2 մլրդ դրամով՝ պայմանավորված հարկային եկամուտների աճով:
3. Նախորդ տարվա նույն ժամանակահատվածի համեմատ պետական բյուջեի ծախսերն աճել են 6.5%-ով կամ 25.9 մլրդ դրամով:

**ՀՀ պետական բյուջեի եկամուտները**

1. 2022 թվականի առաջին եռամսյակի համեմատ հարկային եկամուտների (ներառյալ` պետական տուրքը) առաջանցիկ աճի արդյունքում բյուջեի եկամուտներում 1.3 տոկոսային կետով ավելացել է հարկային եկամուտների (ներառյալ` պետական տուրքը) տեսակարար կշիռը, իսկ այլ եկամուտների և պաշտոնական դրամաշնորհների տեսակարար կշիռները նվազել են համապատասխանաբար 0.1 և 1.2 տոկոսային կետով:
2. 2023 թվականի առաջին եռամսյակի ընթացքում ՀՀ պետական բյուջե են մուտքագրվել 461.4 մլրդ դրամ հարկային եկամուտներ և պետական տուրքեր, որոնք 3.2%‑ով գերազանցել են առաջին եռամսյակի ծրագրային ցուցանիշը: 2022 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 15.2%‑ով կամ 60.8 մլրդ դրամով, որը հիմնականում պայմանավորված է ավելացված արժեքի հարկի, եկամտային հարկի, ակցիզային հարկի և սոցիալական վճարի գծով մուտքերի աճով:
3. 2023 թվականի առաջին եռամսյակի ընթացքում ստացվել են 969.9 մլն դրամ պաշտոնական դրամաշնորհներ՝ կազմելով առաջին եռամսյակի համար ծրագրված մուտքերի 21.8%‑ը և 25.9%-ով կամ 338.2 մլն դրամով զիջելով նախորդ տարվա նույն ժամանակահատվածի ցուցանիշը:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են 21.3 մլրդ դրամ՝ 55%-ով գերազանցելով ծրագրված ցուցանիշը և 9.8%-ով զիջելով 2022 թվականի առաջին եռամսյակի ցուցանիշը:

**ՀՀ պետական բյուջեի ծախսերը**

1. ՀՀ 2023 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին եռամսյակում նախատեսվել էր թվով 163 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 164, որոնցից առաջին եռամսյակում փաստացի միջոցներ են օգտագործվել 154-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. ՀՀ 2023 թվականի պետական բյուջեի առաջին եռամսյակի փաստացի ծախսերի՝ 422.7 մլրդ դրամի 38.6%-ը բաժին է ընկել ՀՀ աշխատանքի և սոցիալական հարցերի նախարարության, 14.1%-ը՝ ՀՀ պաշտպանության նախարարության, 9.1%-ը՝ ՀՀ ֆինանսների նախարարության, 8.4%-ը՝ ՀՀ կրթության, գիտության, մշակույթի և սպորտի նախարարության, 7.4%‑ը՝ ՀՀ տարածքային կառավարման և ենթակառուցվածքների նախարարության, 5.7%-ը՝ ՀՀ առողջապահության նախարարության, 3.5%-ը՝ ՀՀ ոստիկանության, 2.5%‑ը՝ ՀՀ էկոնոմիկայի նախարարության պատասխանատվությամբ իրականացվող ծրագրերին:
3. 2022 թվականի առաջին եռամսյակի համեմատ ՀՀ պետական բյուջեի ծախսերի 6.5% կամ 25.9 մլրդ դրամ աճը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 13.6% (19.6 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 19.2% (5 մլրդ դրամ) և ՀՀ առողջապահության նախարարության ծախսերի 14.8% (3.1 մլրդ դրամ) աճով:
4. Ըստ տնտեսագիտական կառուցվածքի բյուջեի ծախսերի 93.2%-ը կամ 394.2 մլրդ դրամը բաժին է ընկել ընթացիկ ծախսերին, 6.8%-ը կամ 28.5 մլրդ դրամը՝ ոչ ֆինանսական ակտիվների հետ գործառնություններին, իսկ նախորդ տարվա առաջին եռամսյակի համեմատ 6.5% աճը հիմնականում պայմանավորված է սոցիալական նպաստների, կենսաթոշակների և դրամաշնորհների գծով ծախսերի աճով:
5. Նախորդ տարվա առաջին եռամսյակի համեմատ ընթացիկ ծախսերի 8.8% (32 մլրդ դրամ) աճը պայմանավորված է աշխատանքի վարձատրության (4.7 մլրդ դրամ), ծառայությունների և ապրանքների ձեռքբերման (4.8 մլրդ դրամ), սուբսիդիաների (1.4 մլրդ դրամ), դրամաշնորհների (6.8 մլրդ դրամ), նպաստների (6.4 մլրդ դրամ) և կենսաթոշակների (13.4 մլրդ դրամ) աճով:
6. Ոչ ֆինանսական ակտիվների հետ գործառնությունների ցուցանիշի ծրագրից 70.8% (69.2 մլրդ դրամ) շեղումը և նախորդ տարվա նույն ժամանակահատվածի համեմատ 17.6% (6.1 մլրդ դրամ) նվազումը հիմնականում պայմանավորված են ոչ ֆինանսական ակտիվների գծով ծախսերով (կապիտալ ծախսերով):
7. Հաշվետու ժամանակահատվածում կապիտալ ծախսերը կազմել են 30.4 մլրդ դրամ կամ ճշտված ծրագրի 30.8%-ը և 18.2%-ով (6.8 մլրդ դրամով) զիջել նախորդ տարվա նույն ժամանակահատվածի ցուցանիշը: Առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի գծով գրանցվել է 11.4% (1.1 մլրդ դրամ) աճ:

**ՀՀ պետական բյուջեի հավելուրդը**

1. 2023 թվականի առաջին եռամսյակում ՀՀ պետական բյուջեն կատարվել է 60.9 մլրդ դրամ հավելուրդով՝ ծրագրված 87.4 մլրդ դրամ պակասուրդի և նախորդ տարվա նույն ժամանակահատվածի 28.7 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի համեմատաբար ցածր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 82.5 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 4.8 մլրդ դրամ կամ եռամսյակային ծրագրի 19.6%-ը:
2. Հաշվետու ժամանակահատվածում ֆինանսավորման ներքին աղբյուրները կազմել են -0.1 մլրդ դրամ (կատարողականը՝ -0.1%), արտաքին աղբյուրները՝ -60.8 մլրդ դրամ (կատարողականը՝ 132.6%):

**ՀՀ ՊԵՏԱԿԱՆ ՊԱՐՏՔԸ**

1. 2023 թվականի մարտի 31-ի դրությամբ ՀՀ պետական պարտքը կազմել է 4,232.2 մլրդ դրամ (10,899.4 մլն ԱՄՆ դոլար): ՀՀ պետական պարտքում 2,484.5 մլրդ դրամը (6,398.3 մլն ԱՄՆ դոլարը) կազմել է արտաքին պարտքը, 1,747.8 մլրդ դրամը (4,501.1 մլն ԱՄՆ դոլարը)՝ ներքին պարտքը:
2. ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշներն աճել են անհամաչափորեն` համապատասխանաբար 1.1%-ով և 2.5%‑ով: Դա պայմանավորված է եղել 2022 թվականի վերջի և 2023 թվականի մարտ ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը նվազել է 1.3%-ով՝ 393.57-ից դառնալով 388.3:
3. ՀՀ կառավարության պարտքը 2023 թվականի մարտի 31-ի դրությամբ կազմել է 4,014.3 մլրդ դրամ (10,338.1 մլն ԱՄՆ դոլար), որից արտաքին պարտքը՝ 2,266.5 մլրդ դրամ (5,837.0 մլն ԱՄՆ դոլար), իսկ ներքին պարտքը՝ 1,747.8 մլրդ դրամ (4,501.1 մլն ԱՄՆ դոլար):
4. 2023 թվականի մարտի 31-ի դրությամբ ՀՀ կառավարության պարտքը նախորդ տարեվերջի համեմատությամբ աճել է 44.6 մլրդ դրամով (251.7 մլն ԱՄՆ դոլարով), մասնավորապես՝ արտաքին պարտքը նվազել է 53.2 մլրդ դրամով (57.1 մլն ԱՄՆ դոլարով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2023 թվականի առաջին եռամսյակում հիմնական գործընկեր երկրների տնտեսություններում շարունակվել են տնտեսական աճեր դիտվել, բացառությամբ Ռուսաստանի, որտեղ գրանցված անկման տեմպերը թուլանում են՝ ի համեմատ նախորդ եռամսյակների: Աճը զսպող գործոններ են շարունակում մնալ ռուս-ուկրաինական հակամարտության բացասական հետևանքներն ու կենտրոնական բանկերի կողմից կիրառվող դրամավարկային քաղաքականության խստացումները:

2023 թվականի առաջին եռամսյակում նախորդ տարվա համապատասխան ժամանակահատվածի նկատմամբ ԱՄՆ տնտեսությունը գրանցել է 1.6% աճ[[1]](#footnote-1), Եվրագոտու տնտեսությունն աճել է ավելի դանդաղ տեմպերով՝ 1.3%-ով[[2]](#footnote-2), իսկ Չինաստանում գրանցվել է 4.5% տնտեսական աճ[[3]](#footnote-3):

Ռուսաստանի տնտեսությունը 2023 թվականի առաջին եռամսյակում նախորդ տարվա նույն ժամանակահատվածի նկատմամբ արձանագրել է 2.2% անկում[[4]](#footnote-4)։ Ընդ որում, Ռուսաստանի տնտեսական անկման տեմպերը դանդաղել են. տնտեսական ակտիվությունը հունվարին նվազել է 3.2%-ով, փետրվարին՝ 2.9%-ով, իսկ մարտին՝ 1.1%-ով: Անկման տեմպերի դանդաղումը պայմանավորված է մշակող արդյունաբերության աստիճանական վերականգնմամբ:

1. Գործընկեր երկրների տնտեսական աճեր, եռամսյակային, տ/տ, %

Ռուս-ուկրաինական հակամարտության պայմաններում 2022 թվականի մարտ ամսից արագացող գնաճը զսպելու նպատակով առաջատար տնտեսությունների կենտրոնական բանկերի կողմից իրականացվող շարունակական զսպող քաղաքականության արդյունքում տարեսկզբից շարունակվում է գնաճի տեմպերի դանդաղումը:

1. Գնաճն ու դրամավարկային քաղաքականության արձագանքը գործընկեր երկրներում[[5]](#footnote-5)

|  |
| --- |
| *Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ* |

***Միջազգային գներ[[6]](#footnote-6)*:** 2023 թվականի առաջին եռամսյակում հումքային և պարենային ապրանքների շուկայում գնաճային ճնշումները թուլացել են՝ պայմանավորված համաշխարհային մատակարարման շղթաների վերականգնմամբ, կենտրոնական բանկերի կողմից վարվող խստացող դրամավարկային քաղաքականությամբ: Նավթի միջազգային գները 2023 թվականի առաջին եռամսյակում նախորդ տարվա համապատասխան ժամանակահատվածի նկատմամբ նվազել են միջինում 17.7%-ով՝ 2023 թվականի մարտին կազմելով 78.5 ԱՄՆ դոլար մեկ բարելի դիմաց:

Պղնձի միջազգային գները նույնպես շարունակել են նվազել՝ եռամսյակի սկզբի համեմատ ավելի արագ տեմպերով. 2023 թվականի առաջին եռամսյակում պղնձի միջազգային գները նվազել են 10.4%-ով՝ մարտ ամսին կազմելով 8,856.3 ԱՄՆ դոլար մեկ տոննայի համար: Մոլիբդենի միջազգային գները փետրվարի կտրուկ աճից հետո նվազել են՝ մարտ ամսին կազմելով 74,000 ԱՄՆ դոլար մեկ տոննայի համար:

Պարենի միջազգային գները[[7]](#footnote-7) 2023 թվականի առաջին եռամսյակում շարունակաբար նվազել են՝ պայմանավորված որոշ ապրանքների (կաթնամթերք, հացահատիկ, բուսական յուղեր, շաքարավազ) միջազգային գների նվազմամբ, ինչպես նաև դրամավարկային քաղաքականության բարձր տոկոսադրույքներով:

1. Նավթի, մետաղների և պարենի գների զարգացումներ

|  |  |
| --- | --- |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ:*** Դեպի Հայաստան մարդկանց ներհոսքի, զբոսաշրջության զգալի ավելացման, տեղեկատվական տեխնոլոգիաների ոլորտի ընկերությունների՝ ՀՀ տեղափոխման, ինչպես նաև ՀՀ-ից դեպի Ռուսաստան արտահանման պահանջարկի ավելացման արդյունքում ձևավորված տնտեսական ակտիվության աճի բարձր տեմպերը շարունակվեցին նաև 2023 թվականի առաջին եռամսյակում։ Արդյունքում 2023 թվականի հունվար-մարտին նախորդ տարվա նույն ժամանակահատվածի համեմատ գրանցվեց տնտեսական ակտիվության ցուցանիշի 12.2% աճ (Գծապատկերներ 1-4)։ Տնտեսական ակտիվության աճը հիմնականում պայմանավորված էր ծառայությունների աճով (նպաստումը` 6.6 տոկոսային կետ): Տնտեսության մյուս ճյուղերի աճերը ևս նպաստեցին տնտեսական ակտիվությանը։

Տնտեսական դրական զարգացումներին իր նպաստումն է շարունակում ունենալ բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ծրագրի՝ Երևան քաղաքից աստիճանական դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ, ինչպես նաև օտարերկրացիների ներհոսքը:

***Արդյունաբերություն***[[8]](#footnote-8)***։*** Արդյունաբերության ճյուղի2023 թվականի հունվար-փետրվարի աճի ցածր տեմպերը մարտ ամսին կտրուկ արագացել են, արդյունքում՝ առաջին եռամսյակում արդյունաբերության ճյուղում գրանցվել է 3.6% թողարկման աճ։ Արդյունաբերության աճը հիմնականում պայմանավորված է եղել մշակող արդյունաբերության աճով (նպաստումը՝ 4.5 տոկոսային կետ): Միաժամանակ հանքագործական արդյունաբերություն և բացհանքերի շահագործում ենթաճյուղի նվազումը բացասաբար է ազդել (0.8 տոկոսային կետով) արդյունաբերության աճի վրա՝ պայմանավորված մետաղական հանքաքարի արդյունահանման նվազմամբ (նպաստումը` -0.9 տոկոսային կետ):

Մշակող արդյունաբերության աճին նպաստել է ինչպես ներքին, այնպես էլ արտաքին պահանջարկի աճը: ՌԴ ներմուծման շուկաների սահմանափակումները շարունակել են նպաստել ՀՀ-ից դեպի ՌԴ մշակող արդյունաբերության արտահանման ավելացմանը, իսկ ծառայությունների և շինարարության ոլորտի դրական զարգացումները մեծացրել են մշակող արդյունաբերության որոշ տեսակների նկատմամբ պահանջարկը: Ենթաճյուղի աճը հիմնականում պայմանավորված է եղել այլ ոչ մետաղական հանքային արտադրատեսակների (նպաստումը` 2.4 տոկոսային կետ), ոսկերչական արտադրատեսակների (նպաստումը` 2.0 տոկոսային կետ), պոլիգրաֆիական գործունեության (նպաստումը` 1.7 տոկոսային կետ), ծխախոտային արտադրատեսակների (նպաստումը` 1.6 տոկոսային կետ), ինչպես նաև խմիչքների (նպաստումը` 1.4 տոկոսային կետ) արտադրության ծավալների աճով:

***Գյուղատնտեսություն։*** 2023 թվականիառաջին եռամսյակում գյուղատնտեսության, անտառային տնտեսության և ձկնորսության համախառն արտադրանքն աճել է 0.8%-ով՝ պայմանավորված բուսաբուծության աճով (նպաստումը` 4.1 տոկոսային կետ)։ Միաժամանակ անասնաբուծության նվազումը 2.8 տոկոսային կետով հակազդել է ճյուղի աճին։ Անասնաբուծության նվազումն իր հերթին պայմանավորված է եղել կաթի արտադրության և սպանդի համար գյուղատնտեսական կենդանու և թռչնի իրացման նվազմամբ, ինչի պատճառ է հանդիսացել տնային տնտեսությունների անասնագլխաքանակի նվազումը:

***Շինարարություն։*** Շինարարության ճյուղում գրանցված 15.6% աճը պայմանավորված է եղել հիմնականում կազմակերպությունների և բնակչության միջոցներով իրականացված շինարարության ծավալների աճերով (նպաստումները` համապատասխանաբար 16.2 և 5.6 տոկոսային կետեր)։ Կազմակերպությունների միջոցներով իրականացված շինարարության ծավալների աճը պայմանավորվել է ներքին ներդրողների միջոցներով ֆինանսավորվող շինարարության աճով։ Վերջինս և բնակչության միջոցներով ֆինանսավորվող շինարարության աճն իրենց հերթին վկայում են ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ինչպես նաև օտարերկրյա քաղաքացիների մեծ ներհոսքի պայմաններում բնակարանային շուկայում առաջացած պահանջարկը)։ Մինչդեռ պետական բյուջեի միջոցներով ֆինանսավորվող շինարարության նվազումը հակազդել է շինարարության ընդհանուր աճին (8․3 տոկոսային կետ)՝ պայմանավորված ինչպես միջազգային վարկերով, այնպես էլ զուտ պետական բյուջեի միջոցներով ֆինանսավորվող շինարարության ծավալների նվազմամբ։

Ըստ տնտեսական գործունեության տեսակների՝ շինարարության աճին հիմնականում նպաստել է անշարժ գույքի հետ կապված գործունեության (հիմնականում՝ բնակարանաշինություն) ոլորտում շինարարության ծավալների աճը: Մինչդեռ էլեկտրականության, գազի, գոլորշու և լավորակ օդի մատակարարում, ինչպես նաև գյուղատնտեսություն, անտառային տնտեսություն և ձկնորսություն ենթաճյուղերում իրականացված շինարարության ծավալների նվազումներն էականորեն հակազդել են ընդհանուր շինարարության աճին։

***Ծառայություններ և առևտուր։*** Ծառայություններն աճել են 22.9%-ով՝հիմնականում պայմանավորված տեղեկատվություն և կապ (նպաստումը` 10.0 տոկոսային կետ), ֆինանսական և ապահովագրական գործունեություն (նպաստումը` 5.0 տոկոսային կետ), տրանսպորտ (նպաստումը` 4.0 տոկոսային կետ), ինչպես նաև կացության և հանրային սննդի կազմակերպում (նպաստումը` 2.3 տոկոսային կետ) ենթաճյուղերի աճերով: Ֆինանսական և ապահովագրական գործունեություն ենթաճյուղի դրական զարգացումները զուգորդվել են բանկային համակարգում 2023 թվականի առաջին եռամսյակում շահութաբերության աննախադեպ բարձր ցուցանիշներով, ինչին նպաստել են արտարժույթային գործառնություններից լրացուցիչ եկամուտները (այդ թվում՝ միջնորդավճարներից գոյացած հասույթը), ինչպես նաև ոչ ռեզիդենտների կողմից նոր բանկային հաշիվների ստեղծումը:

Տեղեկատվություն և կապ, տրանսպորտ, ինչպես նաև կացության և հանրային սննդի կազմակերպում ենթաճյուղերի դրական զարգացումները պայմանավորված են եղել ՌԴ-ից ՏՏ ոլորտի աշխատակիցների և ընկերությունների` ՀՀ տեղափոխմամբ, ինչպես նաև դեպի Հայաստան միջազգային զբոսաշրջության բարձր աճի տեմպերով:

Առևտրի 21.0% աճը հիմնականում պայմանավորված է եղել մեծածախ առևտրի աճով (նպաստումը՝ 18.7 տոկոսային կետ)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ինչպես նաև ազգային արժույթի արժեզրկման սպասումների հետևանքով տնտեսավարողների կողմից ներմուծված ապրանքների պաշարների կուտակմամբ: Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) և արտաքին (մասնավորապես՝ ծառայությունների արտահանման) պահանջարկի աճերով:

Հաշվետու ժամանակահատվածում բեռնափոխադրումների և ուղևորափոխադրումների ծավալներն աճել են: Բեռնափոխադրումների ծավալի 9.6% աճը հիմնականում պայմանավորված է եղել ավտոմոբիլային բեռնափոխադրումների աճով (նպաստումը՝ 7․7 տոկոսային կետ): Վերջինս իր հերթին պայմանավորված է եղել ինչպես ներկրված, այնպես էլ ներհանրապետական և արտահանման հետ կապված բեռնափոխադրումների աճով։ Ուղևորափոխադրումների ծավալն աճել է 30.7%-ով՝ հիմնականում պայմանավորված ավտոմոբիլային ուղևորափոխադրումների աճով (նպաստումը՝ 25.8 տոկոսային կետ):

Զբոսաշրջիկների այցելությունների բարձր աճն (2023թ. առաջին եռամսյակում նախորդ տարվա նույն ժամանակահատվածի նկատմամբ 81.2%-ով) իր հերթին դրական ազդեցություն է ունեցել ծառայությունների որոշ տեսակների, առևտրի, ինչպես նաև ուղևորափոխադրումների վրա:

|  |  |
| --- | --- |
| ***Գծապատկեր 4.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)*  *Աղբյուրը՝ ՀՀ ՎԿ* | ***Գծապատկեր 5.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)*  *Աղբյուրը՝ ՀՀ ՎԿ* |
| ***Գծապատկեր 6.*** *Տնտեսության ճյուղերի նպաստումները ՏԱՑ-ին (տ.կ.)[[9]](#footnote-9)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 7.*** *Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ*[[10]](#footnote-10)*:***Հունվար-մարտին տնտեսական ակտիվության աճն ուղեկցվել է ինչպես ներքին, այնպես էլ արտաքին պահանջարկի աճով:

***Սպառում։*** Հունվար-մարտին սպառումն իրական արտահայտությամբ աճել է շուրջ 6%-ով՝ պայմանավորված մասնավոր հատվածի սպառման աճով, որին նպաստել են բնակչության տնօրինվող եկամտի աճը (այդ թվում՝ դրամական փոխանցումների բարձր աճը, ինչպես նաև ծառայությունների ոլորտում աշխատավարձերի բարձր աճերը), ինչպես նաև սպառողական վարկավորման աճը: Մասնավոր սպառման աճին դրական նպաստում է ունեցել նաև դեպի Հայաստան զբոսաշրջության բարձր աճը: Տնտեսական բարձր աճի պայմաններում իրականացվող զսպող հարկաբյուջետային քաղաքականության հետևանքով պետական սպառման նվազումը զսպել է սպառման աճը։

***Ներդրումներ։*** Հունվար-մարտին գնահատվում է կապիտալ ներդրումների[[11]](#footnote-11)՝ նախորդ տարվա նույն ժամանակահատվածի նկատմամբ իրական արտահայտությամբ շուրջ 11.6% աճ՝ պայմանավորված մասնավոր ներդրումների աճով: Պետական ներդրումների նվազումը բացասաբար է նպաստել ընդհանուր ներդրումների աճին։ Մասնավոր ներդրումների վրա դրական ազդեցություն է ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, կրթության, ինչպես նաև մշակույթ, զվարճություններ և հանգիստ ոլորտներում կատարված ներդրումների աճերով[[12]](#footnote-12):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է մոտ 77.4%` պայմանավորված արտաքին պահանջարկի աճով (ՏՏ, զբոսաշրջիկներին մատուցված ծառայությունների աճ), ինչպես նաև ՌԴ ներմուծման շուկաների սահմանափակման արդյունքում՝ դեպի ՌԴ արտահանման ծավալների աճով: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 47.4%-ով` պայմանավորված տնտեսական ակտիվության և ներքին պահանջարկի աճով: Ներմուծման աճին դրական նպաստում է ունեցել նաև արժևորված ազգային արժույթը և տնտեսավարողների կողմից ազգային արժույթի արժեզրկման սպասումներով պայմանավորված ներմուծման ծավալների աճը:

###### **Աշխատանքի շուկա**

Տնտեսական բարձր ակտիվության պայմաններում հունվար-մարտին վարձու աշխատողների թիվը և աշխատավարձերը աճել են։ 2023 թվականի հունվար-մարտին պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 16.4%-ով՝ կազմելով 47,826 մարդ: Միևնույն ժամանակ վարձու աշխատողների թիվն աճել է շուրջ 6.1%-ով՝ կազմելով 699,239 մարդ։ Վարձու աշխատողների թվի աճին հիմնականում նպաստել են մշակող արդյունաբերության, տեղեկատվական տեխնոլոգիաների, շինարարության, մշակույթ, զվարճություններ և հանգիստ, ինչպես նաև կացության և հանրային սննդի կազմակերպման ոլորտներում աշխատողների թվի աճը։ Սա իր հերթին հիմնականում պայմանավորված է ՀՀ ժամանած զբոսաշրջիկների և աշխատանքային միգրանտների թվի ավելացմամբ, ինչպես նաև մշակող արդյունաբերության արտադրանքի նկատմամբ պահանջարկի աճով և շինարարության ոլորտի դրական զարգացումներով։

2023 թվականի առաջին եռամսյակում միջին ամսական անվանական աշխատավարձը նախորդ տարվա նույն ժամանակահատվածի համեմատ աճել է 22.9%-ով` կազմելով 261,495 դրամ: Աշխատավարձի աճին հիմնականում նպաստել են տեղեկատվական տեխնոլոգիաների, մշակող արդյունաբերության, մեծածախ և մանրածախ առևտրի, ինչպես նաև մշակույթ, զվարճություններ և հանգիստ ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 9.1%-ով` կազմելով 189,509 դրամ, իսկ ոչ պետականում` 26.7%-ով և կազմել է 292,048 դրամ: Իրական աշխատավարձը՝ 7.2% գնաճի պայմաններում, 2022 թվականի նույն ժամանակահատվածի համեմատ աճել է շուրջ 14.6%-ով:

1. Միջին ամսական աշխատավարձի աճը նախորդ տարվա նույն ժամանակահատ-վածի նկատմամբ, %

*Աղբյուրը՝ ՀՀ ՎԿ*

###### **Գնաճ և դրամավարկային քաղաքականություն**

2023 թվականի առաջին եռամսյակի ընթացքում գնաճի տեմպերը կտրուկ դանդաղել են՝ մտնելով ԿԲ թիրախային միջակայք, որի պայմաններում ԿԲ-ն անփոփոխ է թողել քաղաքականության տոկոսադրույքը։ Գնաճի տեմպերի զգալի դանդաղումը պայմանավորվել է արտաքին հատվածից գնաճային ճնշումների թուլացման, նախորդ տարվա և եռամսյակի ընթացքում փոխարժեքի արժևորման, ինչպես նաև իրականացված հետևողական զսպող դրամավարկային քաղաքականության ազդեցությամբ՝ միաժամանակ օժանդակություն ստանալով նախորդ տարվա գների բարձր բազայի գործոնից, որոնց, սակայն, որոշակիորեն հակակշռել է պահպանվող բարձր պահանջարկը։ Արդյունքում 12-ամսյա գնաճը մարտին կազմել է 5.4%` գտնվելով ԿԲ թիրախային միջակայքի վերին հատվածում, իսկ միջին գնաճը առաջին եռամսյակում՝ 7.2%:

1. Գնաճի տեմպերը և դրամավարկային քաղաքականությունը 2018թ․-ից 2023թ. մարտ, %

*Աղբյուրը՝ ՀՀ ԿԲ*

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 8.1% գների աճը (նպաստումը գնաճին` 3.0 տոկոսային կետ)՝ հիմնականում պայմանավորված առաջին անհրաժեշտության պարենային ապրանքների (միս, հացաբուլկեղեն և ձավարեղեն, մրգեր, կաթնամթերք և այլն) գների աճով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 9.1% գնաճ (նպաստումը գնաճին` 0.4 տոկոսային կետ), իսկ «Ոչ պարենային ապրանքների» խմբում արձանագրվել է 5.4% գնաճ (նպաստումը գնաճին` 1.2 տոկոսային կետ), ինչը, ի թիվս այլ գործոնների, հիմնականում պայմանավորված է հագուստի և կոշիկի, կենցաղային ապրանքների, դեղագործական ապրանքների գների աճով։ Բնակչությանը մատուցված ծառայությունների գծով արձանագրվել է 6.9% գնաճ (նպաստումը գնաճին` 2.5 տոկոսային կետ), ինչը հիմնականում պայմանավորված է եղել բնակարանների վարձավճարների, տրանսպորտի, առողջապահական ծառայությունների սակագների աճերով։

1. Գնաճի նպաստումները խոշոր ապրանքախմբերով, տոկոսային կետ

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականի առաջին եռամսյակում ԿԲ-ն ձեռնպահ է մնացել քաղաքականության տոկոսադրույքի փոփոխություններից՝ համարելով, որ քաղաքականության դիրքն արդեն բավարար զսպող է կանխատեսվող ժամանակահատվածում գնաճը նվազեցնելու թիրախային միջակայք։ Արդյունքում ֆինանսական շուկայում պետական պարտատոմսերի տոկոսադրույքները նախորդ տարվա ընթացքում գրանցած աճից հետո սկսել են նվազել, իսկ վարկերի և ավանդների տոկոսադրույքներն ընդհանուր առմամբ շարունակել են պահպանվել իրենց միջին մակարդակների շրջակայքում։

1. ՀՀ դրամով տոկոսադրույքների միտումները ՀՀ ֆինանսական շուկաներում, %

*Աղբյուրը՝ ՀՀ ԿԲ*

###### **Արտաքին առևտուր և զբոսաշրջություն**

***Արտաքին առևտուր* (դոլարային արտահայտությամբ)[[13]](#footnote-13)*:*** 2023 թվականի առաջին եռամսյակում գրանցվել է արտաքին ապրանքաշրջանառության կրկնապատիկ աճ՝ պայմանավորված տնտեսական բարձր ակտիվությամբ և արտաքին որոշ շուկաներում ՀՀ ապրանքների նկատմամբ պահանջարկի ավելացմամբ։ Արտաքին ապրանքաշրջանառությունը 2023 թվականի առաջին եռամսյակում կազմել է 4248․1 մլն ԱՄՆ դոլար` նախորդ տարվա նույն ժամանակահատվածի նկատմամբ աճելով 2 անգամ։ Հաշվետու ժամանակահատվածում արձանագրվել են դոլարային արտահայտությամբ արտահանման և ներմուծման երկնիշ աճեր. արտահանումն աճել է 2․3 անգամ` կազմելով 1664.8 մլն ԱՄՆ դոլար, իսկ ներմուծումը` 89.1%-ով՝ կազմելով 2583.3 մլն ԱՄՆ դոլար: 2023 թվականի առաջին եռամսյակում ապրանքների գծով արտաքին առևտրի բացասական մնացորդը նախորդ տարվա նկատմամբ խորացել է (45.5%-ով) և կազմել -918.5 մլն ԱՄՆ դոլար:

1. Առևտրային հաշվեկշռի դինամիկան հունվար-մարտ ամիսներին (մլն ԱՄՆ դոլար)[[14]](#footnote-14)

***Արտահանում:*** 2023 թվականի առաջին եռամսյակում ապրանքների արտահանումն աճել է 2․3 անգամ՝ պայմանավորված արտաքին որոշ շուկաներում (հատկապես՝ ՌԴ-ում) ՀՀ ապրանքների նկատմամբ պահանջարկի աճով, ինչպես նաև արտահանման ներուժի ավելացմամբ։

Արտահանման աճը հիմանականում պայմանավորվել է իրական ծավալների շուրջ 76.5% աճով: Աճին ապրանքախմբերի մեծամասնությունը դրական է նպաստել. Մասնավորապես՝ դրական են նպաստել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (39.1 տոկոսային կետով), «Մեքենաներ և սարքավորումներ» (34.7 տոկոսային կետով), «Տրանսպորտային միջոցներ» (23.9 տոկոսային կետով), «Պատրաստի սննդի արտադրանք» (9.9 տոկոսային կետով) ապրանքախմբերը, բացասական նպաստում ունեցած ամենամեծ ապրանքախումբը «Հանքահումքային արտադրանքն» է (8 տոկոսային կետով)։

1. Ապրանքների արտահանման ամսական միտումները 2023 թվականի հունվար- մարտ ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Ներմուծում:*** 2023 թվականի առաջին եռամսյակում արձանագրվել է ներմուծման բարձր երկնիշ աճ՝ պայմանավորված բարձր տնտեսական ակտիվության, պահանջարկի բարձր աճի և արտահանման հնարավորությունների մեծացման պայմաններում ներմուծվող ապրանքների բարձր պահանջարկով: 2023 թվականի առաջին եռամսյակում դոլարային արտահայտությամբ ապրանքների ներմուծման ծավալն աճել է 89.1%-ով՝ կազմելով 2583.3 մլն դոլար: Ընդ որում՝ գրանցվել է իրական ծավալների շուրջ 63% աճ, իսկ ներմուծվող ապրանքների գները նվազել են:

1. Ապրանքների ներմուծման ամսական միտումները 2023 թվականի հունվար-մարտ ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականի առաջին եռամսյակում գրեթե բոլոր ապրանքախմբերով տեղի է ունեցել ներմուծման դոլարային արտահայտությամբ ծավալների աճ: Աճին ամենամեծ նպաստումն են ունեցել «Տրանսպորտի միջոցներ» (29.8 տոկոսային կետ), «Մեքենաներ, սարքավորումներ և մեխանիզմներ» (27.1 տոկոսային կետ), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (13.2 տոկոսային կետ), և «Մանածագործական իրեր» (4.3 տոկոսային կետ) ապրանքախմբերը[[15]](#footnote-15)։

Միակ բացասական նպաստում ունեցած խումբը «Հանքահումքային արտադրանքն» է, որի բացասական նպաստման չափը կազմել է 1․1 տոկոսային կետ։

Ըստ ապրանքների լայն տնտեսական դասակարգման[[16]](#footnote-16) ներմուծման աճին նպաստել են «Միջանկյալ սպառման ապրանքները» (23.5 տոկոսային կետով, այդ թվում՝ արդյունաբերական մատակարարումները՝ 20.9 տոկոսային կետով), «Կապիտալ ապրանքները» (27.5 տոկոսային կետով) «Վերջնական սպառման ապրանքները» (16.2 տոկոսային կետով) և «Մարդատար ավտոմեքենաները» (21.9 տոկոսային կետով)[[17]](#footnote-17):

***Արտաքին առևտուրն ըստ գործընկեր երկրների:***2023 թվականի առաջին եռամսյակում արտաքին առևտրաշրջանառության աշխարհագրական կառուցվածքը կրել է որոշակի փոփոխություն։ Արտաքին առևտրի կառուցվածքում ԵԱՏՄ-ի դերը բարձրացել է, իսկ ԵՄ-ի և այլ երկրների դերը՝ նվազել։ ՀՀ արտաքին առևտրաշրջանառության 37%-ը բաժին է ընկել ԱՊՀ (որից 36.1 տոկոսային կետը` ԵԱՏՄ), 16%-ը` ԵՄ և 47%-ը` այլ երկրներին: ՀՀ արտաքին առևտրաշրջանառության մեջ ԱՊՀ երկրների կշիռն ավելացել է 4.1 տոկոսային կետով, ԵԱՏՄ-ինը՝ 5 տոկոսային կետով (ՌԴ՝ 4.4), իսկ ԵՄ-ի և այլ երկրներինը կշիռները նվազել են համապատասխանաբար 3.6 և 0.5 տոկոսային կետերով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու ժամանակաշրջանում սկսել են արգանալ, մասնավորապես՝ հաշվետու ժամանակահատվածում արտահանումը դեպի ՌԴ աճել է շուրջ 4.5 անգամ, իսկ ներմուծումը` 41.2%-ով: 2023 թվականի առաջին եռամսյակում ՌԴ-ի կշիռը կազմել է ՀՀ առևտրաշրջանառության 34.6%-ը: ՀՀ խոշոր առևտրային գործընկերների շրջանակում ընդգրկված են նաև Չինաստանը (10.6%), Իրանը (4%), Արաբական Միացյալ Էմիրություններ (7%), Գերմանիան (4.1%), ԱՄՆ-ն (4.1%) և այլն:

***Զբոսաշրջություն:*** 2023 թվականի հունվար-մարտ ամիսներին ՀՀ այցելած և ՀՀ-ից մեկնած զբոսաշրջիկների թվաքանակը նախորդ տարվա նույն ժամանակահատվածի համեմատ կտրուկ ավելացել է:2023 թվականի առաջին եռամսյակում ՀՀ այցելած զբոսաշրջիկների թվաքանակը հասել է 452 հազարի՝ նախորդ տարվա նույն եռամսյակի նկատմամբ աճելով 81.2%-ով (շուրջ 202 հազար մարդով), որին ՌԴ զբոսաշրջիկների (237 հազար) նպաստումը կազմել է շուրջ 51.4 տոկոսային կետ:Իսկ ՀՀ-ից մեկնած զբոսաշրջիկների թվաքանակը կազմել է շուրջ 327 հազար՝ նախորդ տարվա նույն եռամսյակի նկատմամբ աճելով 127.6%-ով (շուրջ 183 հազար մարդով):

1. ՀՀ այցելած զբոսաշրջիկների դինամիկան 2019-2022թթ. հունվար-մարտ ամիսներին, հազար մարդ

*Աղբյուրը՝ ՀՀ ՎԿ*

###### **Արժութային շուկա և փոխարժեքներ**

***Ֆիզիկական անձանց փոխանցումներ։*** Դեպի ՀՀֆիզիկական անձանց փոխանցումները 2023 թվականի առաջին եռամսյակում շարունակում են մնալ բարձր մակարդակի վրա՝ պահպանելով ՀՀ-ում արտարժույթի բարձր առաջարկը։ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ-ից արտերկիր կատարված առևտրային և ոչ առևտրային նպատակով զուտ փոխանցումները 2023 թվականի առաջին եռամսյակում կազմել են 553.2 մլն դոլար՝ նախորդ տարվա նույն ժամանակահատվածի համեմատ աճելով 2.9 անգամ: Ընդ որում՝ ՌԴ‑ից զուտ փոխանցումները 2023 թվականի առաջին եռամսյակում կազմել են 1.1 մլրդ դոլար՝ նախորդ տարվա նույն ժամանակահատվածի համեմատ աճելով շուրջ 9.1 անգամ։ Արդյունքում 2023 թվականի առաջին եռամսյակում ՀՀ-ում արտարժույթի ծավալները կտրուկ ավելացել են:

1. ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2022 թվականի աննախադեպ բարձր ծավալների համեմատ սկսել են կրճատվել:Եթե հունվար ամսին առքի և վաճառքի ծավալներն իրար ավելի մոտ են եղել, ապա փետրվար և մարտ ամիսների առքը գերազանցել է վաճառքը՝ հիմնականում պայմանավորված ռուբլու ձեռքբերումներով։

|  |  |
| --- | --- |
| ***Գծապատկեր 17****.* ՀՀ արժութային (ներբանկային) շուկայի շրջանառության տվյալներն ըստ դրամայինհամարժեքների, զուտ մլրդ դրամ | ***Գծապատկեր 18****․* Փոխարժեք և ԿԲ արձագանք |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** 2023 թվականի առաջին եռամսյակում ՀՀ դրամը ԱՄՆ դոլարի, ռուբլու և եվրոյի նկատմամբ դրսևորել է արժևորման վարքագիծ` պայմանավորված արտարժույթի նշանակալի ներհոսքով:

ԱՄՆ դոլարի, եվրոյի և ՌԴ ռուբլու նկատմամբ ՀՀ դրամը 2023 թվականի առաջին եռամսյակում նախորդ տարվա նույն եռամսյակի նկատմամբ արժևորվել է համապատասխանաբար 23.9%-ով, 29.5%-ով և 7%-ով։

2023 թվականի հունվար և փետրվար ամիսներին ՀՀ դրամը դոլարի նկատմամբ դրսևորել է հարաբերական կայուն վարքագիծ, և, սկսած մարտից, նկատվել է թույլ արժևորման միտում՝ պայմանավորված դրամի նկատմամբ ձևավորված բարձր պահանջարկով։ Առաջին եռամսյակում ՀՀ դրամի՝ դոլարի նկատմամբ ձևավորված միջին փոխարժեքը կազմել է 392․6 դրամ մեկ դոլարի դիմաց։

Հունվար և փետրվար ամիսներին ՀՀ դրամը եվրոյի նկատմամբ ամրապնդել է դիրքը, սակայն մարտ ամսից նկատվել է արժեզրկման միտում։ Առաջին եռամսյակում եվրոյի նկատմամբ ձևավորված միջին փոխարժեքը կազմել է 421․7 դրամ մեկ եվրոյի դիմաց։

ՀՀ դրամի միջին փոխարժեքը ՌԴ ռուբլու նկատմամբ 2023 թվականի առաջին եռամսյակում նախորդ տարվա նույն ժամանակահատվածի համեմատությամբ արժևորվել է 7%-ով՝ միջազգային շուկայում ռուսական ռուբլու դիրքի թուլացմամբ պայմանավորված։ 2023 թվականի առաջին եռամսյակում ռուբլու նկատմամբ ձևավորված միջին փոխարժեքը կազմել է 5.4 դրամ մեկ ռուբլու դիմաց։

|  |  |
| --- | --- |
| ***Գծապատկեր 19.*** ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում) | ***Գծապատկեր 20.*** ՀՀ իրական և անվանական արդյունավետ փոխարժեքների դինամիկան (աճ՝ արժևորում) |
|  |  |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2023 թվակաի առաջին եռամսյակում արժևորվել է 40.4%-ով, իսկ իրական արտահայտությամբ՝ 35%-ով:

###### **Ֆինանսական շուկաներ[[18]](#footnote-18)**

***Վարկեր և ավանդներ:*** 2023 թվականի առաջին եռամսյակում վարկերի ծավալների աճի տեմպը շարունակել է արագանալ։ 2023 թվականի մարտին առևտրային բանկերի կողմից ռեզիդենտներին տրամադրված վարկերի ծավալների աճը կազմել է 7.6%[[19]](#footnote-19)՝ 2022 թվականի մարտին արձանագրված 0.4% անկման համեմատ: Նշված ցուցանիշին 13.7 տոկոսային կետով նպաստել է դրամային վարկերի աճը, իսկ արտարժութային վարկերն ունեցել են բացասական նպաստում՝ 6.1 տոկոսային կետով (արտարժութային վարկերը դրամային արտահայտությամբ նվազել են 12.9%-ով՝ պայմանավորված ԱՄՆ դոլարի նկատմամբ դրամի արժևորմամբ): Դրամի արժևորման գործոնով ճշգրտելուց հետո ռեզիդենտներին տրված վարկերի մեծության աճի տեմպը մարտ ամսին կկազմի 17.2%։

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[20]](#footnote-20)

*Աղբյուրը՝ ՀՀ ԿԲ և ՀՀ ՖՆ հաշվարկներ:*

Վարկերի աճը հիմնականում պայմանավորվել է հիպոտեկային (աճը՝ 28.6%, նպաստումը՝ 5.4 տոկոսային կետ), սպառողական (աճը՝ 11.3%, նպաստումը՝ 2.6 տոկոսային կետ) վարկերով, շինարարության (աճը՝ 16.4%, նպաստումը՝ 1.4 տոկոսային կետ) և գյուղատնտեսության վարկերով (աճը՝ 7.5%, նպաստումը՝ 0.4 տոկոսային կետ), իսկ տրանսպորտի և կապի, սպասարկման, առևտրի և արդյունաբերության ոլորտներին ուղղված վարկերը բացասական նպաստում են ունեցել (համապատասխանաբար 0.6, 1.2, 0.5 և 1 տոկոսային կետով):

2023 թվականի առաջին եռամսյակում ավանդների ծավալների աճի տեմպը ևս շարունակել է արագանալ։Առևտրային բանկերի կողմից ռեզիդենտներից ներգրավված ավանդներն աճել են 20.8%‑ով, որին նպաստել է ինչպես տնային տնտեսությունների, այնպես էլ ձեռնարկությունների ավանդների աճը՝ համապատասխանաբար 7.9 և 6.8 տոկոսային կետով։ Արժութային կառուցվածքի տեսակետից 9.2 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 11.6 տոկոսային կետ (փոխարժեքի արժևորման ազդեցությունը ճշգրտելու դեպքում ռեզիդենտների ավանդների աճի տեմպը կկազմի 34%): Ռեզիդենտների ավանդների աճը գրեթե ամբողջությամբ տեղի է ունեցել ցպահանջ ավանդների հաշվին։ Վերջիններիս նպաստումը ռեզիդենտների ավանդային պորտֆելի աճին կազմել է 19.8 տոկոսային կետ, իսկ ժամկետային ավանդների նպաստումը՝ 1 տոկոսային կետ։ Ոչ ռեզիդենտների ավանդների աճի տեմպը կտրուկ արագացել է՝ տարեվերջին կազմելով 54.7%, իսկ դրանց նպաստումը բանկերի ավանդային պորտֆելի աճին կազմել է 11.3 տոկոսային կետ, ինչն արտահայտում է դեպի ՀՀ միջազգային այցելուների, ինչպես նաև աշխատանքային նպատակներով տեղափոխված անձանցով պայմանավորված արտարժութային հոսքերը դեպի ՀՀ։

2023 թվականի առաջին եռամսյակի ընթացքում ավանդների դոլարայնացման մակարդակն աճել է, իսկ վարկերինը՝ նվազել՝ հիմնականում պայմանավորված ԱՄՆ դոլարի նկատմամբ ՀՀ դրամի արժևորմամբ: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա համեմատ աճել է 0.2 տոկոսային կետով՝ կազմելով 43.5%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 8.8 տոկոսային կետով՝ կազմելով 35.4%։ Առանց դրամի արժևորման՝ ավանդների դոլարայնացումը կաճեր 5.7 տոկոսային կետով, իսկ վարկերի դոլարայնացումը կնվազեր 3.1 տոկոսային կետով՝ պայմանավորված առաջին դեպքում արտարժութային ավանդների, և երկրորդ դեպքում՝ դրամային վարկերի առաջանցիկ աճերով[[21]](#footnote-21)։

1. ՀՀ բանկերի վարկային և ավանդային պորտֆելները, 2018թ.-ից 2023թ․ մարտ

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** 2023 թվականի առաջին եռամսյակում ֆինանսական շուկայում տոկոսադրույքների միտումներն անհստակ են եղել, քանի որ վերաֆինանսավորման տոկոսադրույքի բարձրացումը ճնշում է գործադրել աճի, իսկ ՀՀ բանկային համակարգ արտաքին հատվածից մուտք գործած զգալի իրացվելիությունը՝ նվազման ուղղությամբ։2023 թվականի առաջին եռամսյակում ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 12%՝ նախորդ տարվա նույն ժամանակահատվածի համեմատ նկատմամբ նվազելով 0.3 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.3%՝ աճելով 0.4 տոկոսային կետով:

Արտարժույթով ավանդների (մինչև մեկ տարի ժամկետով) տոկոսադրույքն աճել է 0.4 տոկոսային կետով՝ կազմելով 2․4%, իսկ վարկերի տոկոսադրույքը նվազել է 0․4 տոկոսային կետով՝ կազմելով 7.4%:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև միջին սպրեդը 2023 թվականի առաջին եռամսյակում նախորդ տարվա նույն ժամանակահատվածի նկատմամբ աճել է 0.4 տոկոսային կետով և կազմել 5.3 տոկոս: Դրամով վարկերի և ավանդների միջև տոկոսադրույքների սպրեդն աճել է 0.2 տոկոսային կետով՝ մինչև 3.7 տոկոսային կետ, իսկ արտարժույթով վարկերի և ավանդների սպրեդը նվազել է 0.5 տոկոսային կետով՝ կազմելով 5.1 տոկոսային կետ:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նախորդ տարվա նույն ժամանակահատվածի համեմատությամբ ՊՊ տեղաբաշխման միջին կշռված եկամտաբերությունները զգալիորեն աճել են՝ պայմանավորված իրականացված զսպող դրամավարկային քաղաքականությամբ, մինչդեռ 2022 թվականի վերջի համեմատությամբ նվազման որոշակի միտումներ են արձանագրվել։ Եթե 2022 թվականի առաջին եռամսյակում տեղաբաշխված պետական պարտատոմսերի միջին կշռված եկամտաբերությունը կազմել էր 10.2%, ապա 2023 թվականի նույն ժամանակահատվածում այն կազմել է 11.8% կամ շուրջ 1.6 տոկոսային կետով ավելի:

2023 թվականի առաջին եռամսյակում տեղաբաշխված պետական պարտատոմսերի ծավալը կազմել է 113․7 մլրդ դրամ՝ 2022 թվականի նույն ժամանակահատվածի 109.1 մլրդ դրամի դիմաց, իսկ տեղաբաշխման միջին կշռված ժամկետայնությունը` 924 օր՝ 2022 թվականի նույն ժամանակահատվածի 2102 օր ցուցանիշի համեմատ:

2023 թվականի առաջին եռամսյակում պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 2.3 անգամ (2022 թվականի նույն ժամանակահատվածում՝ 1.8 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.33 (2022 թվականի նույն ժամանակահատվածում` 1.13):

1. ՀՀ պետական պարտատոմսերի առաջնային շուկայի զարգացումները 2018թ.-ից 2023թ․ մարտ

*Աղբյուրը՝ ՀՀ ՖՆ*

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները 2023 թվականի առաջին եռամսյակում նախորդ տարվա նույն եռամսյակի համեմատությամբ զգալիորեն բարձր մակարդակում են ձևավորվել՝ չնայած որի երկրի ռիսկի հավելավճարը նվազել է։Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2023 թվականի առաջին եռամսյակում միջինում կազմել է 6.4%՝ 2022 թվականի նույն ժամանակահատվածում արձանագրված 5.1%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 7.3%` 2022 թվականի առաջին եռամսյակում գրանցված 5.5%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7.3%` նախորդ տարվա նույն ժամանակահատվածի 5.8%-ի համեմատությամբ։

Պետք է նշել, որ զգալիորեն բարձրացել են նաև տոկոսադրույքները զարգացած երկրներում՝ պայմանավորված այդ երկրների կենտրոնական բանկերի կողմից իրականացվող դրամավարկային կոշտացման քաղաքականությամբ։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 3.7%` նախորդ տարվա նույն ժամանակահատվածի 1.9%-ի համեմատությամբ։ Զարգացած երկրներում (ԱՄՆ-ում, Մեծ Բրիտանիայում, Եվրամիությունում) տոկոսադրույքների բարձրացումը, ինչպես նաև ռուս-ուկրաինական համակամարտության առաջացրած ռիսկերը հանգեցրել են զարգացող երկրներից կապիտալի արտահոսքի, ինչի արդյունքում բարձրացել է զարգացող երկրների արտարժութային պարտատոմսերի ռիսկի հավելավճարը:

1. ՀՀ եվրոբոնդերի եկամտաբերությունները և ռիսկի հավելավճարը 2018թ.-ից 2023թ․ մարտ

*Աղբյուրը՝ ՀՀ ՖՆ և Բլումբերգ։*

ՀՀ երկրի ռիսկի հավելավճարը նախորդ տարվա առաջին եռամսյակի համեմատ փոքր-ինչ նվազել է, սակայն դեռևս պահպանվում է միջինից ավելի բարձր մակարդակներում՝ պայմանավորված ռուս-ուկրաինական հակամարտության պայմաններում տարածաշրջանի երկրներում ռիսկերի աճի գործոնով։ Մասնավորապես, 2029 թվականին մարվող եվրապարտատոմսերի ռիսկի հավելավճարը 2023 թվականի առաջին եռամսյակում կազմել է 345 բազիսային կետ՝ նախորդ տարվա նույն ժամանակահատվածի 355 տոկոսային կետ ցուցանիշի դիմաց, իսկ 2023 թվականին մարվող պարտատոմսերինը՝ 363 բազիսային կետ՝ նախորդ տարվա նույն ժամանակահատվածի 375 բազիսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2023 թվականի առաջին եռամսյակի բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է զսպող: Բարձր տնտեսական աճի պայմաններում հարկային եկամուտները նույնպես դրսևորել են բարձր աճ, իսկ բյուջեի ծախսերի աճը տնտեսական աճի համեմատ եղել է էապես ավելի ցածր՝ ամբողջական պահանջարկի վրա ունենալով զսպող ազդեցություն:

***Պետական բյուջեի եկամուտները:*** 2023 թվականի երեք ամիսներին ՀՀ պետական բյուջեի եկամուտներն շարունակում են աճել բարձր տեմպերով՝ պայմանավորված բարձր տնտեսական աճով և հարաբերականորեն բարձր գնաճով: 2023 թվականի հունվար-մարտ ամիսներին պետական բյուջեի ընդհանուր եկամուտները կազմել են 483.6 մլրդ դրամ՝ նախորդ տարվա նույն ժամանակահատվածի համեմատ աճելով 13.7%-ով, իսկ հարկերը և տուրքերը կազմել են 461.4 մլրդ դրամ՝ նախորդ տարվա նույն ժամանակահատվածի համեմատ աճելով 15.2%-ով: Հարկային եկամուտների աճը հիմնականում պայմանավորված է հարկման բազաների (հիմնականում ներմուծման, սպառման և աշխատավարձերի) աճով: Միևնույն ժամանակ, հարկային եկամուտների աճին հակազդել են եկամտային հարկի դրույքաչափի նվազումը և վերադարձի ծավալների աճը, ինչպես նաև մետաղական հանքանյութերի նկատմամբ արտահանման տուրքի գործողության դադարեցումը (2022թ. սեպտեմբերի 1-ից):

1. Պետական բյուջեի հարկային եկամուտները 2019-2023թթ. առաջին եռամսակներում

***Պետական բյուջեի ծախսերը:*** Պետական բյուջեի ծախսերը 2023 թվականի առաջին եռամսյակում աճել են, սակայն ծրագրվածի համեմատ արձանագրվել է էական թերակատարում: 2023 թվականի առաջին երեք ամիսներին պետական բյուջեի ծախսերը կազմել են 422.7 մլրդ դրամ՝ նախորդ տարվա նույն ժամանակահատվածի համեմատ աճելով 6.5%-ով: Նույն ժամանակահատվածում ընթացիկ ծախսերը կազմել են 394.2 մլրդ դրամ` նախորդ տարվա նույն ժամանակահատվածի համեմատ աճելով 8.8%‑ով:

|  |  |
| --- | --- |
| 1. Պետական բյուջեի ընթացիկ ծախսերը 2019-2023թթ. առաջին եռամսյակներում | 1. Պետական բյուջեի ոչ ֆինանսական ակտիվների գծով ծախսերը 2019-2023թթ. |
|  |  |

Ոչ ֆինանսական ակտիվների հետ գործառնությունները կազմել են 28.5 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 30.4 մլրդ դրամ` նախորդ տարվա նույն ժամանակահատվածի նկատմամբ նվազելով 18.2%‑ով: Ընթացիկ ծախսերում ներառված համայնքներին տրվող կապիտալ բնույթի սուբվենցիաների գծով ծախսերը կազմել են 2.5 մլրդ դրամ, որոնք նախորդ տարվա նույն ժամանակահատվածի նկատմամբ աճել են 98.1%‑ով: Ե՛վ ներքին, և՛ արտաքին միջոցների հաշվին իրականացված ոչ ֆինանսական ակտիվների գծով գործառնությունները թերակատարվել են, որոնց շրջանակներում օգտագործվել է երեք ամիսների ծրագրված միջոցների ընդամենը 29.2%-ը՝ նախորդ տարվա 52.4%-ի դիմաց: Արտաքին ֆինանսավորմամբ կապիտալ ծախսերի ճշտված ծրագրի կատարողականը նախորդ տարվա նույն եռամսյակի նկատմամբ բարելավել է 8.4 տոկոսային կետով՝ կազմելով 34.8%՝ նախորդ տարվա նույն ժամանակահատվածի 26.4%-ի դիմաց, իսկ ներքին միջոցների հաշվին իրականացված կապիտալ ծրագրերի կատարողականը վատացել է: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման և իրականացման խնդիրը շարունակում է մնալ արդիական։

***Պետական աջակցության ծրագրերը:*** Սոցիալ-տնտեսական իրավիճակով պայմանավորված՝ հարկաբյուջետային քաղաքականության աջակցության միջոցառումների իրականացումը շարունակվել է նաև 2023 թվականին: Այսպես՝ ՀՀ դրամի արժևորման պայմաններում արտահանելի հատվածին աջակցելու նպատակով ՀՀ կառավարության 2022թ. մարտի 24-ի թիվ N399-Լ որոշմամբ նախատեսած ՏՏ ոլորտի կազմակերպությունների աջակցության ծրագրի (եկամտային հարկի 50 տոկոսի վերադարձի) գծով փաստացի ծախսերը 2023 թվականի հունվար-մարտ ամիսներին կազմել են շուրջ 2.0 մլրդ դրամ:

Հաշվետու ժամանակահատվածում աճել են գյուղատնտեսություն ոլորտի սուբսիդիաները՝ նախորդ տարվա նույն ժամանակահատվածի 5.4 մլրդ դրամից դառնալով 6.9 մլրդ դրամ՝ աճելով 27.9%-ով (որում ներառված են նաև գյուղատնտեսական վարկերի տոկոսադրույքների սուբսիդավորումը (2.4 մլրդ դրամ), գյուղատնտեսական տեխնիկայի լիզինգի աջակցությունը (187.8 մլն դրամ) և գյուղատնտեսության ոլորտի սուբսիդավորման այլ ծրագրեր): 2023 թվականի հունվար-մարտին աճել է ՀՀ պետական բյուջեից Արցախի Հանրապետությանը տրամադրված միջպետական վարկի ծավալը՝ կազմելով 47.2 մլրդ դրամ՝ նախորդ տարվա նույն ժամանակահատվածի 38.6 մլրդ դրամի համեմատ:

***Պետական բյուջեի պակասուրդը:*** Վերոնշյալ զարգացումների արդյունքում պետական բյուջեն եղել է հավելուրդային: 2023 թվականի երեք ամիսներին ձևավորվել է պետական բյուջեի 60.9 մլրդ դրամ հավելուրդ՝ նախորդ տարվա նույն ժամանակահատվածի 28.7 մլրդ դրամ պակասուրդի դիմաց:

***Հարկաբյուջետային ազդակը:*** 2023 թվականի երեք ամիսների բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2023 թվականի երեք ամիսներին նախորդ տարվա նույն ժամանակահատվածի նկատմամբ ունեցել է զսպող (-0.6) ազդեցություն` պայմանավորված եկամուտների ընդլայնող (1.7) և ծախսերի (-2.3) զսպող ազդեցություններով:

1. Հարկաբյուջետային ազդակը 2019-2023 թվականներին[[22]](#footnote-22)

**Աղյուսակ 1:** Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշները

**Աղյուսակ 1.1:** Տնտեսության ճյուղերի և ենթաճյուղերի թողարկման ծավալների ցուցանիշները,

2023 թվականի հունվար-մարտ

|  |  |  |  |  |
| --- | --- | --- | --- | --- |
| Ամբողջ արդյունաբերություն, այդ թվում՝ | 556.5 | 100.0 | 103.6 | 3.6 |
|  |  |  |  |  |
| հանքագործական արդյունաբերություն և բացահանքերի շահագործում | 116.2 | 20.9 | 96.8 | -0.6 |
| մշակող արդյունաբերություն | 339.7 | 61.0 | 108.1 | 4.2 |
| էլեկտրաէներգիայի, գազի, գոլորշու և լավորակ օդի մատակարարում | 94.0 | 16.9 | 99.3 | -0.1 |
| ջրամատակարարում, կոյուղի, թափոնների կառավարում և վերամշակում | 6.6 | 1.2 | 109.6 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **108.1** | **100.0** | **100.8** | **0.8** |
| *այդ թվում`* |  |  |  |  |
| բուսաբուծություն | 12.3 | 11.4 | 144.1 | 1.8 |
| անասնաբուծություն | 76.4 | 70.7 | 96.5 | -0.9 |
| անտառային տնտեսություն | 0.4 | 0.4 | 96.4 | 0.0 |
| ձկնորսություն | 19.0 | 17.5 | 98.0 | -0.1 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **64.8** | **100.0** | **115.6** | **15.6** |
| *այդ թվում`* |  |  |  |  |
| պետական բյուջեի, *այդ թվում՝* | 7.7 | 11.9 | 62.2 | -3.0 |
| *միջազգային վարկերի* | 2.4 | 3.7 | 54.1 | -1.1 |
| համայնքների միջոցների | 2.2 | 3.4 | 193.4 | 2.1 |
| մարդասիրական օգնության միջոցների | 0.6 | 0.9 | 121.5 | 0.1 |
| կազմակերպությունների միջոցների, *այդ թվում՝* | 37.2 | 57.3 | 132.4 | 12.4 |
| *օտարերկրյա ներդրողների* | 1.3 | 1.9 | 83.6 | -0.2 |
| բնակչության միջոցների | 17.2 | 26.6 | 122.5 | 4.0 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **1007.9** | **100.0** | **121.0** | **21.0** |
| *այդ թվում`* |  |  |  |  |
| մանրածախ առևտուր | 365.1 | 36.2 | 101.5 | 0.5 |
| մեծածախ առևտուր | 594.7 | 59.0 | 135.7 | 18.8 |
| ավտոմեքենաների առևտուր | 48.0 | 4.8 | 141.5 | 1.8 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **675.2** | **100.0** | **122.9** | **22.9** |
| *այդ թվում`* |  |  |  |  |
| կացության և հանրային սննդի կազմակերպում | 63.1 | 9.3 | 126.2 | 2.2 |
| մշակույթ, զվարճություններ և հանգիստ | 64.3 | 9.5 | 102.6 | 0.2 |
| կրթություն | 18.2 | 2.7 | 113.6 | 0.3 |
| առողջապահություն և բնակչության սոցիալական սպասարկում | 32.3 | 4.8 | 101.0 | 0.0 |
| անշարժ գույքի հետ կապված գործունեություն | 27.6 | 4.1 | 94.2 | -0.2 |
| տեղեկատվություն և կապ | 142.9 | 21.2 | 154.3 | 10.5 |
| տրանսպորտ | 88.0 | 13.0 | 134.2 | 4.1 |
| վարչարարական և օժանդակ գործունեություն | 18.9 | 2.8 | 101.5 | 0.0 |
| մասնագիտ., գիտական և տեխ. գործունեություն | 28.5 | 4.2 | 125.6 | 1.0 |
| ֆինանսական և ապահովագրական գործունեություն | 185.9 | 27.5 | 118.5 | 4.7 |
| սպասարկման այլ ծառայություններ | 5.4 | 0.8 | 104.5 | 0.0 |

**Աղյուսակ 1.2.** Արտահանման ապրանքային կառուցվածքը և նպաստումները 2023 թվականի առաջին եռամսյակի արտահանման աճին

|  |  |  |  |  |
| --- | --- | --- | --- | --- |
| **ԱՐՏԱՀԱՆՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| ԸՆԴԱՄԵՆԸ | 1664.8 | 100 | 126.5 | **126.5** |
| Կենդանի կենդանիներ և կենդանական ծագման արտադրանք | 36.2 | 2.2 | 110.4 | 2.6 |
| Բուսական ծագման արտադրանք | 29.4 | 1.8 | -6.8 | -0.3 |
| Կենդանական և բուսական ծագման յուղեր և ճարպեր | 0.3 | 0.0 | 802.0 | 0.0 |
| Պատրաստի սննդի արտադրանք | 208.5 | 12.5 | 53.3 | 9.9 |
| Հանքահումքային արտադրանք | 189.7 | 11.4 | -23.7 | -8.0 |
| Քիմիայի և դրա հետ կապված արդյունաբերության ճյուղերի արտադրանք | 33.1 | 2.0 | 217.9 | 3.1 |
| Պլաստմասսա և դրանցից իրեր, կաուչուկ և ռետինե իրեր | 17.4 | 1.0 | 186.3 | 1.5 |
| Կաշվի հումք, կաշի, մորթի և դրանցից պատրաստված իրեր | 4.6 | 0.3 | 115.1 | 0.3 |
| Փայտ և փայտյա իրեր | 1.2 | 0.1 | 213.3 | 0.1 |
| Թուղթ և թղթից իրեր | 1.6 | 0.1 | 198.1 | 0.1 |
| Մանածագործական իրեր | 76.7 | 4.6 | 83.5 | 4.7 |
| Կոշկեղեն, գլխարկներ, հովանոցներ | 6.6 | 0.4 | 437.8 | 0.7 |
| Իրեր քարից, գիպսից, ցեմենտից | 9.2 | 0.6 | 51.1 | 0.4 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | 382.4 | 23.0 | 303.4 | 39.1 |
| Ոչ թանկարժեք մետաղներ և դրանցից պատրաստված իրեր | 164.1 | 9.9 | 60.5 | 8.4 |
| Մեքենաներ, սարքավորումներ և մեխանիզմներ | 271.0 | 16.3 | 1590.3 | 34.7 |
| Վերգետնյա, օդային և ջրային տրանսպորտի միջոցներ | 182.6 | 11.0 | 2434.2 | 23.9 |
| Սարքեր և ապարատներ | 36.2 | 2.2 | 443.9 | 4.0 |
| Տարբեր արդյունաբերական ապրանքներ | 13.6 | 0.8 | 374.9 | 1.5 |
| Արվեստի ստեղծագործություններ | 0.4 | 0.0 | -88.4 | -0.4 |

**Աղյուսակ 1.3.** Ներմուծման ապրանքային կառուցվածքը և նպաստումները 2023 թվականի առաջին եռամսյակի արտահանման աճին

|  |  |  |  |  |
| --- | --- | --- | --- | --- |
| **ՆԵՐՄՈՒԾՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| ԸՆԴԱՄԵՆԸ | 2582.6 | 100 | 89.1 | **89.1** |
| Կենդանի կենդանիներ և կենդանական ծագման արտադրանք | 63.7 | 2.5 | 43.8 | 1.4 |
| Բուսական ծագման արտադրանք | 90.2 | 3.5 | 9.2 | 0.6 |
| Կենդանական և բուսական ծագման յուղեր և ճարպեր | 17.4 | 0.7 | 50.2 | 0.4 |
| Պատրաստի սննդի արտադրանք | 119.1 | 4.6 | 50.4 | 2.9 |
| Հանքահումքային արտադրանք | 268.8 | 10.4 | -5.4 | -1.1 |
| Քիմիայի և դրա հետ կապված արդյունաբերության ճյուղերի արտադրանք | 141.4 | 5.5 | 12.3 | 1.1 |
| Պլաստմասսա և դրանցից իրեր, կաուչուկ և ռետինե իրեր | 75.8 | 2.9 | 42.9 | 1.7 |
| Կաշվի հումք, կաշի, մորթի և դրանցից պատրաստված իրեր | 9.5 | 0.4 | 64.1 | 0.3 |
| Փայտ և փայտյա իրեր | 20.0 | 0.8 | 33.4 | 0.4 |
| Թուղթ և թղթից իրեր | 38.5 | 1.5 | 68.5 | 1.1 |
| Մանածագործական իրեր | 130.6 | 5.1 | 71.8 | 4.0 |
| Կոշկեղեն, գլխարկներ, հովանոցներ | 24.7 | 1.0 | 28.4 | 0.4 |
| Իրեր քարից, գիպսից, ցեմենտից | 35.6 | 1.4 | 64.1 | 1.0 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | 245.9 | 9.5 | 278.0 | 13.2 |
| Ոչ թանկարժեք մետաղներ և դրանցից պատրաստված իրեր | 130.9 | 5.1 | 23.1 | 1.8 |
| Մեքենաներ, սարքավորումներ և մեխանիզմներ | 575.0 | 22.3 | 181.6 | 27.1 |
| Վերգետնյա, օդային և ջրային տրանսպորտի միջոցներ | 492.3 | 19.1 | 473.5 | 29.8 |
| Սարքեր և ապարատներ | 59.6 | 2.3 | 100.9 | 2.2 |
| Տարբեր արդյունաբերական ապրանքներ | 43.5 | 1.7 | 30.1 | 0.7 |
| Արվեստի ստեղծագործություններ | 0.3 | 0.0 | 936.7 | 0.0 |

**Աղյուսակ 1.4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները, 2023 թվականի առաջին եռամսյակ

|  |  |  |  |  |  |  |
| --- | --- | --- | --- | --- | --- | --- |
|  | **Կշիռ (տոկոս)** | | **Աճ (տոկոս)** | | **Նպաստում**  **(տոկոսային կետ)** | |
|  | **2022** | **2023** | **2022** | **2023** | **2022** | **2023** |
| Ընդամենը | **100** | **100** | **45.6** | **89.1** | **45.6** | **89.1** |
| Վերջնական սպառման ապրանքներ | 25.7 | 22.1 | 39.3 | 63.0 | 10.5 | 16.2 |
| Միջանկյալ սպառման ապրանքներ | 56.5 | 42.3 | 44.7 | 41.7 | 25.4 | 23.5 |
| Կապիտալ ապրանքներ | 14.0 | 22.0 | 32.2 | 196.4 | 5.0 | 27.5 |
| Ավտոմեքենա մարդատար | 3.8 | 13.6 | 514.2 | 570.1 | 4.7 | 21.9 |

# ՀՀ ՊԵՏԱԿԱՆ ԲՅՈՒՋԵԻ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՑՈՒՑԱՆԻՇՆԵՐԸ[[23]](#footnote-23)

«Հայաստանի Հանրապետության 2023 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 2,302.0 մլրդ դրամ, ծախսերը՝ շուրջ 2,591.0 մլրդ դրամ, պակասուրդը՝ 288.9 մլրդ դրամ: Առաջին եռամսյակի hամար ՀՀ կառավարության կողմից հաստատված եռամսյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 465.2 մլրդ դրամ, 541.6 մլրդ դրամ և 76.4 մլրդ դրամ: Եռամսյակի ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2023 թվականի առաջին եռամսյակում ՀՀ պետական բյուջեի եկամուտները կազմել են ավելի քան 483.6 մլրդ դրամ, ծախսերը` 422.7 մլրդ դրամ, հավելուրդը՝ 60.9 մլրդ դրամ: Բյուջեի եկամուտների գծով արձանագրվել է եռամսյակային ծրագրային ցուցանիշի գերակատարում, մինչդեռ ծախսերը զիջել են ծրագրված ցուցանիշը, արդյունքում նախատեսված պակասուրդի փոխարեն արձանագրվել է հավելուրդ: Նախորդ տարվա առաջին եռամսյակի համեմատ պետական բյուջեի եկամուտների 13.7% (58.2 մլրդ դրամ) աճը պայմանավորված է հարկային եկամուտների աճով, իսկ ծախսերի 6.5% (25.9 մլրդ դրամ) աճը՝ հիմնականում նպաստների, կենսաթոշակների և դրամաշնորհների աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. տարեկան ճշտված պլան** | **2023թ.**  **առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը առաջին եռամսյակի ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակի նկատմամբ**  **(%)** |
| Եկամուտներ | 425.5 | 2,303.0 | 465.3 | 483.6 | 21.0 | 103.9 | 113.7 |
| Ծախսեր | 396.8 | 2,592.2 | 552.8 | 422.7 | 16.3 | 76.5 | 106.5 |
| Պակասուրդ (հավելուրդ) | (28.7) | 289.3 | 87.4 | (60.9) | (21.1) | (69.7) | 212.5 |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

2023 թվականի առաջին եռամսյակի ընթացքում ստացվել են ավելի քան 483.6 մլրդ դրամ փաստացի եկամուտներ` 3.9%‑ով գերազանցելով եռամսյակային ճշտված ծրագրով կանխատեսված ցուցանիշը: Նշված գումարից 482.7 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 104.7%‑ը, 969.9 մլն դրամը ստացվել է պաշտոնական դրամաշնորհների տեսքով, որոնք 78.2%-ով զիջել են ծրագրված ցուցանիշը: 2022 թվականի առաջին եռամսյակի համեմատ պետական բյուջեի եկամուտներն աճել են 13.7%‑ով կամ 58.2 մլրդ դրամով, որը պայմանավորված է հարկային եկամուտների աճով:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ.**  **առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականը տարեկան ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակինկատմամբ**  **(%)** | **2023թ. և 2022թ. տարբե-րությունը** |
| **Պետական բյուջեի եկամուտներ** | **425.5** | **465.3** | **483.6** | **103.9** | **113.7** | **58.2** |
| Հարկային եկամուտներ և պետական տուրքեր | 400.6 | 447.2 | 461.4 | 103.2 | 115.2 | 60.8 |
| Պաշտոնական դրամաշնորհներ | 1.3 | 4.4 | 1.0 | 21.8 | 74.1 | (0.3) |
| Այլ եկամուտներ | 23.6 | 13.8 | 21.3 | 155.0 | 90.2 | (2.3) |

2022 թվականի առաջին եռամսյակի համեմատ հարկային եկամուտների (ներառյալ` պետական տուրքը) առաջանցիկ աճի արդյունքում բյուջեի եկամուտներում 1.3 տոկոսային կետով ավելացել է հարկային եկամուտների (ներառյալ` պետական տուրքը) տեսակարար կշիռը, իսկ այլ եկամուտների և պաշտոնական դրամաշնորհների տեսակարար կշիռները նվազել են համապատասխանաբար 0.1 և 1.2 տոկոսային կետով:

1. ՀՀ պետական բյուջեի եկամուտների կառուցվածքը 2022-2023թթ.

## 

## Հարկային եկամուտներ և պետական տուրքեր[[24]](#footnote-24)

Կառավարության սկզբնական ծրագրով 2023 թվականի առաջին եռամսյակի համար սահմանվել էր 447.0 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2023 թվականի առաջին եռամսյակի ճշտված ծրագիրը կազմել է 447.2 մլրդ դրամ, որի դիմաց ՀՀ պետական բյուջե են մուտքագրվել 461.4 մլրդ դրամ հարկային եկամուտներ և պետական տուրքեր, որոնք 3.2%‑ով գերազանցել են առաջին եռամսյակի ծրագրային ցուցանիշը:

2022 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 15.2%‑ով կամ 60.8 մլրդ դրամով, որը հիմնականում պայմանավորված է ավելացված արժեքի հարկի, եկամտային հարկի, ակցիզային հարկի և սոցիալական վճարի գծով մուտքերի աճով:

2023 թվականի առաջին եռամսյակում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 4-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի փաստ** | **2023թ. առաջին եռամսյակը**  **2022թ. առաջին եռամսյակի նկատմամբ**  **(%)** | **2023թ. և 2022թ. տարբե-րությունը** |
| **Հարկային եկամուտներ և պետական տուրքեր** | **400.6** | **461.4** | **115.2** | **60.8** |
| **1. Հարկային եկամուտներ** | **376.8** | **448.8** | **119.1** | **72.0** |
| ԱԱՀ | 142.1 | 165.6 | 116.5 | 23.5 |
| Ակցիզային հարկ | 23.9 | 32.5 | 136.1 | 8.6 |
| Շահութահարկ | 37.8 | 39.0 | 103.2 | 1.2 |
| Մաքսատուրք | 13.4 | 16.3 | 121.5 | 2.9 |
| Եկամտային հարկ | 112.6 | 132.9 | 118.1 | 20.3 |
| Շրջանառության հարկ | 9.9 | 13.0 | 131.3 | 3.1 |
| Սոցիալական վճար (կուտակային կենսաթոշակի գծով) | 14.4 | 21.4 | 148.1 | 6.9 |
| Բնապահպանական հարկ և բնօգտագործման վճար | 10.4 | 10.6 | 101.5 | 0.2 |
| Այլ հարկեր | 12.2 | 17.5 | 142.8 | 5.2 |
| **2. Պետական տուրք** | **23.7** | **12.6** | **53.0** | **(11.2)** |
| **Կշիռն ընդամենը հարկերի և տուրքերի մեջ (%)** |  |  |  |  |
| **1. Հարկային եկամուտներ** | **94.1** | **97.3** |  |  |
| ԱԱՀ | 35.5 | 35.9 |  |  |
| Ակցիզային հարկ | 6.0 | 7.0 |  |  |
| Շահութահարկ | 9.4 | 8.5 |  |  |
| Մաքսատուրք | 3.3 | 3.5 |  |  |
| Եկամտային հարկ | 28.1 | 28.8 |  |  |
| Շրջանառության հարկ | 2.5 | 2.8 |  |  |
| Սոցիալական վճար (կուտակային կենսաթոշակից) | 3.6 | 4.6 |  |  |
| Բնապահպանական հարկ և բնօգտագործման վճար | 2.6 | 2.3 |  |  |
| Այլ հարկեր | 3.1 | 3.8 |  |  |
| **2. Պետական տուրք** | **5.9** | **2.7** |  |  |

Հաշվետու ժամանակահատվածի հարկային եկամուտների և պետական տուրքերի 35.9%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի 16.5% աճը պայմանավորված է ՀՀ ներմուծվող ապրանքներից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի փաստ** | **2023թ. առաջին եռամսյակը**  **2022թ. առաջին եռամսյակի նկատմամբ**  **(%)** | **2023թ. և 2022թ. տարբե-րությունը** |
| **Ավելացված արժեքի հարկ** | **142.1** | **165.6** | **116.5** | **23.5** |
| Ներմուծումից, այդ թվում՝ | 81.5 | 115.5 | 141.8 | 34.0 |
| * ԵԱՏՄ երկրներից | 33.5 | 31.2 | 93.2 | (2.3) |
| Ներքին շրջանառությունից | 60.6 | 50.1 | 82.6 | (10.5) |

2023 թվականի առաջին եռամսյակում պետական բյուջե մուտքագրված հարկային եկամուտների ու պետական տուրքերի 7%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի 36.1% աճը պայմանավորված է ինչպես հանրապետությունում արտադրվող, այնպես էլ ՀՀ ներմուծվող ենթաակցիզային ապրանքների գծով մուտքերի աճով:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի փաստ** | **2023թ. առաջին եռամսյակը**  **2022թ. առաջին եռամսյակի նկատմամբ**  **(%)** | **2023թ. և 2022թ. տարբե-րությունը** |
| **Ակցիզային հարկ** | **23.9** | **32.5** | **136.1** | **8.6** |
| Ներմուծվող ենթաակցիզային ապրանքներից | 10.6 | 14.4 | 136.6 | 3.9 |
| ՀՀ-ում արտադրվող ենթաակցիզային ապրանքներից | 13.3 | 18.1 | 135.7 | 4.8 |

Հաշվետու ժամանակահատվածում 132.9 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 28.8%-ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 18.1%-ով կամ ավելի քան 20.3 մլրդ դրամով: Հարկ է նշել, որ 2023 թվականի առաջին եռամսյակում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել ավելի քան 11.8 մլրդ դրամ եկամտային հարկ, որը նախորդ տարվա առաջին եռամսյակի համեմատ աճել է 56.4%‑ով կամ շուրջ 4.3 մլրդ դրամով:

2023 թվականի առաջին եռամսյակում պետական բյուջե մուտքագրված հարկային եկամուտների ու պետական տուրքերի 3.5%-ն ապահովվել է *մաք­սա­տուրքի* հաշվին՝ կազմելով 16.3 մլրդ դրամ: 2022 թվականի առաջին եռամսյակի համեմատ մաքսատուրքի 21.5% (2.9 մլրդ դրամ) աճը հիմնականում պայմանավորված է ՌԴ կողմից փոխանցված մաքսատուրքի աճով:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 21.4 մլրդ դրամ *սոցիալական վճար*` ապահովելով հարկային եկամուտների և պետական տուրքերի 4.6%-ը և 48.1%-ով կամ ավելի քան 6.9 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխությունների համաձայն 2023 թվականի հունվարի 1-ից սոցիալական վճարի անհատի մասնաբաժնում աշխատողի մասնակցության դրույքաչափի 4.5%‑ից 5% բարձրացմամբ և մասնակիցների թվի աճով:

Հաշվետու ժամանակահատվածում *բնապահպանական հարկի և բնօգտագործման վճարների* գծով մուտքերը կազմել են 10.6 մլրդ դրամ՝ ապահովելով պետական բյուջեի հարկային եկամուտների և պետական տուրքերի 2.3%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերն ընդհանուր առմամբ էական փոփոխություն չեն կրել, սակայն ՀՀ ներմուծվող շրջակա միջավայրին վնաս պատճառող ապրանքների համար գանձված բնապահպանական հարկի և օգտակար հանածոների արդյունահանման դիմաց ստացված բնօգտագործման վճարների գծով արձանագրվել է համապատասխանաբար 96.6% (899.2 մլն դրամ) և 24.4% (321.1 մլն դրամ) աճ, իսկ արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթին նվազել է 15%-ով կամ շուրջ 1.2 մլրդ դրամով:

2023 թվականի առաջին եռամսյակում ՀՀ պետական բյուջե են մուտքագրվել ընդհանուր առմամբ 17.5 մլրդ դրամ *այլ հարկեր*՝ կազմելով պետական բյուջեի հարկային եկամուտների և պետական տուրքերի 3.8%-ը: Մասնավորապես` 9.9 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 3.6 մլրդ դրամ՝ ռադիոհաճախականության օգտագործման պարտադիր վճարը, 1.8 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 1.1 մլրդ դրամ՝ ճանապարհային հարկը, 798.9 մլն դրամ` հարկային օրենսդրության խախտման համար սահմանված տուգանքները և 268.1 մլն դրամ՝ հանրային ծառայությունների կարգավորման պարտադիր վճարները: Նախորդ տարվա առաջին եռամսյակի համեմատ այլ հարկերի փաստացի ցուցանիշն աճել է 42.8%-ով կամ 5.2 մլրդ դրամով: Աճը հիմնականում պայմանավորված է ռադիոհաճախականության օգտագործման պարտադիր վճարի, դրոշմանիշային վճարների և ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարի գծով մուտքերի աճով:

2023 թվականի առաջին եռամսյակում ՀՀ պետական բյուջե են մուտքագրվել շուրջ 12.6 մլրդ դրամ *պետական տուրքեր`* 24.8%‑ով գերազանցելով եռամսյակային ծրագրային ցուցանիշը: Վերջինս հիմնականում պայմանավորված է օրենքով սահմանված այլ ծառայությունների և գործողությունների համար գանձվող տուրքերի կատարողականով: Նախորդ տարվա առաջին եռամսյակի համեմատ պետական տուրքերի գծով մուտքերը նվազել են 47%-ով կամ 11.2 մլրդ դրամով, ինչը հիմնականում պայմանավորված է լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի նվազմամբ:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 7‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** |
| **Պետական տուրքեր** | **23.7** | **10.1** | **12.6** | **124.8** | **53.0** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 0.7 | 0.7 | 0.7 | 98.6 | 93.3 |
| Հյուպատոսական ծառայությունների կամ գործողությունների համար | 0.5 | 0.6 | 0.7 | 119.4 | 151.6 |
| Պետական գրանցման համար | 1.1 | 1.3 | 1.4 | 107.8 | 127.5 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 0.6 | 0.7 | 0.7 | 100.6 | 122.5 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 17.5 | 3.5 | 4.4 | 128.1 | 25.3 |
| Օրենքով սահմանված այլ ծառայությունների և գործողությունների համար | 3.3 | 3.3 | 4.6 | 140.3 | 139.2 |
| Այլ պետական տուրքեր[[25]](#footnote-25) | 0.1 | 0.1 | 0.1 | 101.5 | 100.2 |

Հաշվետու ժամանակահատվածում *պետական գրանցումների* համար պետական բյուջե է մուտքագրվել շուրջ 1.4 մլրդ դրամ` 7.8%-ով (98.7 մլն դրամով) գերազանցելով կանխատեսված ցուցանիշը և 27.5%-ով (294.1 մլն դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա առաջին եռամսյակի փաստացի ցուցանիշների գերազանցումը հիմնականում պայմանավորված է գույքի նկատմամբ իրավունքների պետական գրանցում կատարելու համար բյուջե մուտքագրված տուրքերով, որոնք կազմել են 547.8 մլն դրամ՝ 67.8%-ով (221.4 մլն դրամով) գերազանցելով կանխատեսված ցուցանիշը և 93.9%-ով (265.2 մլն դրամով)՝ նախորդ տարվա նույն ժամանակահատվածի փաստացի մուտքերը:

2023 թվականի առաջին եռամսյակում պետական բյուջե մուտքագրված պետական տուրքերի 35.2%-ը ստացվել է *լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել 4.4 մլրդ դրամ` 28.1%‑ով (970.6 մլրդ դրամով) գերազանցելով կանխատեսված ցուցանիշը: Ծրագրվածից ավել մուտքերի ստացումը հիմնականում պայմանավորված է մաքսային բնագավառում իրականացվող գործունեության լիցենզիավորման ու վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում իրականացվող գործունեության լիցենզիավորման համար գանձվող տուրքերի կատարողականով, որոնք կազմել են համապատասխանաբար 1.4 մլրդ դրամ և 1.9 մլրդ դրամ՝ 75.6%-ով (604.7 մլն դրամով) և 23.5%‑ով (370.6 մլն դրամով) գերազանցելով կանխատեսված ցուցանիշները: Նախորդ տարվա առաջին եռամսյակի համեմատ լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերը նվազել են 74.7%‑ով կամ շուրջ 13.1 մլրդ դրամով, որը հիմնականում պայմանավորված է պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար ստացված մուտքերով: Նշված տուրքը սահմանվել էր «Պետական տուրքի մասին» ՀՀ օրենքով 2021 թվականի սեպտեմբերից և կիրառվել մինչև 2022 թվականի սեպտեմբերի 10-ը: 2022 թվականի առաջին եռամսյակում նշված տուրքերը կազմել էին շուրջ 15.3 մլրդ դրամ: Միևնույն ժամանակ, նախորդ տարվա առաջին եռամսյակի համեմատ համապատասխանաբար 7.4 անգամ (1.7 մլրդ դրամ) և 69.7%-ով (576.8 մլն դրամ) աճ է գրանցվել վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում իրականացվող գործունեության լիցենզիավորման ու մաքսային բնագավառում իրականացվող գործունեության լիցենզիավորման համար գանձվող տուրքերի գծով:

2023 թվականի առաջին եռամսյակում պետական տուրքերի 36.5%-ը ստացվել է *օրենքով սահմանված այլ ծառայությունների և գործողությունների* դիմաց՝ կազմելով շուրջ 4.6 մլրդ դրամ, որը 40.3%‑ով (1.3 մլրդ դրամով) գերազանցել է կանխատեսված ցուցանիշը և 39.2%-ով (1.3 մլրդ դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա առաջին եռամսյակի փաստացի ցուցանիշների գերազանցումը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար բյուջե մուտքագրված տուրքերով, որոնք կազմել են շուրջ 3.5 մլրդ դրամ՝ 57.6%-ով (1.3 մլրդ դրամով) գերազանցելով կանխատեսված ցուցանիշը և 60%-ով (1.3 մլրդ դրամով)՝ նախորդ տարվա նույն ժամանակահատվածի փաստացի մուտքերը:

## Պաշտոնական դրամաշնորհներ

2023 թվականի առաջին եռամսյակի ընթացքում արտաքին աղբյուրներից տրամադրվել են շուրջ 969.9 մլն դրամ պաշտոնական դրամաշնորհներ` կազմելով առաջին եռամսյակում ծրագրված մուտքերի 21.8%-ը, այսինքն` կանխատեսվածից պակաս է ստացվել շուրջ 3.5 մլրդ դրամ:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** |
| ***Պաշտոնական դրամաշնորհներ,*** այդ թվում` | **1.3** | **4.4** | **1.0** | **21.8** | **74.1** |
| Նպատակային դրամաշնորհներ | 1.1 | 4.4 | 1.0 | 21.8 | 86.2 |
| Բյուջետային աջակցության դրամաշնորհներ | 0.2 | 0.0 | 0.0 | - | - |

Միջոցները տրամադրվել են նպատակային ծրագրերի շրջանակներում, որոնց կատարողականով է պայմանավորված ցածր ցուցանիշը: Նպատակային ծրագրերից 9-ի շրջանակներում նախատեսված 1.4 մլրդ դրամ դրամաշնորհները չեն ստացվել, իսկ 6 ծրագրերի շրջանակներում նախատեսված միջոցները ստացվել են մասնակիորեն՝ 19%-ով, որոնք կազմել են 553.1 մլն դրամ: 2 ծրագրերի շրջանակներում ստացված դրամաշնորհները գերազանցել են ծրագիրը 2.4 անգամ՝ կազմելով 416.3 մլն դրամ:

1. Նպատակային դրամաշնորհներն ըստ դոնորների (մլն դրամ)

2023 թվականի առաջին եռամսյակում պետական բյուջե մուտքագրված պաշտոնական դրամաշնորհները 25.9%-ով կամ 338.2 մլն դրամով զիջել են նախորդ տարվա նույն ժամանակահատվածի ցուցանիշը:

## 

## Այլ եկամուտներ

Հաշվետու ժամանակահատվածում ՀՀ պետական բյուջեի այլ եկամուտները կազմել են 21.3 մլրդ դրամ՝ 55%-ով գերազանցելով ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների, իրավախախտումների համար գործադիր, դատական մարմինների կողմից կիրառվող պատժամիջոցներից և ապրանքների մատակարարումից ու ծառայությունների մատուցումից մուտքերի եռամսյակային ծրագրի գերազանցմամբ: Նախորդ տարվա նույն ժամանակահատվածի համեմատ այլ եկամուտները նվազել են 9.8%‑ով կամ 2.3 մլրդ դրամով, որը հիմնականում պայմանավորված է օրենքով և այլ իրավական ակտերով սահմանված այլ եկամուտների նվազմամբ: Միևնույն ժամանակ հարկ է նշել, որ զգալի չափով աճել են բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարները:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 9-ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամսյակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակը նկատմամբ**  **(%)** |
| **Այլ եկամուտներ**, այդ թվում` | **23,628.1** | **13,751.2** | **21,319.8** | **155.0** | **90.2** |
| Պետական սեփականություն հանդիսացող գույքի վարձակալությու-նից եկամուտներ | 124.4 | 175.5 | 184.8 | 105.3 | 148.5 |
| Տոկոսավճարներ և շահաբաժիններ, այդ թվում՝ | 6,503.5 | 3,505.0 | 8,380.3 | 239.1 | 128.9 |
| * բանկերում և այլ ֆինանսավար-կային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 6,455.6 | 3,500.0 | 8,331.8 | 238.1 | 129.1 |
| * իրավաբանական անձանց կապիտալում կատարված ներդրում-ներից ստացվող շահաբաժիններ | 47.9 | 5.0 | 48.5 | 970.1 | 101.4 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 2,171.7 | 2,050.4 | 1,949.4 | 95.1 | 89.8 |
| * ռեզիդենտներին տրամադրված վարկերի օգտագործման տոկոսա-վճարներ | 2,145.0 | 2,033.3 | 1,932.8 | 95.1 | 90.1 |
| * ոչ ռեզիդենտներին տրամադրված վարկերի օգտագործման տոկոսավճար-ներ | 26.7 | 17.0 | 16.7 | 98.0 | 62.5 |
| Այլ կատեգորիաներում չդասակարգված տրանսֆերտներ | 24.4 | - | 0.0 |  | 0.0 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 4,070.8 | 3,451.3 | 5,007.1 | 145.1 | 123.0 |
| Ապրանքների մատակարարումից և ծառայությունների մատուցումից եկամուտներ | 4,470.9 | 4,048.7 | 5,188.3 | 128.1 | 116.0 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 6,262.5 | 520.3 | 609.9 | 117.2 | 9.7 |

2023 թվականի առաջին եռամսյակի ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի՝ ծրագրված ցուցանիշի 45.1%-ով գերազանցումը և նախորդ տարվա նույն ժամանակահատվածի համեմատ 23%-ով աճը հիմնականում պայմանավորված են ճանապարհային երթևեկության կանոնները խախտելու համար ՀՀ ոստիկանության կողմից կիրառված պատժամիջոցների արդյունքում գանձված գումարների աճով, որոնք կազմել են շուրջ 4.1 մլրդ դրամ՝ 38.2%-ով (1.1 մլրդ դրամով) գերազանցելով ծրագրված ցուցանիշը և 19.2%-ով (658.7 մլն դրամով)՝ նախորդ տարվա ցուցանիշը: Մուտքերի բարձր ցուցանիշն ապահովվել է նաև ՀՀ պետական եկամուտների կոմիտեի կողմից կիրառված պատժամիջոցներից գանձվող մուտքերի հաշվին, որոնք կազմել են 371.9 մլն դրամ՝ 2.1 անգամ (193.4 մլն դրամով) գերազանցելով ծրագրված ցուցանիշը և 2.2 անգամ (205.4 մլն դրամով)՝ նախորդ տարվա ցուցանիշը:

Հաշվետու ժամանակահատվածում ապրանքների մատակարարումից և ծառայությունների մատուցումից ստացված մուտքերի՝ ծրագրված ցուցանիշի 28.1%-ով գերազանցումը և նախորդ տարվա նույն ժամանակահատվածի համեմատ 16%-ով աճը հիմնականում պայմանավորված է ՀՀ արդարադատության նախարարության և ՀՀ ոստիկանության կողմից ապահովված եկամուտների բարձր մակարդակով: Մասնավորապես՝ ՀՀ ոստիկանության կողմից մատուցված ծառայություններից ստացված մուտքերը կազմել են կազմել են շուրջ 2.3 մլրդ դրամ՝ 29.7%-ով (522.4 մլն դրամով) գերազանցելով ծրագրված ցուցանիշը և 10.7%-ով (220.2 մլն դրամով)՝ նախորդ տարվա ցուցանիշը, իսկ ՀՀ արդարադատության նախարարության կողմից մատուցված ծառայությունների դիմաց եկամուտները կազմել են 1.3 մլրդ դրամ՝ 57%‑ով (465 մլն դրամով) գերազանցելով ծրագրված ցուցանիշը և 33%-ով (317.6 մլն դրամով)՝ նախորդ տարվա ցուցանիշը:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են ավելի քան 8.3 մլրդ դրամ տոկոսավճարներ, որոնք 2.4 անգամ գերազանցել են եռամսյակային ծրագրային ցուցանիշը և 29.1%-ով՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը և նախորդ տարվա համեմատ աճը հիմնականում պայմանավորված են 2023 թվականի առաջին եռամսյակի ընթացքում պետական բյուջեի մուտքերի գերակատարմամբ և ելքերի եռամսյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: 2023 թվականի առաջին եռամսյակում ավանդադրված գումարը կազմել է 445 մլրդ դրամ՝ նախորդ տարվա առաջին եռամսյակի 372 մլրդ դրամի դիմաց: Տոկոսագումարների գերակատարմանը, ինչպես նաև նախորդ տարվա նույն ժամանակահատվածի համեմատ աճին նպաստել է նաև ավանդի ներդրման տոկոսադրույքի աճը: 2023 թվականի առաջին եռամսյակում ներդրված ավանդների միջին կշռված տոկոսադրույքը կազմել է 10.81%` 2022 թվականի առաջին եռամսյակի 8.35%-ի դիմաց:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

2023 թվականի առաջին եռամսյակում ՀՀ պետական բյուջեի փաստացի ծախսերը կազմել են 422.7 մլրդ դրամ: Պետական բյուջեի ծախսերի առաջին եռամսյակի ճշտված ծրագիրը կատարվել է 76.5%-ով, շեղման ընդհանուր գումարի 46.8%-ը բաժին է ընկել ընթացիկ ծախսերին, 53.2%-ը` ոչ ֆինանսական ակտիվների հետ գործառնություններին:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 98.2%-ը կամ 415.1 մլրդ դրամը, որոնց եռամսյակային ծրագիրը կատարվել է 78.2%-ով: Բյուջեի ծախսերի 1.8%-ը՝ 7.6 մլրդ դրամը ֆինանսավորվել է արտաքին աղբյուրներից, որը կազմել է ծրագրի 34.3%‑ը[[26]](#footnote-26): Հարկ է նշել, 2023 թվականի առաջին եռամսյակում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

2023 թվականի առաջին եռամսյակում ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 6.5%-ով կամ 25.9 մլրդ դրամով՝ հիմնականում պայմանավորված սոցիալական նպաստների, կենսաթոշակների և դրամաշնորհների գծով ծախսերի աճով:

1. *ՀՀ պետական բյուջեի ծախսերը (մլրդ դրամ)[[27]](#footnote-27)*

|  |  |  |  |
| --- | --- | --- | --- |
|  | **2022թ. առաջին եռամսյակի  փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի  փաստ** |
| **Ընդամենը ծախսեր** | **396.8** | **552.8** | **422.7** |
| Ընթացիկ ծախսեր | 362.2 | 455.0 | 394.2 |
| Ոչ ֆինանսական ակտիվների հետ գործառնություններ | 34.6 | 97.8 | 28.5 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 91.3 | 82.3 | 93.2 |
| Ոչ ֆինանսական ակտիվների հետ գործառնություններ | 8.7 | 17.7 | 6.8 |

1. ՀՀ պետական բյուջեի ծախսերի կառուցվածքը 2022-2023թթ.

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 11-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի  փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակի նկատմամբ**  **(%)** |
| **Ընթացիկ ծախսեր** | **362.2** | **455.0** | **394.2** | **86.6** | **108.8** |
| Աշխատավարձ | 35.3 | 43.3 | 40.0 | 92.3 | 113.3 |
| Ծառայությունների և ապրանքների ձեռքբերում | 27.4 | 44.9 | 32.2 | 71.7 | 117.7 |
| Տոկոսավճարներ | 39.2 | 42.9 | 37.7 | 87.9 | 96.3 |
| Սուբսիդիաներ | 27.2 | 31.9 | 28.6 | 89.6 | 105.0 |
| Դրամաշնորհներ | 44.8 | 61.4 | 51.6 | 84.1 | 115.3 |
| Սոցիալական նպաստներ և կենսաթոշակներ | 141.1 | 171.7 | 160.9 | 93.7 | 114.1 |
| Այլ ծախսեր | 47.3 | 58.9 | 43.1 | 73.3 | 91.2 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 9.7 | 9.5 | 10.1 |  |  |
| Ծառայությունների և ապրանքների ձեռք բերում | 7.6 | 9.9 | 8.2 |  |  |
| Տոկոսավճարներ | 10.8 | 9.4 | 9.6 |  |  |
| Սուբսիդիաներ | 7.5 | 7.0 | 7.3 |  |  |
| Դրամաշնորհներ | 12.4 | 13.5 | 13.1 |  |  |
| Սոցիալական նպաստներ և կենսաթոշակներ | 39.0 | 37.7 | 40.8 |  |  |
| Այլ ծախսեր | 13.1 | 12.9 | 10.9 |  |  |

2023 թվականի առաջին եռամսյակում ՀՀ կառավարության պարտքի սպասարկման փաստացի ծախսերը կազմել են 37.7 մլրդ դրամ կամ ծրագրի 87.9%-ը:

Արտաքին վարկերի սպասարկման ծախսերի շեղումը ծրագրված ցուցանիշի նկատմամբ պայմանավորված է եղել հետևյալ գործոններով.

* + - * 6-ամսյա EURIBOR, SOFR և SDR տոկոսադրույքի կանխատեսումային և 2023 թվականի առաջին եռամսյակի վճարումների համար կիրառված փաստացի դրույքաչափերի տարբերություն,
      * 2022թ. և 2023թ. առաջին եռամսյակների ընթացքում մի շարք վարկերի գծով մասհանումների պլանային ցուցանիշի էական թերակատարում,
      * SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերություն,
      * արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերություն: 2023 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 398.46, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Արտարժութային պետական պարտատոմսերի սպասարկման գծով շեղումը պայմանավորված է եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2023 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 393.93, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Պետական գանձապետական պարտատոմսերի սպասարկման գծով շեղումը պայմանավորված է եղել նրանով, որ նախատեսված հետգնումները չեն իրականացվել:

2022 թվականի առաջին եռամսյակի համեմատ պարտքի սպասարկման ծախսերը նվազել են 3.7%-ով կամ 1.4 մլրդ դրամով՝ պայմանավորված դրամի արժևորմամբ, որի արդյունքում նվազել են արտարժութային պարտատոմսերի տոկոսավճարները: Արտաքին վարկերի գծով տոկոսավճարներն աճել են՝ պայմանավորված լողացող տոկոսադրույքների աճով: Ներքին արժեթղթերի տոկոսավճարների աճը պայմանավորված է եղել շրջանառության մեջ գտնվող գանձապետական պարտատոմսերի ծավալների և տոկոսադրույքների աճով:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի  փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակի նկատմամբ**  **(%)** |
| **Տոկոսավճարներ,** այդ թվում՝ | **39.2** | **42.9** | **37.7** | **87.9** | **96.3** |
| Ներքին տոկոսավճարներ | 12.4 | 13.1 | 12.7 | 96.8 | 102.7 |
| Արտաքին տոկոսավճարներ | 26.8 | 29.8 | 25.0 | 84.0 | 93.3 |

2022 թվականի հունվար-մարտ ամիսների համեմատ պետական բյուջեից տրամադրված սուբսիդիաների աճը հիմնականում պայմանավորված է Գյուղատնտեսության արդիականացման ծրագրի շրջանակներում Հայաստանի Հանրապետությունում ինտենսիվ այգեգործության զարգացման նպատակով տրամադրված սուբսիդիաների աճով, որոնք կազմել են 1.7 մլրդ դրամ՝ նախորդ տարվա նույն ժամանակահատվածի 300 մլն դրամի դիմաց, ինչպես նաև Տնտեսության արդիականացման միջոցառմանը շուրջ 1.1 մլրդ դրամ պետական աջակցության տրամադրմամբ, որին նախորդ տարվա առաջին եռամսյակում միջոցներ չէին հատկացվել:

Նախորդ տարվա առաջին եռամսյակի համեմատ պետական բյուջեից տրամադրված դրամաշնորհների աճը հիմնականում պայմանավորված է տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին շուրջ 2 մլրդ դրամ պետական աջակցության տրամադրմամբ, որի համար 2022 թվականի առաջին եռամսյակում միջոցներ չէին հատկացվել, ինչպես նաև ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման և համայնքներին տրամադրվող ֆինանսական համահարթեցման դոտացիաների գծով ծախսերի աճով: Զինծառայողների կյանքին կամ առողջությանը պատճառված վնասների հատուցման ծախսերը կազմել են 10.1 մլրդ դրամ՝ 18.1%-ով (1.6 մլրդ դրամով) գերազանցելով նախորդ տարվա առաջին եռամսյակի ցուցանիշը:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի  փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակի նկատմամբ**  **(%)** |
| **Դրամաշնորհներ,** այդ թվում՝ | **44.8** | **61.4** | **51.6** | **84.1** | **115.3** |
| Միջազգային կազմակերպություններին | 1.2 | 0.8 | 0.8 | 94.1 | 67.3 |
| Պետական հատվածի այլ մակարդակներին (ընթացիկ), այդ թվում` | 41.8 | 55.0 | 48.2 | 87.6 | 115.4 |
| - Համայնքների բյուջեներին համահարթեցման սկզբունքով տրվող դոտացիաներ | 16.1 | 17.4 | 17.4 | 100.0 | 108.5 |
| - Այլ ընթացիկ դրամաշնորհներ | 24.8 | 36.5 | 30.1 | 82.4 | 121.1 |
| Պետական հատվածի այլ մակարդակներին (կապիտալ) | 1.8 | 5.5 | 2.6 | 47.4 | 142.5 |

Նախորդ տարվա նույն ժամանակահատվածի համեմատ կենսաթոշակների գծով ծախսերի աճը հիմնականում պայմանավորված է 2022 թվականի սեպտեմբերի 1-ից կենսաթոշակների չափերի բարձրացմամբ: Նախորդ տարվա նույն ժամանակահատվածի համեմատ նպաստների գծով ծախսերի աճը հիմնականում արձանագրվել է ծերության, հաշմանդամության, կերակրողին կորցնելու դեպքում տրվող նպաստների, երեխաների կամ ընտանեկան նպաստների և մայրության նպաստների ծախսերում:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի  փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակի նկատմամբ**  **(%)** |
| **Սոցիալական նպաստներ և կենսաթոշակներ,** այդ թվում` | **141.1** | **171.7** | **160.9** | **93.7** | **114.1** |
| Նպաստներ | 43.6 | 55.8 | 50.0 | 89.7 | 114.8 |
| Կենսաթոշակներ | 97.5 | 115.9 | 110.9 | 95.7 | 113.8 |

Ոչ ֆինանսական ակտիվների հետ գործառնությունների ցուցանիշի՝ ծրագրից շեղումը, ինչպես նաև նախ նախորդ տարվա նույն ժամանակահատվածի համեմատ նվազումը հիմնականում պայմանավորված են ոչ ֆինանսական ակտիվների գծով ծախսերով: Վերջիններիս՝ ծրագրից շեղումը և նախորդ տարվա առաջին եռամսյակի համեմատ նվազումը հիմնականում արձանագրվել է ՀՀ պաշտպանության նախարարության շենքային պայմանների բարելավման միջոցառման ծախսերում, որոնք կազմել են 19.5 մլրդ դրամ՝ 67.9-ով զիջելով նախատեսված ցուցանիշը և 28.9%‑ով՝ նախորդ տարվա նույն ժամանակահատվածի ցուցանիշը:

Աղյուսակ 15-ում ներկայացված են կապիտալ ծախսերն ըստ ֆինանսավորման աղբյուրների:

1. *ՀՀ պետական բյուջեի կապիտալ ծախսերն ըստ ֆինանսավորման աղբյուրների (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի  փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակի նկատմամբ**  **(%)** |
| **Ոչ ֆինանսական ակտիվների գծով ծախսեր (կապիտալ ծախսեր), այդ թվում՝** | **37.2** | **98.8** | **30.4** | **30.8** | **81.8** |
| Արտաքին աջակցությամբ իրականացվող ծրագրեր (ներառյալ ՀՀ կառավարության համաֆինանսավորումները) | 6.8 | 23.7 | 8.5 | 35.8 | 124.8 |
| Ներքին ռեսուրսների հաշվին իրականացվող ծրագրեր, այդ թվում՝ | 30.5 | 75.1 | 21.9 | 29.2 | 72.1 |
| * *ՀՀ պաշտպանության նախարարության ծրագրեր* | 27.4 | 60.7 | 19.5 | 32.1 | 71.1 |
| * *Այլ ծրագրեր* | 3.0 | 14.4 | 2.5 | 17.1 | 81.4 |

Ոչ ֆինանսական ակտիվների օտարումից հաշվետու ժամանակահատվածում ստացվել են 1.9 մլրդ դրամ մուտքեր՝ եռամսյակային ծրագրով նախատեսված 1 մլրդ դրամի և 2022 թվականի նույն ժամանակահատվածում ստացված 2.5 մլրդ դրամի դիմաց:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի  փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2023թ. առաջին եռամսյակը 2022թ. առաջին եռամսյակի նկատմամբ**  **(%)** |
| **Ոչ ֆինանսական ակտիվների հետ գործառնություններ,** այդ թվում՝ | **34.6** | **97.8** | **28.5** | **29.2** | **82.4** |
| Ոչ ֆինանսական ակտիվների գծով ծախսեր, այդ թվում՝ | 37.2 | 98.8 | 30.4 | 30.8 | 81.8 |
| * շենքեր և շինություններ | 32.1 | 85.1 | 26.5 | 31.1 | 82.6 |
| * մեքենաների և սարքավորում-ների ձեռք բերում, պահպանում և հիմնանորոգում | 4.8 | 11.8 | 3.0 | 25.7 | 62.7 |
| * այլ հիմնական միջոցներ | 0.3 | 1.9 | 0.9 | 48.4 | 307.1 |
| Ոչ ֆինանսական ակտիվների օտարումից մուտքեր | -2.5 | -1.0 | -1.9 | 181.0 | 73.3 |

## ՀՀ պետական բյուջեի ծախսերը ծրագրային դասակարգմամբ[[28]](#footnote-28)

ՀՀ 2023 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին եռամսյակում նախատեսվել էր թվով 163 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 164, որոնցից առաջին եռամսյակում փաստացի միջոցներ են օգտագործվել 154-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում առաջին եռամսյակում նախատեսված 774 միջոցառումներից ամբողջությամբ կամ մասնակիորեն կատարվել են 617-ը կամ 79.7%-ը:

2023 թվականի առաջին եռամսյակում ՀՀ պետական բյուջեի ծախսերը կազմել են 422.7 մլրդ դրամ կամ ծրագրված ցուցանիշի 76.5%-ը: Շեղումը կազմել է 130 մլրդ դրամ, որը հիմնականում արձանագրվել է ՀՀ պաշտպանության (52.6 մլրդ դրամ), ՀՀ տարածքային կառավարման և ենթակառուցվածքների (18.4 մլրդ դրամ), ՀՀ աշխատանքի և սոցիալական հարցերի (11.2 մլրդ դրամ), ՀՀ կրթության, գիտության, մշակույթի և սպորտի (8.4 մլրդ դրամ), ՀՀ առողջապահության (7.7 մլրդ դրամ), ՀՀ ֆինանսների (5.7 մլրդ դրամ), ՀՀ էկոնոմիկայի (5 մլրդ դրամ) նախարարությունների և ՀՀ ոստիկանության (6.1 մլրդ դրամ) պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 38.6% և 14.1%, ունեցել են համապատասխանաբար ՀՀ աշխատանքի և սոցիալական հարցերի նախարարության և ՀՀ պաշտպանության նախարարության պատասխանատվությամբ իրականացվող ծրագրերը:

2022 թվականի առաջին եռամսյակի համեմատ ՀՀ պետական բյուջեի ծախսերն աճել են 6.5%‑ով կամ 25.9 մլրդ դրամով, որը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 13.6% (19.6 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 19.2% (5 մլրդ դրամ) և ՀՀ առողջապահության նախարարության ծախսերի 14.8% (3.1 մլրդ դրամ) աճով:

1. *ՀՀ պետական բյուջեի ծախսերն ըստ պատասխանատու մարմինների (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ ԾԱԽՍԵՐ** | **396.8** | **552.8** | **422.7** | **76.5** | **106.5** | **25.9** |
| ՀՀ ՏԿԵՆ | 26.2 | 49.6 | 31.2 | 63.0 | 119.2 | 5.0 |
| ՀՀ առողջապահության նախարարություն | 20.9 | 31.7 | 24.0 | 75.8 | 114.8 | 3.1 |
| ՀՀ էկոնոմիկայի նախարարություն | 8.7 | 15.5 | 10.5 | 67.6 | 119.9 | 1.7 |
| ՀՀ ԿԳՄՍՆ | 34.7 | 44.0 | 35.6 | 81.0 | 102.8 | 1.0 |
| ՀՀ պաշտպանության նախարարություն | 68.5 | 112.2 | 59.7 | 53.2 | 87.2 | (8.8) |
| ՀՀ աշխատանքի և սոցիալական հարցերի նախարարություն | 143.8 | 174.5 | 163.3 | 93.6 | 113.6 | 19.6 |
| ՀՀ ֆինանսների նախարարություն | 39.8 | 44.0 | 38.3 | 87.0 | 96.3 | (1.5) |
| ՀՀ ոստիկանություն | 15.2 | 21.0 | 15.0 | 71.2 | 98.2 | (0.3) |
| Այլ պետական մարմիններ | 39.0 | 60.1 | 45.1 | 75.0 | 115.5 | 6.1 |

*Հանրապետության նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծախսերը 2023 թվականի առաջին եռամսյակում կատարվել են 68.2%‑ով՝ կազմելով 228 մլն դրամ: Հանրապետության նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 227.9 մլն դրամ՝ ապահովելով 68.5% կատարողական, որը պայմանավորված է հաստիքների թերհամալրմամբ և որոշ ծախսերի տնտեսմամբ: Նախորդ տարվա առաջին եռամսյակի համեմատ հանրապետության նախագահի աշխատակազմի ծախսերն աճել են 2.8%-ով կամ 6.3 մլն դրամով, որը հիմնականում արձանագրվել է հանրապետության նախագահի գործունեության և ներկայացուցչականության ապահովման ծախսերում:

*ՀՀ Ազգային ժողովի* ծախսերը 2023 թվականի առաջին եռամսյակում կատարվել են 56.2%-ով՝ կազմելով 937 մլն դրամ: Մասնավորապես՝ 76% կամ 899.1 մլն դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը՝ պայմանավորված էներգետիկ ծառայությունների, գործուղման և ներկայացուցչական ծախսերի տնտեսմամբ և ապրանքների, աշխատանքների ու ծառայությունների ձեռքբերման հետ կապված գնման գործընթացներով: Ծրագրի ցածր կատարողականը պայմանավորված է նաև կուսակցություններին և կուսակցությունների դաշինքներին աջակցության և ՀՀ Ազգային ժողովի դերի բարձրացմանն ուղղված միջոցառումների իրականացման համար նախատեսված համապատասխանաբար 260.4 մլն դրամ և 30 մլն դրամ միջոցները չօգտագործելու հանգամանքով, ինչպես նաև ՀՀ Ազգային ժողովի շենքային պայմանների և Ազգային ժողովի տեխնիկական հագեցվածության բարելավման ծախսերի ցածր կատարողականով: Հաշվետու ժամանակահատվածում կուսակցություններին և կուսակցությունների դաշինքներին աջակցության միջոցառման շրջանակներում շահառուների կողմից գրավոր պահանջագրեր չեն ներկայացվել, իսկ ՀՀ Ազգային ժողովի դերի բարձրացմանն ուղղված միջոցառումները չեն կատարվել՝ պայմանվորված ծառայությունների ձեռքբերման հետ կապված գնման գործընթացներով:

ՀՀ Ազգային ժողովի շենքային պայմանների բարելավման նպատակով օգտագործվել է նախատեսված միջոցների 0.9%-ը՝ 800 հազ. դրամ, իսկ Ազգային ժողովի տեխնիկական հագեցվածության բարելավման ծախսերը կատարվել են 3.3%-ով՝ կազմելով 2.1 մլն դրամ: Ցածր կատարողականները պայմանավորված են նախատեսված ապրանքների, աշխատանքների և ծառայությունների ձեռք բերման համար իրականացվող գնման գործընթացներով:

Նախորդ տարվա առաջին եռամսյակի համեմատ ՀՀ Ազգային ժողովի ծախսերն էական փոփոխություն չեն կրել:

*ՀՀ Վարչապետի աշխատակազմի* պատասխանատվությամբ 2023 թվականի առաջին եռամսյակում կատարվել է պետական բյուջեի 8 ծրագիր: Ծախսերը կազմել են շուրջ 2.8 մլրդ դրամ կամ ծրագրի 62.4%‑ը: Ծրագրված ցուցանիշից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ու Տեսչական վերահսկողության ծրագրերի կատարողականով: Նախորդ տարվա առաջին եռամսյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 1.1%‑ով կամ 29.5 մլն դրամով: Հարկ է նշել, որ 2023 թվականից լաբորատոր փորձարկումների միջոցով գյուղատնտեսական կենդանիների հիվանդությունների, կենդանական ծագում ունեցող հումքի և նյութի վերահսկողության իրականացման միջոցառումը ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել է ՀՀ վարչապետի աշխատակազմին՝ Տեսչական վերահսկողության ծրագրին: Ուստի 2022 թվականի առաջին եռամսյակի համադրելի ցուցանիշի համեմատ ՀՀ Վարչապետի աշխատակազմի պատասխանատվությամբ իրականացվող ծախսերի գծով արձանագրվել է 1.1% կամ 31.5 մլն դրամ նվազում, որը հիմնականում ձևավորվել է Վարչապետի լիազորությունների իրականացման ապահովման, Տեսչական վերահսկողության ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի շրջանակներում կատարված ծախսերի աճի և ՀԲ աջակցությամբ իրականացվող պետական հատվածի արդիականացման չորրորդ ծրագրի շրջանակներում կատարված ծախսերի նվազման արդյունքում:

1. *2023թ. առաջին եռամսյակում ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամսյակի փաստ**  **(2023թ. հետ համադրելի)** | **2023թ. առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **2,823.3** | **4,475.9** | **2,791.8** | **62.4** | **98.9** | **(31.5)** |
| Պետական հատվածի արդիականացման ծրագիր | 633.7 | 83.2 | 71.6 | 86.0 | 11.3 | (562.1) |
| ՀՀ Վարչապետի լիազորությունների իրականացման ապահովում | 1,022.4 | 2,138.6 | 1,282.2 | 60.0 | 125.4 | 259.8 |
| Տեսչական վերահսկողության ծրագիր | 917.4 | 1,358.4 | 1,026.5 | 75.6 | 111.9 | 109.1 |
| Այլ ծրագրեր | 249.7 | 895.8 | 411.4 | 45.9 | 164.7 | 161.7 |

Հաշվետու եռամսյակում *ՀՀ Վարչապետի լիազորությունների իրականացման ապահովման* ծրագրի շրջանակներում օգտագործվել է շուրջ 1.3 մլրդ դրամ՝ ապահովելով 60% կատարողական: Շեղումը հիմնականում պայմանավորված է Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության համար նախատեսված 550.5 մլն դրամ միջոցները չօգտագործելու հանգամանքով: Վերջինս պայմանավորված է նրանով, որ 2022 թվականին կատարված աշխատանքների վերաբերյալ «Հայաստանի պետական հետաքրքրությունների ֆոնդ» ՓԲԸ-ի կողմից ներկայացված հաշվետվությունը և 2023 թվականի դրամաշնորհի տրամադրման վերաբերյալ պայմանագրի նախագիծը գտնվում են քննարկման փուլում: ՀՀ Վարչապետի լիազորությունների իրականացման ապահովման ծրագրի շրջանակներում իրականացվել են ութ միջոցառումներ, որոնցից չորսի համար նախատեսված շուրջ 255 մլն դրամ միջոցներն օգտագործվել են ամբողջությամբ:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման միջոցառման ծախսերը կազմել են 1 մլրդ դրամ կամ ծրագրված ցուցանիշի 81.2%-ը՝ պայմանավորված ապրանքների և ծառայությունների ձեռքբերման համար նախատեսված միջոցների մասնակի օգտագործմամբ: Հիմնականում նշված միջոցառման շրջանակներում կատարված ծախսերի աճով է պայմանավորված նախորդ տարվա առաջին եռամսյակի համեմատ ՀՀ Վարչապետի լիազորությունների իրականացման ապահովման ծրագրի ծախսերի 25.4% (259.8 մլն դրամ) աճը:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է 1 մլրդ դրամ կամ նախատեսված միջոցների 75.6%-ը: Ծրագրի շրջանակներում իրականացվել են տասնվեց միջոցառումներ, որոնք ուղղվել են տարբեր բնագավառներում տեսչական մարմինների պահպանմանը և կարողությունների զարգացմանն ու տեխնիկական հագեցվածության ապահովմանը: Շեղումը հիմնականում առաջացել է առողջապահության, սննդամթերքի անվտանգության, բնապահպանության ու քաղաքաշինության և ճարտարապետության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, գործընկեր կազմակերպությունների կողմից վճարման համար հիմք հանդիսացող փաստաթղթերի՝ հաշվետու ժամանակահատվածում չներկայացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա առաջին եռամսյակի համադրելի ցուցանիշի համեմատ Տեսչական վերահսկողության ծրագրի գծով ծախսերն աճել են 11.9%‑ով կամ 109.1 մլն դրամով, որը հիմնականում պայմանավորված է քաղաքաշինության և ճարտարապետության, բնապահպանության ու սննդամթերքի անվտանգության բնագավառներում վերահսկողության ծառայությունների գծով ծախսերի համապատասխանաբար 17.9% (31.3 մլն դրամ), 20.4% (30.6 մլն դրամ) և 6% (14.1 մլն դրամ) աճով, ինչպես նաև 2023 թվականի առաջին եռամսյակում բնապահպանության և ընդերքի տեսչական մարմնի կարողությունների զարգացման և տեխնիկական հագեցվածության ապահովման միջոցառմանը շուրջ 23.7 մլն դրամ միջոցներ տրամադրելու հանգամանքով, որի գծով նախորդ տարվա առաջին եռամսյակում միջոցներ չէին հատկացվել:

ՀՀ Վարչապետի աշխատակազմի կողմից իրականացված այլ ծրագրերից 2023 թվականի առաջին եռամսյակում *Հանրային իրազեկման* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 243.9 մլն դրամ: Ծրագրի շրջանակներում իրականացվել են չորս միջոցառումներ: Հատկացված միջոցներից շուրջ 102.4 մլն դրամ ուղղվել է կառավարության գործունեության լուսաբանման, թեմատիկ վերլուծությունների և ԶԼՄ‑ների ամենօրյա մշտադիտարկման նպատակով հանրային իրազեկման և հասարակական-քաղաքագիտական հետազոտությունների միջոցառման իրականացմանը: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ՀՀ շահերին առնչվող միջազգային, ներքաղաքական և արտաքին քաղաքական ակտիվ գործընթացներով, ինչպես նաև զեկուցման ենթակա հրատապ թեմաների աճով: Որոշ ցուցանիշների գծով արձանագրվել է թերակատարում՝ պայմանավորված նրանով, որ Լաչինի միջանցքի փակման թեմայի լուսաբանումը և դրա շուրջ զարգացումներին անդրադարձը եղել է լուսաբանման առաջնային պլանում, արդյունքում որոշ թողարկումներ ժամանակավորապես կասեցվել են: 64.2 մլն դրամ ուղղվել է ԱՊՀ երկրներում հեռուստառադիոծրագրերի հեռարձակման համար «Միր» միջպետական հեռուստառադիոընկերության ՀՀ մասնաբաժնի վճարմանը:

Նախորդ տարվա առաջին եռամսյակի համեմատ Հանրային իրազեկման ծրագրի ծախսերն աճել են 41.6%-ով կամ 71.7 մլն դրամով` հիմնականում պայմանավորված տեղեկատվության ձեռքբերման, պահպանման և արխիվացման ծառայությունների միջոցառման ծախսերի 4.6 անգամ (38.9 մլն դրամ) աճով:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 108.6 մլն դրամ կամ ծրագրային ցուցանիշի 19.2%-ը: Ցածր կատարողականը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Հաշվետու ժամանակահատվածում նշված միջոցառման շրջանակներում մատուցվել են իրավական, խորհրդատվական և տեղեկատվական 3 ծառայություններ՝ նախատեսված 9‑ի փոխարեն, որը պայմանավորված է հաշվետու ժամանակահատվածում ներկայացված վճարման փաստաթղթերով: Նշված միջոցառման շրջանակներում օգտագործվել է շուրջ 15.6 մլն դրամ կամ նախատեսված միջոցների 3.6%-ը:

Հաշվետու ժամանակահատվածում Մարդու իրավունքների եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման միջոցառման շրջանակներում նախատեսված միջոցներն ամբողջությամբ օգտագործվել են՝ կազմելով 73.1 մլն դրամ՝ նախորդ տարվա առաջին եռամսյակի 6.8 մլն դրամի դիմաց: Հիմնականում նշված միջոցառման ծախսերի աճով է պայմանավորված նախորդ տարվա առաջին եռամսյակի համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերի 4 անգամ (81.4 մլն դրամ) աճը:

*ՀՀ սահմանադրական դատարանի* *գործունեության ապահովմանը* 2023 թվականի առաջին եռամսյակում տրամադրվել է 154.5 մլն դրամ՝ ապահովելով 88.1% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 144.1 մլն դրամ կամ ծրագրված ցուցանիշի 91.2%-ը` պայմանավորված տնտեսումներով: 2022 թվականի նույն ժամանակահատվածի համեմատ ՀՀ սահմանադրական դատարանի ծախսերն աճել են 23.6%-ով կամ 29.5 մլն դրամով, որը մեծ մասամբ պայմանավորված է աշխատանքի վարձատրության և վարչական սարքավորումների ձեռք բերման ծախսերի աճով:

*Բարձրագույն դատական խորհրդին* 2023 թվականի առաջին եռամսյակում ՀՀ պետական բյուջեից *Դատական իշխանության գործունեության ապահովման և իրականացման* ծրագրին տրամադրվել է շուրջ 2.7 մլրդ դրամ՝ ապահովելով ծրագրի 88.4% կատարողական: Գրեթե բոլոր միջոցառումներում առկա շեղումները հիմնականում պայմանավորված են թափուր հաստիքների առկայությամբ և խնայողություններով: 2022 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 26.5%‑ով կամ 555.9 մլն դրամով՝ հիմնականում պայմանավորված դատավորների աշխատանքի վարձատրության ծախսերի աճով:

*ՀՀ դատախազությանը* 2023 թվականի առաջին եռամսյակում տրամադրվել է ավելի քան 1.2 մլրդ դրամ՝ ապահովելով ծրագրված ցուցանիշի 86.1%-ը: Հատկացումների հաշվին կատարվել են 2 ծրագրեր՝ նախատեսված 3-ի փոխարեն*:* Միջոցների գերակշիռ մասը՝ ավելի քան 1.1 մլրդ դրամը, տրամադրվել է Դատական ղեկավարման և դատախազական հսկողության ծրագրին, որը կատարվել է 91.8%-ով: Նախորդ տարվա առաջին եռամսյակի համեմատ ՀՀ դատախազության ծախսերն աճել են 13%‑ով կամ 141.3 մլն դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 16.1% (156.6 մլն դրամ) աճով, որը հիմնականում պայմանավորված է աշխատանքի վարձատրության ծախսերի աճով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2023 թվականի առաջին եռամսյակի ընթացքում կատարվել է պետական բյուջեի 19 ծրագիր՝ նախատեսված 20-ի փոխարեն, որոնց գծով ծախսերը կազմել են 31.2 մլրդ դրամ կամ ծրագրված ցուցանիշի 63%‑ը: Ծրագրից շեղումը հիմնականում պայմանավորված է Ոռոգման համակարգի առողջացման, Քաղաքային զարգացման, Տարածքային զարգացման, Ջրամատակարարաման և ջրահեռացման բարելավման և Դպրոցների սեյսմիկ անվտանգության մակարդակի բարձրացման ծրագրերի կատարողականով: 2022 թվականի նույն ժամանակահատվածի համեմատ ծախսերի աճը հիմնականում պայմանավորված է Տարածքային զարգացման, Դպրոցների սեյսմիկ անվտանգության մակարդակի բարձրացման և Ոռոգման համակարգի առողջացման ծրագրերի շրջանակներում կատարված ծախսերի աճով:

1. *2023թ. առաջին եռամսյակում ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **26,207.6** | **49,607.0** | **31,230.5** | **63.0** | **119.2** | **5,022.9** |
| Ոռոգման համակարգի առողջացում | 2,144.5 | 8,599.0 | 2,852.8 | 33.2 | 133.0 | 708.3 |
| Ճանապարհային ցանցի բարելավում | 4,517.8 | 5,312.3 | 4,333.3 | 81.6 | 95.9 | (184.4) |
| Ջրամատակարարաման և ջրահեռացման բարելավում | 427.0 | 1,594.3 | 317.0 | 19.9 | 74.2 | (110.0) |
| Պետական գույքի կառավարում | (2,243.1) | (682.6) | (1,570.9) | 230.1 | 70.0 | 672.1 |
| Քաղաքային զարգացում | 1,500.0 | 6,378.0 | 981.2 | 15.4 | 65.4 | (518.8) |
| Դպրոցների սեյսմիկ անվտանգության մակարդակի բարձրացում | 928.6 | 2,885.0 | 1,780.6 | 61.7 | 191.7 | 852.0 |
| Տարածքային զարգացում | 17,758.2 | 22,816.9 | 20,860.9 | 91.4 | 117.5 | 3,102.8 |
| Այլ ծրագրեր | 1,174.6 | 2,704.1 | 1,675.6 | 62.0 | 142.7 | 501.0 |

2023 թվականի առաջին եռամսյակի ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 33.2%-ը՝ շուրջ 2.9 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում առաջին եռամսյակում հիմնանորոգվել է նախատեսված 18.5 կմ երկարությամբ ոռոգման ցանցը: Ծրագրի շրջանակներում օգտագործվել է 1.4 մլրդ դրամ կամ նախատեսված միջոցների 83%-ը` պայմանավորված ներկայացված կատարողականներով.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 1 մ երկարությամբ պատվարի կավային միջուկ՝ նախատեսված 3 մ-ի դիմաց՝ ելնելով եղանակային անբարենպաստ պայմաններից: Ծրագրի շրջանակներում օգտագործվել է հատկացված միջոցների 97.7%-ը՝ 673.9 մլն դրամ.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման վարկային ծրագրի շրջանակներում օգտագործվել է նախատեսված միջոցների 0.3%-ը՝ 15.2 մլն դրամ, ինչը հիմնականում պայմանավորված է KfW բանկի կողմից հաստատված միջազգային գնումների ընթացակարգերի հիման վրա կազմակերպված մրցույթի գործընթացի ժամանակատարությամբ.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարում փուլ 1 ծրագրով Ջրաձոր գյուղի վերաբնակեցման գործողությունների խորհրդատվության և կառավարման ծառայությունների ձեռքբերման նպատակով առաջին եռամսյակում նախատեսված 219.8 մլն դրամի դիմաց օգտագործվել է 99.1 մլն դրամ՝ պայմանավորված նրանով, որ հողերի ձեռքբերման և վերաբնակեցման գործողությունների ծրագրի ազդակիր անձանց փոխհատուցումների տրամադրման փաթեթները ստեղծված հանձնաժողովին ներկայացվել են մարտ ամսին և գտնվել են ուսումնասիրության փուլում:

Նախատեսված ամբողջ ծավալով՝ 303 մլն դրամի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին, որոնց կողմից ոռոգվել է 55,252.0 հա հողատարածք: 225 մլն դրամ կամ ծրագրվածի 90%-ի չափով ֆինանսական աջակցություն է տրամադրվել Ոռոգում-ջրառ իրականացնող կազմակերպություններին, որոնց միջոցով ապահովվել է 1.84 մլն մ3 ջրամատակարարում. սուբսիդիայի վճարումը կատարվել է «Ջրառ» ՓԲԸ-ի կողմից ներկայացված հայտերի հիման վրա:

2022 թվականի նույն ժամանակահատվածի համեմատ Ոռոգման համակարգի առողջացման ծրագրի ծախսերն աճել են 33%-ով կամ 708.3 մլն դրամով՝ հիմնականում պայմանավորված Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում կատարված ծախսերի և Ոռոգման ծառայություններ մատուցող ընկերություններին ֆինանսական աջակցության աճով:

*Ճանապարհային ցանցի բարելավման* ծրագրին 2023 թվականի առաջին եռամսյակում ուղղվել է 4.3 մլրդ դրամ՝ կազմելով ծրագրված ցուցանիշի 81.6%-ը:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 82.5%‑ը` 1.6 մլրդ դրամ: Մասնավորապես՝ չի օգտագործվել «Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման վարկային ծրագիր, Տրանշ 2» միջոցառման շրջանակներում նախատեսված 160.5 մլն դրամը՝ պայմանավորված պայմանագրի փոփոխությամբ, որը գտնվել է հաստատման փուլում, ինչպես նաև նրանով, որ տեխնիկական հսկողության համար հատկացվող կանխավճարի համաձայնագիրը գտնվել է ստորագրման փուլում, իսկ Հողերի օտարման և տարաբնակեցման ծրագրի (ՀՕՏԾ) շրջանակներում հաշիվները ներկայացվել են մարտի վերջին, և վճարումները կատարվել են ապրիլին: «Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման վարկային ծրագիր, Տրանշ 3» միջոցառման շրջանակներում օգտագործվել է նախատեսված միջոցների 90.2%-ը՝ 1.3 մլրդ դրամ՝ պայմանավորված արտարժույթի կանխատեսված և փաստացի փոխարժեքների տարբերությամբ: Միջոցառման շրջանակներում իրականացվել են Թալին-Լանջիկ 71+500կմ-90+200կմ ճանապարհահատվածի կառուցման աշխատանքներ:

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի շրջանակներում տարբեր դոնորների աջակցությամբ իրականացվող միջոցառումների շրջանակներում օգտագործվել է 856.5 մլն դրամ կամ նախատեսված միջոցների 75.6%-ը: Տարբերությունը հիմնականում պայմանավորված է պայմանագրերում կատարվող փոփոխություններով, ինչպես նաև խորհրդատուի կողմից ներկայացված կատարողականների՝ ԱԶԲ-ի կողմից հաստատման փուլում գտնվելու հանգամանքով:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են ձմեռային պահպանման ենթակա 3224.8 կմ ավտոմոբիլային ճանապարհների, ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող տրանսպորտային օբյեկտների (3 թունելների և 5 կամուրջների) ընթացիկ պահպանման և մետաղական արգելափակոցների (709.9 կմ) պահպանման ու վերականգնման աշխատանքներ: Միջոցառման ծախսերը կազմել են շուրջ 1.1 մլրդ դրամ կամ ծրագրվածի 87.3%-ը: Շեղումը հիմնականում պայմանավորված է նրանով, որ որոշ կատարողականներ ներկայացվել են մարտի վերջին, և վճարումները տեղափոխվել են հաջորդ ամիս:

Մարզային նշանակության ավտոճանապարհների պահպանման և անվտանգ երթևեկության ծառայությունների միջոցառման շրջանակներում հաշվետու ժամանակահատվածում իրականացվել են 1942.5 կմ ձմեռային և 88.6 կմ ամառային պահպանման ենթակա ավտոճանապարհների պահպանման և շահագործման աշխատանքներ: Այդ նպատակով օգտագործվել է նախատեսված միջոցների 80.8%-ը՝ 369.2 մլն դրամ: Շեղումը հիմնականում պայմանավորված է նրանով, որ որոշ կատարողականներ ներկայացվել են մարտի վերջին, և վճարումները տեղափոխվել են հաջորդ ամիս:

Պետական նշանակության ավտոճանապարհների հիմնանորոգման միջոցառման շրջանակներում 2023 թվականի առաջին եռամսյակում օգտագործվել է նախատեսված միջոցների 94.8%-ը՝ 284.5 մլն դրամ: Շեղումը պայմանավորված է ձյան տեղումների պատճառով որոշ աշխատանքների հետաձգմամբ:

2022 թվականի առաջին եռամսյակի համեմատ Ճանապարհային ցանցի բարելավման ծրագրի շրջանակներում կատարված ծախսերը նվազել են 4.1%-ով կամ 184.4 մլն դրամով՝ հիմնականում պայմանավորված արտաքին աջակցությամբ իրականացվող ծրագրերի շրջանակներում կատարված ծախսերի և պետական նշանակության ավտոճանապարհների հիմնանորոգման ծախսերի նվազմամբ։

2023 թվականի առաջին եռամսյակի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 19.9%-ը՝ շուրջ 317 մլն դրամ: Ծրագրի ցածր կատարողականը հիմնականում պայմանավորված է Ջրամատակարարման և ջրահեռացման համակարգի հիմնանորոգման միջոցառման կատարողականով, որը կազմել է 1.8%՝ 16.7 մլն դրամ: Ձմեռային դադարի պատճառով միջոցառման շրջանակներում նախատեսված աշխատանքները մեկնարկել են մարտ ամսին, կատարված աշխատանքների մասով կատարողականները գտնվել են ընդունման փուլում, հետևաբար վճարումները տեղափոխվել են հաջորդ եռամսյակ:

193.9 մլն դրամ է օգտագործվել Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում, որը կազմել է ծրագրված ցուցանիշի 87.3%-ը: Ծրագրի շրջանակներում նորոգվել է 1.3 կմ երկարությամբ ջրագիծ: Շեղումը պայմանավորված է ներկայացված կատարողականներով: Նախորդ տարվա առաջին եռամսյակի համեմատ Ջրամատակարարման և ջրահեռացման բարելավման ծրագրի ծախսերը նվազել են 25.8%-ով կամ 110 մլն դրամով՝ հիմնականում պայմանավորված 2023 թվականի առաջին եռամսյակում Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում միջոցներ չնախատեսելու հանգամանքով։

*Պետական գույքի կառավարման* ծրագրի գծով փաստացի ցուցանիշը կազմել է -1.6 մլրդ դրամ՝ 2.3 անգամ գերազանցելով ծրագրված ցուցանիշը, որը պայմանավորված է ոչ ֆինանսական ակտիվների օտարումից ծրագրվածից ավել մուտքերով: 2023 թվականի առաջին եռամսյակի ընթացքում Պետական գույքի կառավարման ծրագրի շրջանակներում կատարվել են 285.6 մլն դրամ ծախսեր՝ կազմելով ծրագրված ցուցանիշի 83.2%-ը, որը հիմնականում պայմանավորված է կոմունալ ծախսերի տնտեսմամբ: Ոչ ֆինանսական ակտիվների օտարումից ստացվել է շուրջ 1.9 մլրդ դրամ՝ 81%-ով գերազանցելով կանխատեսված ցուցանիշը: Նախորդ տարվա ցուցանիշի համեմատ Պետական գույքի կառավարման ծրագրի ծախսերը նվազել են 0.8%-ով, իսկ ոչ ֆինանսական ակտիվների օտարումից մուտքերը՝ 26.7%-ով:

*Քաղաքային զարգացման* ծրագրի շրջանակներում 2023 թվականի առաջին եռամսյակի ընթացքում օգտագործվել է նախատեսված միջոցների 15.4%-ը՝ 981.2 մլն դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում ծախսերը կազմել են 200 մլն դրամ կամ առաջին եռամսյակի համար նախատեսվածի 7.1%-ը, որը հիմնականում պայմանավորված է վերակառուցման ընթացքում ի հայտ եկած նախկինում չկանխատեսված ենթակառուցվածքների տեղափոխման աշխատանքներով, որոնց պատճառով աշխատանքները հետաձգվել են:

Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինանսական աջակցության դրամաշնորհային ծրագրի շրջանակներում նախատեսված 2.1 մլրդ դրամից օգտագործվել է ընդամենը 2.8 մլն դրամ՝ պայմանավորված նրանով, որ վճարման հայտը ներկայացվել է հաշվետու ժամանակահատվածի վերջում, և վճարումները տեղափոխվել են հաջորդ ամիս: Ծրագրի շրջանակներում նախատեսված ավտոբուսները ձեռք են բերվել ամբողջ ծավալով:

Նախատեսված ծավալով տրամադրվել է Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման համար նախատեսված 515.6 մլն դրամ սուբսիդիան: Հաշվետու ժամանակահատվածում մետրոպոլիտենից օգտվող ողևորների թիվը կազմել է 5716060:

Նախորդ տարվա համեմատ Քաղաքային զարգացման ծրագրի շրջանակներում կատարված ծախսերը նվազել են 34.6%-ով կամ 518.8 մլն դրամով՝ հիմնականում պայմանավորված 2022 թվականի առաջին եռամսյակում Երևան քաղաքի փողոցների արտաքին լուսավորության ծառայությունների և Վերգետնյա էլեկտրատրանսպորտով ուղևորափոխադրումների ծառայությունների մատուցման նպատակով համապատասխանաբար 400 մլն դրամի և 158 մլն դրամի տրամադրմամբ, որոնց 2023 թվականի պետական բյուջեից միջոցներ չեն հատկացվել։

*Դպրոցների սեյսմիկ անվտանգության մակարդակի բարձրացման ծրագիրն* իրականացվել է Ասիական զարգացման բանկի աջակցությամբ: Ծրագիրն օժանդակում է Աղետների ռիսկի նվազեցման ազգային ծրագրի իրականացմանը՝ բարելավելով դպրոցների սեյսմիկ անվտանգությունը, որպեսզի նվազեցվեն դպրոցներում հնարավոր զոհերը և վնասները երկրաշարժերի ժամանակ։ Ծրագրի շրջանակներում շինարարական աշխատանքներ են իրականացվել 18 դպրոցներում` նախատեսված 22-ի փոխարեն: Դպրոցների սեյսմիկ անվտանգության մակարդակի բարձրացման ծրագրի շրջանակներում օգտագործվել է 1.8 մլրդ դրամ՝ ապահովելով ծրագրային ցուցանիշի 61.7% կատարողական: Շեղումը հիմնականում պայմանավորված է նրանով, որ 1 դպրոցի շինարարական պայմանագրի գծով կանխավճար չի վճարվել՝ մրցույթի չկայանալու պատճառով, իսկ 3 շինարարարական պայմանագրերով կատարողականները ներկայացվել են մարտի վերջին, և դրանց դիմաց վճարումը տեղափոխվել է հաջորդ ամիս։ Նախորդ տարվա նույն ժամանակահատվածի համեմատ Դպրոցների սեյսմիկ անվտանգության մակարդակի բարձրացման ծրագրի շրջանակներում կատարված ծախսերն աճել են 91.7%-ով կամ 852 մլն դրամով:

*Տարածքային զարգացման ծրագրի* շրջանակներում օգտագործվել է նախատեսված միջոցների 91.4%-ը՝ շուրջ 20.9 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների կատարողականով: Սուբվենցիոն ծրագրերն ուղղված են համայնքներում կապիտալ ներդրումներին, մասնավորապես՝ համայնքներում փողոցների, այգիների, պուրակների բարեկարգմանը, համայնքային շենքերի, մշակութային տների, մանկապարտեզների, խմելու, կոյուղու, ոռոգման համակարգերի կառուցմանն ու նորոգմանը, գիշերային լուսավորության անցկացմանը, բազմաբնակարան շենքերի ընդհանուր բաժնային սեփականության գույքի վերանորոգմանը։ Նշված միջոցառման շրջանակներում օգտագործվել է նախատեսված միջոցների 60.3%-ը կամ 2.4 մլրդ դրամ` պայմանավորված նրանով, որ համայնքների կողմից կատարողական ակտերն ամբողջությամբ չեն ներկայացվել: Նախատեսված 42 համայնքից փաստաթղթերը ներկայացվել են 36-ի կողմից:

Տարածքային զարգացման ծրագրին հատկացված միջոցների հիմանական մասը՝ 17.4 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները, որոնք տրամադրվել են նախատեսված ծավալով:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 17.5%-ով կամ 3.1 մլրդ դրամով: Աճը հիմնականում պայմանավորված է ֆինանսական համահարթեցման սկզբունքով տրվող դոտացիաների և ենթակառուցվածքների զարգացման նպատակով ՀՀ մարզերին տրամադրված սուբվենցիաների աճով:

2023 թվականի առաջին եռամսյակում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Որոտան-Արփա-Սևան թունելի ջրային համակարգի կառավարման* ծրագրի շրջանակներում օգտագործվել է 494.6 մլն դրամ՝ ապահովելով եռամսյակային ծրագրի 57.9% կատարողական: Շեղումը հիմնականում պայմանավորված է ավարտական կատարողական ակտերը հաշվետու ժամանակահատվածում չներկայացնելու հանգամանքով: Ծրագրի շրջանակներում իրականացվել է Արփա-Սևան թունելի 57.2 գծմ երեսարկների վերակառուցում:

*Սոցիալական ներդրումների և տեղական զարգացման ծրագրի* իրականացման համար օգտագործվել է շուրջ 255.7 մլն դրամ՝ ապահովելով 37.4% կատարողական: Շեղումը զգալիորեն պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների կատարողականով: Նշված ծախսերը կատարվել են 17.7%-ով՝ կազմելով 51.1 մլն դրամ՝ պայմանավորված 2022 թվականին ծրագրի ավարտով: Սոցիալական ներդրումների և տեղական զարգացման ծրագրի ցածր կատարողականը պայմանավորված է նաև Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավման ծախսերի կատարողականով, որը կազմել է 47.5% կամ 136.9 մլն դրամ՝ պայմանավորված նրանով, որ երկու պայմանագրերով նախատեսված կանխավճարները չեն տրվել, քանի որ չեն ավարտվել ՀԲ հետ բանակցությունները ծրագրի ժամկետի երկարացման վերաբերյալ:

Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերը նվազել են 45.8%-ով կամ 216.4 մլն դրամով:

*ՀՀ առողջապահության նախարարության* պատասխանատվությամբ 2023 թվականի առաջին եռամսյակի ընթացքում կատարվել են 12 ծրագրեր, որոնց ուղղվել է շուրջ 24 մլրդ դրամ՝ ապահովելով ծրագրված ցուցանիշի 75.8%-ը, ընդ որում բոլոր ծրագրերում արձանագրվել են շեղումներ։ 2022 թվականի նույն ժամանակահատվածի համեմատ առողջապահության նախարարության ծախսերն աճել են 14.8%‑ով կամ 3.1 մլրդ դրամով՝ հիմնականում պայմանավորված «Սոցիալապես անապահով և առանձին խմբերի անձանց բժշկական օգնություն» և «Ոչ վարակիչ հիվանդությունների բժշկական օգնության ապահովում» ծրագրերի շրջանակներում կատարված ծախսերի աճով:

1. *2023թ. առաջին եռամսյակում ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ.**  **առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ**  **(%)** | **2023թ առաջին եռամսյակը 2022թ. առաջին եռամսյակի նկատմամբ**  **(%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **20,908.2** | **31,661.4** | **23,994.4** | **75.8** | **114.8** | **3,086.2** |
| Հանրային առողջության պահպանում | 2,991.8 | 3,404.3 | 1,704.3 | 50.1 | 57.0 | (1,287.4) |
| Առողջության առաջնային պահպանում | 5,248.5 | 6,313.1 | 5,428.1 | 86.0 | 103.4 | 179.6 |
| Մոր և մանկան առողջության պահպանում | 3,430.7 | 4,378.5 | 3,859.2 | 88.1 | 112.5 | 428.6 |
| Ոչ վարակիչ հիվանդությունների բժշկական օգնության ապահովում | 2,675.2 | 4,188.2 | 3,829.5 | 91.4 | 143.1 | 1,154.3 |
| Սոցիալապես անապահով և առանձին խմբերի անձանց բժշկական օգնություն | 4,094.2 | 7,546.3 | 6,431.9 | 85.2 | 157.1 | 2,337.7 |
| Այլ ծրագրեր | 2,467.9 | 5,831.0 | 2,741.4 | 47.0 | 111.1 | 273.5 |

2023 թվականի առաջին եռամսյակում ավելի քան 1.7 մլրդ դրամ տրամադրվել է *Հանրային առողջության պահպանման* ծրագրին` ապահովելով 50.1% կատարողական և 43%‑ով կամ շուրջ 1.3 մլրդ դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված է նրանով, որ հաշվետու ժամանակահատվածում չեն օգտագործվել Հայաստանի Հանրապետությանում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականացման համար նախատեսված 1.5 մլրդ դրամ միջոցները՝ պայմանավորված ֆինանսավորման մեխանիզմների փոփոխությամբ, որի արդյունքում վճարումները տեղափոխվել են երկրորդ եռամսյակ:

Հանրային առողջության պահպանման ծրագրի ծախսերի գերակշիռ մասն ուղղվել է «Իմունականխարգելման ազգային ծրագիր» միջոցառմանը, որի շրջանակներում հաշվետու ժամանակահատվածում իրականացվել է 263547 պատվաստում՝ կանխատեսված 210000-ի դիմաց։ Պատվաստումների՝ կանխատեսվածի համեմատ բարձր փաստացի թիվը պայմանավորված է բնակչության շրջանում պատվաստումների նկատմամբ բարձր պահանջով: Իմունականխարգելման ազգային ծրագրին հատկացված միջոցներն օգտագործվել են 88.1%-ով՝ կազմելով ավելի քան 1.3 մլրդ դրամ: Շեղումը պայմանավորված է պատվաստանյութերի մի մասի մաքսազերծման ուշ իրականացմամբ, որի արդյունքում վճարումը տեղափոխվել է հաջորդ եռամսյակ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է ավելի քան 5.4 մլրդ դրամ` կազմելով ծրագրված ցուցանիշի 86%‑ը և 3.4%-ով կամ 179.6 մլն դրամով գերազանցելով նախորդ տարվա նույն ժամանակահատվածի ցուցանիշը: Ծրագրային ցուցանիշից շեղումը հիմնականում պայմանավորված է ծրագրի ծախսերում ամենաբարձր տեսակարար կշիռն ունեցող՝ ամբուլատոր-պոլիկլինիկական բժշկական օգնության ծառայությունների ծախսերի կատարողականով, որը կազմել է շարջ 5.4 մլրդ դրամ կամ 86.7%: Վերջինս հիմնականում պայմանավորված է առանձին կազմակերպությունների կողմից մատուցված ծառայությունների ծավալների թերակատարմամբ: Նախորդ տարվա առաջին եռամսյակի համեմատ ծրագրի ծախսերի աճը հիմնականում պայմանավորված է ամբուլատոր-պոլիկլինիկական բժշկական օգնության ծառայությունների ծախսերի աճով: Միջոցառման շրջանակներում բնակչության առողջության առաջնային պահպանման կազմակերպություններում գրանցված անձանց թիվը կազմել է 3118.3 հազար մարդ` կանխատեսված 3077.4 հազարի դիմաց, այդ թվում՝ 18 և ավելի բարձր տարիքի 2399.8 հազար անձ՝ կանխատեսված 2364.8 հազարի դիմաց, մինչև 18 տարեկան 718.5 հազար երեխա՝ կանխատեսված 712.6 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 391.7 հազար աշակերտ՝ կանխատեսված 389.7 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը համապատասխանել է կանխատեսված ցուցանիշին՝ կազմելով 864 հազար: Փաստացի արդյունքային ցուցանիշների գերազանցումը կանխատեսվածների նկատմամբ հիմնականում պայմանավորված է Էլեկտրոնային առողջապահության միասնական համակարգում փաստացի հավաքագրված բնակչության թվաքանակով: Ամբուլատոր-պոլիկլինիկական բժշկական հաստատություններում իրականացվել են նաև հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 184081 հետազոտություններ՝ կանխատեսված 204526-ի դիմաց։ Կանխատեսվածից ցածր ցուցանիշը պայմանավորված է դիմելիությամբ։

2023 թվականի առաջին եռամսյակի ընթացքում *Մոր և մանկան առողջության պահպանման* ծրագրի շրջանակներում օգտագործվել է շուրջ 3.9 մլրդ դրամ` ապահովելով 88.1% կատարողական: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված որոշ կազմակերպություններում բժշկական օգնության դեպքերի՝ կանխատեսվածից ցածր ցուցանիշներով:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում երեխաների բժշկական օգնության գծով ծառայություններից օգտվելու դեպքերի թիվը կազմել է 23402` կանխատեսված 23861-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 2392` կանխատեսված 2386-ի դիմաց։ 2023 թվականի առաջին եռամսյակի ընթացքում երեխաներին բժշկական օգնության ծառայությունների ձեռքբերմանն ուղղվել է շուրջ 2.1 մլրդ դրամ կամ նախատեսվածի 83.7%-ը:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններ են մատուցվել 14478 անձի` կանխատեսված 15059-ի դիմաց, ծնունդների թիվը կազմել է 10133՝ կանխատեսված 10533-ի դիմաց, իսկ կեսարյան հատումների թիվը՝ 3354՝ կանխատեսված 3869-ի դիմաց: 2023 թվականի առաջին եռամսյակում մանկաբարձական բժշկական օգնության ծառայությունների ձեռքբերման ծախսերը կատարվել են 94.8%-ով և կազմել շուրջ 1.5 մլրդ դրամ:

Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի գծով ծախսերն աճել են 12.5%-ով կամ 428.6 մլն դրամով՝ հիմնականում պայմանավորված անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության և մանկաբարձական բժշկական օգնության ծառայությունների ծախսերի համապատասխանաբար 10.1 անգամ (153 մլն դրամ) և 10.1% (135 մլն դրամ) աճով:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է ավելի քան 3.8 մլրդ դրամ` կազմելով ծրագրված ցուցանիշի 91.4%-ը: Ծրագրում ընդգրկված են հինգ միջոցառումներ, որոնց գծով արձանագրված որոշակի շեղումները հիմնականում պայմանավորված են առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում բուժօգնություն է ստացել 9706 հիվանդ՝ կանխատեսված 10616-ի դիմաց, իսկ վիրաբուժական միջամտությունների թիվը կազմել է 2069՝ կանխատեսված 2172-ի դիմաց: Անհետաձգելի բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնություն է ստացել 7152 հիվանդ՝ կանխատեսված 7833-ի դիմաց: Կանխատեսվածի համեմատ փաստացի ցածր արդյունքային ցուցանիշը պայմանավորված է բուժհաստատություններ դիմելիության նվազմամբ: Ուռուցքաբանական և արյունաբանական հիվանդությունների բժշկական օգնության ծառայություններին տրամադրվել է 1.2 մլրդ դրամ՝ կազմելով ծրագրված ցուցանիշի 94.7%-ը, անհետաձգելի բժշկական օգնության ծառայություններին՝ 893.9 մլն դրամ՝ կազմելով նախատեսվածի 83.8%-ը:

Հոգեկան և նարկոլոգիական հիվանդների բժշկական օգնության ծառայությունների միջոցառման շրջանակներում բուժօգնություն է ստացել 3508 հիվանդ` կանխատեսված 2361-ի դիմաց: Հեմոդիալիզի և պերիտոնիալ դիալիզի անցկացման ծառայություններին հատկացված միջոցներով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում հաշվետու ժամանակահատվածում իրականացվել է 48679 սեանս` կանխատեսված 46856-ի դիմաց: Հոգեկան և նարկոլոգիական հիվանդների բժշկական օգնության ծառայությունների միջոցառմանը տրամադրվել է 631.6 մլն դրամ (նախատեսվածի 84.3%‑ը), հեմոդիալիզի և պերիտոնիալ դիալիզի անցկացման ծառայություններին՝ 736.3 մլն դրամ (նախատեսվածի 100%-ը):

Նախորդ տարվա առաջին եռամսյակի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 43.1%-ով կամ 1.2 մլրդ դրամով, ընդ որում, բոլոր միջոցառումներում արձանագրվել է ծախսերի աճ:

2023 թվականի առաջին եռամսյակի ընթացքում շուրջ 6.4 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 85.2% կատարողական: Ծրագրում ընդգրկված են վեց միջոցառումներ, որոնցից 1-ը չի կատարվել, մյուսներում արձանագրվել են շեղումներ:

Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների շրջանակներում պետության կողմից երաշխավորված անվճար հիվանդանոցային բժշկական օգնություն է ստացել 50545 հիվանդ` կանխատեսված 72916-ի դիմաց: 2023 թվականին առաջին եռամսյակում միջոցառմանը տրամադրվել է շուրջ 4.5 մլրդ դրամ` ապահովելով 87.6% կատարողական: Շեղումը հիմնականում պայմանավորված է առանձին կազմակերպություններում բուժօգնության դեպքերի ցածր ցուցանիշով:

Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում բուժօգնություն է մատուցվել 12637 հիվանդի՝ կանխատեսված 16730-ի դիմաց: Միջոցառումն իրականացվում է չսահմանափակվող բյուջեի սկզբունքով: Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների ծախսերը կազմել են ավելի քան 1 մլրդ դրամ` ապահովելով 71.7% կատարողական: Կանխատեսվածի համեմատ փաստացի ցածր ֆինանսական և արդյունքային ցուցանիշները պայմանավորված են հիվանդների փաստացի դիմելիությամբ:

Նախորդ տարվա առաջին եռամսյակի համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերն աճել են 57.1%-ով կամ 2.3 մլրդ դրամով, ընդ որում, բոլոր միջոցառումներում արձանագրվել է ծախսերի աճ:

ՀՀ առողջապահության նախարարության կողմից իրականացվող այլ ծրագրերից *Շտապ բժշկական օգնության* ծրագրի ծախսերը հաշվետու ժամանակահատվածում կազմել են ավելի քան 1 մլրդ դրամ կամ ծրագրային ցուցանիշի 93.7%-ը և 34.8%‑ով կամ 267.5 մլն դրամով գերազանցել նախորդ տարվա նույն ժամանակահատվածի ցուցանիշը: Ծրագրային ցուցանիշից շեղումը պայմանավորված է կանչերի փաստացի թվով, իսկ նախորդ տարվա համեմատ աճը՝ 2023 թվականի առաջին եռամսյակում նախատեսված միջոցների ավելացմամբ: Շտապ բժշկական օգնության ծրագրի շրջանակներում հաշվետու ժամանակահատվածում սպասարկվել է 160.8 հազար կանչ` բյուջեով կանխատեսված 166.6 հազարի դիմաց: Օդային ճանապարհով սպասարկվել է սանիտարական ավիացիայի 15 կանչ՝ կանխատեսված 29‑ի դիմաց, մարզից Երևան կամ այլ տարածաշրջանային հիվանդանոցներ տեղափոխվել է 2563 հիվանդ՝ կանխատեսված 4929‑ի դիմաց:

*ՀՀ արդարադատության նախարարությանը* 2023 թվականի առաջին եռամսյակում ՀՀ պետական բյուջեից տրամադրվել է 4.2 մլրդ դրամ՝ կազմելով եռամսյակային ծրագրի 89.2%-ը: Նախարարության պատասխանատվությամբ հաշվետու ժամանակահատվածում նախատեսված 8 ծրագրից իրականացվել է 7-ը: Շեղումը հիմնականում պայմանավորված է «Քրեակատարողական ծառայություններ», «Դատական և հանրային պաշտպանություն» և «Հարկադիր կատարման ծառայություններ» ծրագրերի կատարողականով, ինչպես նաև «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» ծրագրի շրջանակներում նախատեսված միջոցները չօգտագործելու հանգամանքով: Վերջինս պայմանավորված է նրանով, որ ՀՀ կառավարության համապատասխան որոշումը, որով հստակեցվում է հատկացումների ուղղությունը (Երևանի Աջափնյակ համայնքի Արա Սարգսյան 5/1 հասցեում տեղակայված շենքի վերակառուցում), ընդունվել է մարտի 30-ին:

Նախորդ տարվա նույն ժամանակահատվածի համեմատ ՀՀ արդարադատության նախարարության ծախսերն աճել են 31.5%-ով կամ 1 մլրդ դրամով՝ հիմնականում պայմանավորված «Քրեակատարողական ծառայություններ» և «Հարկադիր կատարման ծառայություններ» ծրագրերի գծով ծախսերի աճով:

1. *2023թ. առաջին եռամսյակում ՀՀ արդարադատության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **3,194.4** | **4,710.0** | **4,202.0** | **89.2** | **131.5** | **1,007.6** |
| Դատական և հանրային պաշտպանություն | 243.8 | 357.0 | 263.8 | 73.9 | 108.2 | 20.0 |
| Քրեակատարողական ծառայություններ | 1,980.3 | 2,837.0 | 2,653.2 | 93.5 | 134.0 | 672.9 |
| Հարկադիր կատարման ծառայություններ | 383.5 | 621.9 | 565.0 | 90.8 | 147.3 | 181.5 |
| Այլ ծրագրեր | 586.8 | 894.0 | 720.0 | 80.5 | 122.7 | 133.2 |

Հաշվետու ժամանակահատվածում 263.8 մլն դրամ ուղղվել է *Դատական և հանրային պաշտպանության* ծրագրին, որը կատարվել է 73.9%-ով: Շեղումը պայմանավորված է Փորձաքննությունների ծառայությունների տրամադրման ծախսերի կատարողականով, որը կազմել է 57.8% կամ 127.2 մլն դրամ՝ պայմանավորված մարտ ամսվա ընթացքում կատարված փորձաքննությունների դիմաց վճարումն ապրիլի սկզբին իրականացվելու հանգամանքով: Հաշվետու ժամանակահատվածում իրականացվել է ընդհանուր առմամբ 2747 փորձաքննություն՝ կանխատեսված 3358-ի դիմաց: Նախորդ տարվա առաջին եռամսյակի համեմատ Դատական և հանրային պաշտպանության ծրագրի ծախսերն աճել են 8.2%-ով կամ 20 մլն դրամով՝ պայմանավորված Հանրային պաշտպանության ծառայությունների տրամադրման ծախսերի 46% (38.4 մլն դրամով) աճով:

*Քրեակատարողական ծառայությունների* ծրագրին 2023 թվականի առաջին եռամսյակում տրամադրվել է շուրջ 2.7 մլրդ դրամ կամ նախատեսված միջոցների 93.5%-ը: Շեղումը հիմնականում պայմանավորված է «Քրեակատարողական ծառայություններ» միջոցառման կատարողականով: Նախորդ տարվա առաջին եռամսյակի համեմատ Քրեակատարողական ծառայությունների ծրագրի ծախսերն աճել են 34%‑ով (672.9 մլն դրամով)՝ հիմնականում պայմանավորված «Քրեակատարողական ծառայություններ» միջոցառման ծախսերի 22.8% (393 մլն դրամ) աճով և ՀՀ արդարադատության նախարարության պրոբացիայի ծառայության կարողությունների զարգացման և տեխնիկական հագեցվածության ապահովման նպատակով 220 մլն դրամ միջոցների հատկացմամբ, որի համար 2022 թվականի առաջին եռամսյակում միջոցներ չէին նախատեսվել:

Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում իրականացվել է 2395 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում՝ կանխատեսված 2300-ի դիմաց, որը պայմանավորված է հանցագործությունների աճով: Միջոցառման ծախսերը կատարվել են 93.4%-ով՝ կազմելով 2.1 մլրդ դրամ, որը պայմանավորված է թափուր հաստիքների առկայությամբ, շարունակական ծախսերի գծով միջոցների տնտեսմամբ և գնումների գործընթացի արդյունքում առաջացած խնայողություններով:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 90.8%-ը՝ 565 մլն դրամ: Շեղումը պայմանավորված է թափուր հաստիքներով և որոշ ապրանքների ու ծառայությունների գնումների գործընթացի արդյունքում առաջացած խնայողություններով, ինչպես նաև Հարկադիր կատարման ծառայության տեխնիկական հագեցվածության բարելավման նպատակով ձեռք բերվող սարքավորումների մատակարարումը կնքված պայմանագրերի համաձայն հաջորդ եռամսյակ տեղափոխվելու հանգամանքով: Ծրագրի ծախսերը նախորդ տարվա առաջին եռամսյակի համեմատ աճել են 47.3%‑ով (181.5 մլն դրամով):

*ՀՀ Էկոնոմիկայի նախարարության* պատասխանատվությամբ 2023 թվականի առաջին եռամսյակում կատարվել է պետական բյուջեի 10 ծրագիր՝ նախատեսված 11-ի փոխարեն: Ծախսերը կազմել են շուրջ 10.5 մլրդ դրամ կամ ծրագրված ցուցանիշի 67.6%‑ը: Շեղումը հիմնականում պայմանավորված է Գյուղատնտեսության արդիականացման, Ներդրումների և արտահանման խթանման, ինչպես նաև Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրերի կատարողականով: Նախորդ տարվա առաջին եռամսյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 19.9%‑ով կամ 1.7 մլրդ դրամով: 2023 թվականից լաբորատոր փորձարկումների միջոցով գյուղատնտեսական կենդանիների հիվանդությունների, կենդանական ծագում ունեցող հումքի և նյութի վերահսկողության իրականացման միջոցառումը ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել է ՀՀ վարչապետի աշխատակազմին՝ Տեսչական վերահսկողության ծրագրին: Ուստի 2022 թվականի առաջին եռամսյակի համադրելի ցուցանիշի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերի աճը կազմում է 20.7% կամ 1.8 մլրդ դրամ, որը հիմնականում ձևավորվել է Գյուղատնտեսության արդիականացման ու Բուսաբուծության խթանման և բույսերի պաշտպանության ծրագրերի շրջանակներում կատարված ծախսերի աճի ու Գյուղատնտեսության խթանման և Գյուղական ենթակառուցվածքների վերականգնման և զարգացման ծրագրերի շրջանակներում կատարված ծախսերի նվազման արդյունքում:

1. *2023թ. առաջին եռամսակում ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամսյակի փաստ**  **(2023թ. հետ համադրելի)** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **8,657.8** | **15,457.1** | **10,450.6** | **67.6** | **120.7** | **1,792.8** |
| Գյուղատնտեսության խթանման ծրագիր | 4,147.9 | 4,100.2 | 3,514.1 | 85.7 | 84.7 | (633.8) |
| Բուսաբուծության խթանում և բույսերի պաշտպանություն | 11.8 | 1,153.6 | 1,103.5 | 95.7 | 9,323.7 | 1,091.7 |
| Գիտելիքահենք, նորարարական տնտեսությանը և փոքր ու միջին ձեռնարկատիրությանը աջակցություն | 1,300.3 | 1,893.4 | 1,101.3 | 58.2 | 84.7 | (199.0) |
| Գյուղատնտեսության արդիականացման ծրագիր | 1,568.5 | 4,338.7 | 3,092.9 | 71.3 | 197.2 | 1,524.4 |
| Այլ ծրագրեր | 1,629.3 | 3,971.3 | 1,638.7 | 41.3 | 100.6 | 9.4 |

Հաշվետու ժամանակահատվածում *Գյուղատնտեսության խթանման* ծրագրի շրջանակներում օգտագործվել է 3.5 մլրդ դրամ կամ նախատեսված միջոցների 85.7%-ը: Գյուղատնտեսության խթանման ծրագրի շրջանակներում իրականացվել են հինգ միջոցառումներ: Շեղումը հիմնականում արձանագրվել է Հողային բարեփոխումների փորձնական ծրագրի և նույն ծրագրին աջակցության միջոցառումներում: Վերջիններիս համար նախատեսված 300 մլն դրամ միջոցները չեն օգտագործվել, քանի որ դրանց իրականացման համար նախատեսվել էր ընդգրկել բարձր որակավորում ունեցող կադրեր, սակայն ֆինանսական միջոցների սղության պատճառով նշված կադրերը չեն ներգրավվել: Գյուղատնտեսության խթանման ծրագրի կատարողականը պայմանավորված է նաև կոնյակի սպիրտի իրացման (արտահանման) աջակցության ծրագրի կատարողականով: Միջոցառման շրջանակներում աջակցություն է տրամադրվել մեծածավալ (100 հազար լիտրից ավելի) կոնյակի սպիրտ իրացնող 6 տնտեսավարողների՝ նրանց կողմից վճարված լրացուցիչ պետական տուրքի չափով: 2023 թվականի առաջին եռամսյակում 100 հազար լիտրը գերազանցող մասի իրացման իրավունք է ստացել 938 հազար լիտր կոնյակի սպիրտ՝ նախատեսված 3000 հազար լիտրի փոխարեն: Ծախսերը կազմել են 93.8 մլն դրամ կամ ծրագրային ցուցանիշի 31.3%-ը: Կանխատեսվածից ցածր ցուցանիշները պայմանավորված են հայկական կոնյակի սպիրտի տարանցիկ փոխադրումների ժամանակ վրացական կողմից ստեղծված խոչընդոտներով, ինչպես նաև արտարժույթի կանխատեսված և փաստացի փոխարժեքների տարբերությամբ:

Հաշվետու ժամանակահատվածում գյուղատնտեսական վարկերի տոկոսադրույքների սուբսիդավորման միջոցառման շահառուների թիվը համապատասխանել է նախատեսվածին՝ կազմելով 40396, որոնք նախորդ տարիներից սուբսիդավորվող տնտեսավարող սուբյեկտներն են: Միջոցառման ծախսերը կազմել են շուրջ 2.4 մլրդ դրամ՝ ապահովելով 97.5% կատարողական: Շեղումը հիմնականում պայմանավորված է վարկերի մարման գրաֆիկների փոփոխությամբ (վաղաժամկետ մարում, նախատեսված գումարից ավել վճարում):

Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման միջոցառման շրջանակներում շահառուների թիվը նախատեսված 168-ի փոխարեն կազմել է 251, որից 248-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է պտուղ-բանջարեղենի և կաթի մթերումների իրականացման նպատակով ներգրավվող վարկերի նկատմամբ բարձր պահանջարկով: Միջոցառման շրջանակներում նախատեսված 922.7 մլն դրամի միջոցներն ամբողջությամբ օգտագործվել են:

Նախորդ տարվա առաջին եռամսյակի համեմատ Գյուղատնտեսության խթանման ծրագրի ծախսերը նվազել են 15.3%-ով կամ շուրջ 633.8 մլն դրամով, որը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 15.4% (427.5 մլն դրամ) նվազմամբ:

2023 թվականի առաջին եռամսյակում *Բուսաբուծության խթանման և բույսերի պաշտպանության* ծրագրի շրջանակներում օգտագործվել է 1.1 մլրդ դրամ կամ նախատեսված միջոցների 95.7%-ը: Շեղումը հիմնականում պայմանավորված է «Հայաստանի Հանրապետությունում աշնանացան ցորենի ցանքատարածությունների մոնիթորինգի իրականացմանն աջակցություն» և «Բույսերի պաշտպանության միջոցառումներ» միջոցառումներին հատկացված գումարները չօգտագործելու հանգամանքով: Առաջին միջոցառման համար նախատեսված շուրջ 22.8 մլն դրամ միջոցները չեն օգտագործվել՝ պայմանավորված նրանով, որ ելնելով եղանակային պայմաններից՝ համայնքների կողմից չեն ներկայացվել փոխհատուցման ենթակա ցանքատարածությունների չափերը: Բույսերի պաշտպանության միջոցառումների համար նախատեսված 20.5 մլն դրամ միջոցները չեն օգտագործվել՝ պայմանավորված նրանով, որ կնքված երեք պայմանագրերից երկուսի գծով մատակարարումները չեն կատարվել, իսկ մեկի շրջանակներում մատակարարված ապրանքների դիմաց վճարումներն իրականացվել են ապրիլ ամսին: Միջոցառման շրջանակներում գյուղատնտեսական մշակաբույսերի առավել վնասակար օրգանիզմների դեմ պայքար է տարվել 6572.5 հա տարածքներում՝ նախատեսված 10000 հա-ի փոխարեն, որը պայմանավորված է գյուղատնտեսական նշանակության հողատեսքերի՝ վնասակար օրգանիզմներով վարակվածության ցածր աստիճանով:

Հաշվետու ժամանակահատվածում Հայաստանի Հանրապետությունում աշնանացան ցորենի արտադրության խթանման նպատակով փոխհատուցման տրամադրման միջոցառման շրջանակներում աշնանացան ցորենի հավաստագրված սերմով ապահովված ցանքատարածությունները կազմել են 2700.8 հա՝ նախատեսված 5000-ի փոխարեն, չհավաստագրված սերմով ապահովված ցանքատարածությունները՝ 10929.9 հա՝ նախատեսված 7000 հա-ի փոխարեն: Ցուցանիշների շեղումները պայմանավորված են այն հանգամանքով, որ շահառուները նախընտրել են չհավաստագրված սերմերով ցանքը: Միջոցառման շրջանականերում օգտագործվել է շուրջ 1.1 մլրդ դրամ՝ ապահովելով 99.9% կատարողական: 2023 թվականի առաջին եռամսյակում նշված միջոցառումն իրականացվել է առաջին անգամ: Հիմնականում նշված միջոցառման ծախսերով է պայմանավորված նախորդ տարվա առաջին եռամսյակի համեմատ Բուսաբուծության խթանման և բույսերի պաշտպանության ծրագրի ծախսերի 93.2 անգամ (1.1 մլրդ դրամ) աճը:

Հաշվետու եռամսյակում *Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության* ծրագրի շրջանակներում օգտագործվել է 1.1 մլրդ դրամ կամ նախատեսված միջոցների 58.2%-ը: Շեղումը հիմնականում պայմանավորված է տնտեսության արդիականացման միջոցառմանը պետական աջակցության ծախսերի կատարողականով: Միջոցառման շրջանակներում արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով կանխատեսված 600-ի փոխարեն աջակցություն է ստացել 770 տնտեսավարող, որից 548-ը նախորդ տարիներից սուբսիդավորվող տնտեսավարող սուբյեկտներն են: Ծրագրի շրջանակներում ձեռք են բերվել 103 միավոր սարքավորումներ և սարքավորման բաղկացուցիչներ՝ նախատեսված 100-ի դիմաց: Ցուցանիշների գերազանցումը պայմանավորված է միջոցառման նկատմամբ բարձր պահանջարկով: Միջոցառման ծախսերը կազմել են շուրջ 1.1 մլրդ դրամ՝ ապահովելով 64.3% կատարողական: Շեղումը պայմանավորված է նրանով, որ սուբսիդավորվող վարկերը տրամադրվել են նախատեսվածից փոքր ծավալներով: Նշված միջոցառման շրջանակներում կատարված ծախսերի նվազմամբ է պայմանավորված նախորդ տարվա առաջին եռամսյակի համեմատ Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրի ծախսերի 15.3% (199 մլն դրամ) նվազումը:

2023 թվականի առաջին եռամսյակում *Գյուղատնտեսության արդիականացման* ծրագրի շրջանակներում օգտագործվել է շուրջ 3.1 մլրդ դրամ՝ ապահովելով 71.3% կատարողական: Շեղումը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով տրամադրվող վարկերի տոկոսադրույքների սուբսիդավորման միջոցառման կատարողականով: Նշված միջոցառման շրջանակներում նախատեսված 1476.8 հա-ի դիմաց փաստացի հիմնվել են 2312.3 հա ինտենսիվ պտղատու այգիներ, որից 2096.3 հա-ը՝ նախորդ տարիներին հիմնված այգիներն են, նախատեսված 87.2 հա-ի դիմաց տեղակայվել են 76.3 հա կարկտապաշտպան ցանցային համակարգեր, որից 50.2 հա-ը տեղակայվել է նախորդ տարիներին, նախատեսված 14.4 հա-ի դիմաց 3.18 հա տարածքի վրա մշակվել են բարձրարժեք մշակաբույսերի ցանքատարածություններ, նախատեսված 404.5 հա-ի դիմաց ներդրվել են 536.27 հա ոռոգման արդիական համակարգեր, որից 411.97 հա-ը՝ նախորդ տարիներին: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ծրագրի նկատմամբ մեծ հետաքրքրությամբ: Որոշ ցուցանիշների գծով արձանագրվել է թերակատարում՝ պայմանավորված սեզոնայնությամբ: Միջոցառմանն ուղղվել է 1.7 մլրդ դրամ՝ ապահովելով 68.7% կատարողական, որը պայմանավորված է նրանով, որ վճարումների համար անհրաժեշտ փաստաթղթերը ներկայացվել են հաշվետու եռամսյակի վերջում:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման շրջանակներում իրականացվել է 1446.1 հա նախորդ տարիներին հիմնված ինտենսիվ պտղատու այգիների համար նպատակային վարկերի տոկոսադրույքների սուբսիդավորում: Միջոցառման ծախսերը կազմել են 573.9 մլն դրամ՝ ապահովելով 95.7% կատարողական՝ պայմանավորված վարկերի տրամադրման նախատեսված և փաստացի ժամկետների տարբերությամբ:

Հաշվետու ժամանակահատվածում Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության միջոցառման շահառուների թիվը նախատեսված 604-ի փոխարեն կազմել է 643, որից 615-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է ծրագրի նկատմամբ մեծ պահանջարկով: Միջոցառմանն ուղղվել է 552.2 մլն դրամ՝ ապահովելով 100% կատարողական:

Նախորդ տարվա առաջին եռամսյակի համեմատ Գյուղատնտեսության արդիականացման ծրագրի ծախսերն աճել են 97.2%-ով կամ 1.5 մլրդ դրամով, որը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով սուբսիդավորման 5.7 անգամ (1.4 մլրդ դրամ) աճով:

Հաշվետու ժամանակահատվածում ՀՀ էկոնոմիկայի նախարարության կողմից իրականացված այլ ծրագրերից *Ենթակառուցվածքների և գյուղական ֆինանսավորման* *աջակցության* ծրագրի ծախսերը կատարվել են 74.7%-ով՝ կազմելով 467.7 մլն դրամ: Ծրագիրն իրականացվում է արտաքին աջակցությամբ: Մասնավորապես՝ Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում օգտագործվել է նախատեսված միջոցների 83.8%-ը՝ 416.9 մլն դրամ: Նշված գումարից շուրջ 19.6 մլն դրամը կամ նախատեսված միջոցների 21.1%‑ն օգտագործվել է ծրագրի ֆինանսական փաթեթների տրամադրման միջոցառման շրջանակներում 1 խորհրդատվական պայմանագրով նախատեսված ծառայություններին՝ նախատեսված 2 պայմանագրի փոխարեն: Շեղումը պայմանավորված է մատուցված խորհրդատվական ծառայությունների ծավալով, ինչպես նաև նրանով, որ ֆինանսական փաթեթների տրամադրումն ավարտվել է՝ կապված 2023 թվականի մարտ 31-ին ծրագրի ավարտի հետ: Տվյալ դրամաշնորհային ծրագրի շրջանակներում կայուն գյուղատնտեսական համակարգերում և տեխնոլոգիաներում ներդրումների, համայնքային հողերի էրոզիայի կանխարգելման և հողերի աստիճանական վատթարացման դեմ պայքարի նպատակով օգտագործվել է 397.3 մլն դրամ կամ նախատեսված միջոցների 98.3%-ը, ինչը պայմանավորված է խնայողություններով: Միջոցառման շրջանակներում 4 շահառու համայնքներում իրականացվել են 150 հա հողատարածքների վերականգնման աշխատանքներ:

Նախորդ տարվա առաջին եռամսյակի համեմատ Ենթակառուցվածքների և գյուղական ֆինանսավորման աջակցության ծրագրի ծախսերն աճել են 3.2 անգամ կամ 322.6 մլն դրամով՝ հիմնականում պայմանավորված Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում կատարված ծախսերի աճով:

2023 թվականի առաջին եռամսյակում *Զբոսաշրջության զարգացման* ծրագրի ծախսերը կազմել են 383.7 մլն դրամ՝ ապահովելով 60.3% կատարողական: Շեղումը հիմնականում պայմանավորված է Գերմանիայի միջազգային համագործակցության ընկերության աջակցությամբ իրականացվող «Նորարարական տուրիզմի և տեխնոլոգիաների զարգացում Հայաստանի համար» դրամաշնորհային ծրագրի շրջանակներում մարքեթինգային միջոցառումների կատարողականով: Նշված միջոցառման շրջանակներում կազմակերպվել են 6 մարքեթինգային արշավներ, 2 շնորհանդեսներ, համաժողովներ, աշխատաժողովներ, 18 ճանաչողական այցեր՝ նախատեսված 30‑ի դիմաց: Միջոցառման ծախսերը կազմել են 30.3 մլն դրամ կամ ծրագրված ցուցանիշի 18.3%-ը: Շեղումը հիմնականում պայմանավորված է նրանով, որ ճանաչողական այցերի մի մասը հաշվետու եռամսյակում չի կազմակերպվել, ինչպես նաև մարտին կատարված որոշ աշխատանքների վճարումների համար անհրաժեշտ փաստաթղթերը ներկայացվել են մարտ ամսվա վերջին:

Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի ծախսերը կատարվել են 81.2%-ով՝ կազմելով 280.7 մլն դրամ: Ծրագրի կառավարման մասով կատարողականը կազմել է 58.1% կամ 9.2 մլն դրամ, որը պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, նախատեսվածից պակաս քանակով գործուղումներով, ինչպես նաև գործառնական ծախսերի տնտեսմամբ: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը կազմել են 271.5 մլն դրամ՝ ապահովելով 82.3% կատարողական: Վերջինս պայմանավորված է նրանով, որ խորհրդատվական ծառայությունների երկու պայմանագրերի մասով հաշվետվությունները ներկայացվել են թերություններով, որի հետևանքով վճարումների մի մասը տեղափոխվել է հաջորդ եռամսյակ:

Նախորդ տարվա առաջին եռամսյակի համեմատ Զբոսաշրջության զարգացման ծրագրի ծախսերն աճել են 29.7%-ով կամ 87.9 մլն դրամով, ինչը հիմնականում պայմանավորված է Գերմանիայի միջազգային համագործակցության ընկերության աջակցությամբ իրականացվող «Նորարարական տուրիզմի և տեխնոլոգիաների զարգացում Հայաստանի համար» դրամաշնորհային ծրագրի շրջանակներում մարքեթինգային միջոցառումների իրականացման համար հաշվետու ժամանակահատվածում միջոցների հատկացմամբ, որոնք 2022 թվականի առաջին եռամսյակում չէին նախատեսվել, ինչպես նաև Զբոսաշրջության զարգացմանն աջակցության ծախսերի 2.4 անգամ (28.4 մլն դրամ) աճով:

*ՀՀ արտաքին գործերի նախարարության* պատասխանատվությամբ 2023 թվականի առաջին եռամսյակում կատարվել է պետական բյուջեի 5 ծրագիր, որոնց գծով ծախսերը կազմել են 3.6 մլրդ դրամ կամ ծրագրված ցուցանիշի 91.6%‑ը: Ծրագրված ցուցանիշից շեղումը և նախորդ տարվա նույն ժամանակահատվածի համեմատ նախարարության ծախսերի նվազումը 14.3%‑ով կամ 603.4 մլն դրամով հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծախսերով:

1. *2023թ. առաջին եռամսյակում ՀՀ արտաքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **4,227.2** | **3,955.0** | **3,623.8** | **91.6** | **85.7** | **(603.4)** |
| Համագործակցություն միջազգային կազմակերպությունների հետ | 559.3 | 505.5 | 503.0 | 99.5 | 89.9 | (56.3) |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 3,100.2 | 2,805.8 | 2,541.5 | 90.6 | 82.0 | (558.8) |
| Այլ ծրագրեր | 567.6 | 643.8 | 579.3 | 90.0 | 102.1 | 11.6 |

2023 թվականի առաջին եռամսյակում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանականերում ծախսերը կազմել են 2.5 մլրդ դրամ՝ 90.6%-ով ապահովելով ծրագրի կատարումը: Տարբերությունը հիմնականում պայմանավորված է ապահովագրվող դիվանագիտական անձնակազմի և ընտանիքի անդամների ցուցակների ճշտմամբ, դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերը նվազել են 18%-ով կամ 558.8 մլն դրամով:

Հաշվետու ժամանակահատվածում 503 մլն դրամ ուղղվել է *Միջազգային կազմակերպությունների հետ համագործակցության* ծրագրին` 99.5%-ով ապահովելով ծրագրային ցուցանիշը: Ծրագրի շրջանակներում օգտագործված միջոցները հիմնականում ուղղվել են միջազգային կազմակերպություններին ՀՀ անդամակցության վճարներին: Նախորդ տարվա առաջին եռամսյակի համեմատ Միջազգային կազմակերպությունների հետ համագործակցության ծրագրի ծախսերը նվազել են 10.1%-ով կամ 56.3 մլն դրամով։

2023 թվականի առաջին եռամսյակում ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված միջոցներից 429.9 մլն դրամն ուղղվել է *Արտաքին գործերի ոլորտում Կառավարության քաղաքականության մշակման և իրականացման* ծրագրին, որի կատարողականը կազմել է 88.6%: Շեղումը «Կառավարության արտաքին քաղաքականության մշակում և իրագործման ապահովում» միջոցառման գծով է, որի շրջանակներում օգտագործվել է նախատեսված միջոցների 88.6%-ը՝ 428.6 մլն դրամ: Ծրագրված ցուցանիշներից շեղումը պայմանավորված է ռոտացիայի արդյունքում աշխատանքի վարձատրության համար նախատեսված միջոցների տնտեսմամբ: Նախորդ տարվա առաջին եռամսյակի համեմատ ծրագրի ծախսերը նվազել են 6.7%-ով (31.1 մլն դրամով)՝ հիմնականում պայմանավորված ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքներին հաշվետու ժամանակահատվածում միջոցներ չհատկացվելու հանգամանքով:

*Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 82.1 մլն դրամ՝ կազմելով ծրագրային ցուցանիշի 89.8%-ը, որը պայմանավորված է թափուր հաստիքների առկայությամբ, կապի ծառայությունների գծով, ինչպես նաև օտարերկրյա պատվիրակությունների՝ ՀՀ կատարած այցերի ընթացքում առաջացած խնայողություններով։ Նախորդ տարվա նույն ժամանակահատվածի համեմատ ծրագրի ծախսերն աճել են 2.1 անգամ (42.7 մլն դրամով):

*ՀՀ շրջակա միջավայրի նախարարության* պատասխանատվությամբ 2023 թվականի առաջին եռամսյակում կատարվել է պետական բյուջեի 5 ծրագիր, որոնց գծով ծախսերը կազմել են շուրջ 1.2 մլրդ դրամ կամ ծրագրված ցուցանիշի 70.6%‑ը: Շեղումը հիմնականում պայմանավորված է Շրջակա միջավայրի վրա ազդեցության գնահատման և մոնիթորինգի ու Անտառների կառավարման ծրագրերի կատարողականով: Նախորդ տարվա առաջին եռամսյակի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 2.5% (28.7 մլն դրամ) աճ՝ հիմնականում պայմանավորված Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի ու Բնական պաշարների և բնության հատուկ պահպանվող տարածքների կառավարման և պահպանման ծրագրերի ծախսերի աճով:

1. *2023թ. առաջին եռամսյակում ՀՀ շրջակա միջավայրի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **1,144.9** | **1,661.3** | **1,173.6** | **70.6** | **102.5** | **28.7** |
| Շրջակա միջավայրի վրա ազդեցության գնահատում և մոնիթորինգ | 337.4 | 537.0 | 343.8 | 64.0 | 101.9 | 6.4 |
| Շրջակա միջավայրի ոլորտում պետական քաղաքականության մշակում, ծրագրերի համակարգում և մոնիտորինգ | 186.0 | 256.3 | 212.8 | 83.0 | 114.4 | 26.8 |
| Բնական պաշարների և բնության հատուկ պահպանվող տարածքների կառավարում և պահպանում | 233.1 | 286.3 | 253.1 | 88.4 | 108.6 | 20.0 |
| Անտառների կառավարում | 311.3 | 503.3 | 307.6 | 61.1 | 98.8 | (3.7) |
| Բնագիտական նմուշների պահպանություն և ցուցադրություն | 77.1 | 78.4 | 56.3 | 71.8 | 73.0 | (20.8) |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրին հատկացված միջոցներն օգտագործվել են 64%-ով՝ կազմելով 343.8 մլն դրամ: Շեղումը հիմնականում պայմանավորված է «Անցում էլեկտրական շարժունակությանը Հայաստանում» դրամաշնորհային ծրագրի կատարողականով, որը կազմել է 1.5% կամ 1.5 մլն դրամ՝ պայմանավորված ֆինանսավորման ժամկետների 2-րդ և 3-րդ եռամսյակներ հետաձգմամբ, ինչպես նաև ծրագրի շրջանակներում նախատեսված՝ ՀՀ մարզերում էլեկտրամոբիլների լիցքավորման կայանների տեղադրումը մասնավոր կառույցի միջոցով իրականացնելու հանգամանքով:

Հիդրոօդերևութաբանություն, շրջակա միջավայրի մոնիթորինգ և տեղեկատվության ապահովման նպատակով նախատեսված 323.5 մլն դրամն ամբողջությամբ օգտագործվել է, որի շրջանակներում իրականացվել է 29700 օդերևութաբանական դիտարկում, 17002 հիդրոլոգիական դիտարկում, 5500 մակերևութային ջրերի որակի մոնիթորինգի իրականացում, 18800 մթնոլորտային օդի որակի մոնիթորինգի իրականացում, 4704 ստորերկրյա քաղցրահամ ջրերի քանակի մոնիթորինգի իրականացում և այլն:

«Հիդրոօդերևութաբանության և մոնիթորինգի կենտրոն» ՊՈԱԿ-ի տեխնիկական միջոցների արդիականացման և նոր սարքավորումների ձեռք բերման համար նախատեսված 60 մլն դրամը չի օգտագործվել, քանի որ մատակարարման պայմանագիրը կնքվել է ապրիլ ամսին: Նախորդ տարվա նույն ժամանակահատվածի համեմատ ծրագրի ծախսերն աճել են 1.9%-ով:

Հաշվետու ժամանակահատվածում *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 212.8 մլն դրամ, որը կազմել է ծրագրված ցուցանիշի 83%-ը: Շեղումը հիմնականում պայմանավորված է ձեռք բերված ապրանքների ու ծառայությունների դիմաց վճարումների մի մասը ապրիլ ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 14.4%-ով կամ 26.8 մլն դրամով՝ հիմնականում պայմանավորված Շրջակա միջավայրի ոլորտում քաղաքականության մշակում, ծրագրերի համակարգում և մոնիտորինգի միջոցառման ծախսերի աճով:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են 88.4%-ով և կազմել 253.1 մլն դրամ: Շեղումը հիմնականում պայմանավորված է Ընդերքօգտագործման թափոնների լքված, տիրազուրկ տեղամասերի և օբյեկտների ռեկուլտիվացիայի համար նախագծային փաթեթների մշակմանը հատկացված շուրջ 23 մլն դրամի միջոցները չօգտագործելու հանգամանքով՝ պայմանավորված կատարողականների բացակայությամբ: Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 251.9 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները, որոշ չափորոշիչների գծով արձանագրվել է ծրագրված ցուցանիշների գերազանցում: Նախորդ տարվա առաջին եռամսյակի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն աճել են 8.6%-ով կամ 20 մլն դրամով՝ պայմանավորված «Խոսրովի անտառ» պետական արգելոցի և «Արփի լիճ» ազգային պարկի պահպանության, դրանցում գիտական ուսումնասիրությունների կատարման, ինչպես նաև Զանգեզուր կենսոլորտային համալիր ԲՀՊ տարածքների պահպանության, գիտական ուսումնասիրությունների, անտառատնտեսական աշխատանքների գծով ծախսերի աճով:

Հաշվետու ժամանակահատվածում 307.6 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 61.1%-ը: Շեղումը հիմնականում պայմանավորված է անտառկառավարման պլանների կազմման նպատակով նախատեսված 122.3 մլն դրամի միջոցները չօգտագործելու հանգամանքով. հաշվետու ժամանակահատվածում մշակվել են անտառկառավարման պլանների տեխնիկական առաջադրանքները, և հայտարարվել է բաց մրցույթ, սակայն հայտերի բացումը տեղափոխվել է հաջորդ եռամսյակ: Անտառների վնասակար օրգանիզմների դեմ պայքարի համար հատկացված 54 մլն դրամը չի օգտագործվել, քանի որ օդային եղանակով նյութերի ցրման ծառայությունների ձեռքբերման մրցույթը չի կայացել մասնակից չլինելու պատճառով:

Ծրագրին հատկացված միջոցների հիմնական մասը՝ 240.4 մլն դրամը, տրամադրվել է անտառպահպանական ծառայություններին՝ ապահովելով 100% կատարողական: Միջոցառման շրջանակներում ապահովվել է 342.4 հազար հա անտառային տարածքների պահպանումը:

Նախորդ տարվա առաջին եռամսյակի համեմատ Անտառների կառավարման ծրագրի ծախսերը նվազել են 1.2%-ով կամ 3.7 մլն դրամով՝ հիմնականում պայմանավորված Անտառկառավարման պլանների կազմման ծախսերը չկատարելու հանգամանքով:

*Բնագիտական նմուշների պահպանության և ցուցադրության* ծրագրին հաշվետու ժամանակահատվածում պետական բյուջեից տրամադրվել է 56.3 մլն դրամ՝ կազմելով ծրագրված ցուցանիշի 71.8%-ը: Շեղումը պայմանավորված է կենդանաբանական այգու ցուցադրությունների համար նախատեսված միջոցների կատարողականով, որը կազմել է 68.4% կամ 47.8 մլն դրամ՝ պայմանավորված վճարման հայտը հաշվետու ժամանակահատվածի վերջում ներկայացվելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը նվազել են 27%-ով (20.8 մլն դրամով)՝ պայմանավորված կենդանաբանական այգու ցուցադրությունների ծախսերի նվազմամբ:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2023 թվականի առաջին եռամսյակի ընթացքում իրականացվել են 20 ծրագրեր, որոնց շրջանակներում օգտագործվել է ավելի քան 35.6 մլրդ դրամ՝ ապահովելով ծրագրված ցուցանիշի 81% կատարողական: Առանձնապես խոշոր շեղումներ են արձանագրվել «Գիտական և գիտատեխնիկական հետազոտությունների ծրագիր», «Հանրակրթություն» և «Մեծ նվաճումների սպորտ» ծրագրերում: Նախորդ տարվա համադրելի ցուցանիշի[[29]](#footnote-29) համեմատ նախարարության ծախսերի աճը հիմնականում պայմանավորված է Մեծ նվաճումների սպորտի, Կրթության որակի ապահովման, Հանրակրթության և Համընդհանուր ներառական կրթության համակարգի ներդրման ծրագրերի շրջանակներում կատարված ծախսերի համապատասխանաբար 54.4% (375.2 մլն դրամ), 96.7% (309.7 մլն դրամ), 1.3% (253.5 մլն դրամ) և 38.5% (213.5 մլն դրամ) աճով:

1. *2023թ. առաջին եռամսյակում ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամսյակի փաստ (2023թ. հետ համադրելի)** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **34,568.5** | **44,018.3** | **35,641.5** | **81.0** | **103.1** | **1,072,961.3** |
| Մեծ նվաճումների սպորտ | 689.5 | 2,307.7 | 1,064.7 | 46.1 | 154.4 | 375,209.0 |
| Նախնական (արհեստագործական) և միջին մասնագիտական կրթություն | 2,173.6 | 2,245.6 | 2,158.0 | 96.1 | 99.3 | (15,520.3) |
| Բարձրագույն և հետբուհական մասնագիտական կրթության ծրագիր | 2,692.2 | 2,640.6 | 2,614.7 | 99.0 | 97.1 | (77,505.3) |
| Հանրակրթության ծրագիր | 19,580.4 | 21,737.8 | 19,833.9 | 91.2 | 101.3 | 253,487.5 |
| Գիտական և գիտատեխնիկական հետազոտությունների ծրագիր | 3,447.4 | 5,958.8 | 3,556.6 | 59.7 | 103.2 | 109,215.0 |
| Արվեստների ծրագիր | 2,073.6 | 2,431.6 | 1,923.0 | 79.1 | 92.7 | (150,598.7) |
| Այլ ծրագրեր | 3,911.9 | 6,696.3 | 4,490.5 | 67.1 | 114.8 | 578,674.1 |

Հաշվետու ժամանակահատվածում շուրջ 1.1 մլրդ դրամ է տրամադրվել *Մեծ նվաճումների սպորտի* *ծրագրին*՝ ապահովելով 46.1% կատարողական և 54.4%‑ով կամ 375.2 մլն դրամով գերազանցելով նախորդ տարվա ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված է «Երևանում կայանալիք ծանրամարտի մեծահասակների Եվրոպայի առաջնության անցկացում» և «ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստում և առաջնությունների անցկացում» միջոցառումների ծախսերով: Առաջին միջոցառման կատարողականը հիմնականում պայմանավորված է 2023 թվականի ապրիլի 15-23-ը Երևանում՝ Կարեն Դեմիրճյանի անվան մարզահամերգային համալիրում կայացած ծանրամարտի մեծահասակների Եվրոպայի առաջնության անցկացման համար նախատեսված վճարումների մեծ մասը երկրորդ եռամսյակում կատարելու հանգամանքով՝ համաձայն նախատեսված վճարման ժամանակացույցերի: Երևանում ծանրամարտի մեծահասակների Եվրոպայի առաջնության անցկացման ծախսերի կատարողականը կազմել է 22.9% կամ 276.6 մլն դրամ:

ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման միջոցառման շրջանակներում առաջին եռամսյակի ընթացքում Հայաստանում գործող ֆեդերացիաների կողմից կազմակերպվել են ՀՀ 33 առաջնություններ, որոնց մասնակցել է 3458 մասնակից՝ կանխատեսված համապատասխանաբար 40-ի և 4052-ի դիմաց: Կազմակերպվել է նաև 42 ուսումնամարզական հավաք՝ 656 մասնակցով՝ կանխատեսված համապատասխանաբար 48-ի և 940-ի դիմաց, 40 միջազգային միջոցառում 509 մասնակցով՝ կանխատեսված համապատասխանաբար 52-ի և 601‑ի դիմաց: Նախատեսվածի համեմատ ՀՀ առաջնությունների, ուսումնամարզական հավաքների և միջազգային միջոցառումների և դրանց մասնակիցների փաստացի փոքր թիվը պայմանավորված է օրացուցային պլանի փոփոխության արդյունքում որոշ միջոցառումների հետաձգմամբ: Արդյունքում ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 84.1% կամ 429.9 մլն դրամ, որը նաև պայմանավորված է որոշ ծառայությունների դիմաց վճարումները ապրիլին կատարելու հանգամանքով:

Հաշվետու ժամանակահատվածում շուրջ 2.2 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 96.1% կատարողական: Չի օգտագործվել նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման նպատակով ծրագրված 53 մլն դրամը` պայմանավորված նրանով, որ հիմնանորոգման ենթակա նախատեսված 2 օբյեկտներից 1-ի գծով մրցույթը չի կայացել, իսկ մյուսի մասով կատարված աշխատանքների դիմաց կատարողական ակտեր չեն ներկայացվել:

Հաշվետու ժամանակահատվածում միջին մասնագիտական կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 16013 ուսանողի՝ կանխատեսված 21081-ի դիմաց: Հանրապետությունում 2023 թվականի առաջին եռամսյակում նախատեսվել և գործել է 68 միջին մասնագիտական պետական ուսումնական հաստատություն, միջին մասնագիտական կրթական ծրագիր է իրականացվել 79 պետական ուսումնական հաստատությունների կողմից, կարիերայի կենտրոնների ծառայություններից օգտվել են 18921 սովորողներ և շրջանավարտներ՝ կանխատեսված 16000-ի դիմաց: 2023 թվականի առաջին եռամսյակում միջին մասնագիտական կրթության գծով ուսանողական նպաստների համար նախատեսված շուրջ 1.5 մլրդ դրամն ամբողջությամբ օգտագործվել է:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5472 ուսանողի՝ կանխատեսված 7593-ի դիմաց: Հանրապետությունում 2023 թվականի առաջին եռամսյակում գործել է 21 նախնական մասնագիտական (արհեստագործական) պետական ուսումնական հաստատություն, նախնական մասնագիտական (արհեստագործական) կրթական ծրագիր իրականացնող 56 պետական ուսումնական հաստատություն, կարիերայի կենտրոնների ծառայություններից օգտվել են 4566 սովորողներ՝ կանխատեսված 6545-ի դիմաց: 2023 թվականի առաջին եռամսյակում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են ավելի քան 480.4 մլն դրամ՝ ապահովելով 99.9% կատարողական:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն էական փոփոխություն չեն կրել:

2023 թվականի առաջին եռամսյակի ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 2.6 մլրդ դրամ` ապահովելով ծրագրված ցուցանիշի 99% կատարողական:

Բարձրագույն և հետբուհական մասնագիտական կրթության ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են նախատեսված ծավալով՝ կազմելով ավելի քան 2.2 մլրդ դրամ: Բարձրագույն մասնագիտական կրթության գծով ուսանողական նպաստ է ստացել 10504 ուսանող, որոնցից 649-ը ստացել է ուսման վարձավճարի լրիվ փոխհատուցում (կանխատեսված 800-ի դիմաց):

Նախորդ տարվա առաջին եռամսյակի համեմատ Բարձրագույն և հետբուհական մասնագիտական կրթության ծրագրի ծախսերը նվազել են 2.9%-ով կամ 77.5 մլն դրամով` հիմնականում պայմանավորված բարձրագույն մասնագիտական կրթության գծով ուսանողական նպաստների տրամադրման գծով ծախսերի 3.2% (72.8 մլն դրամ) նվազմամբ:

2023 թվականի առաջին եռամսյակի ընթացքում ավելի քան 19.8 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 91.2% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, ինչպես նաև «Մոդուլային» տիպի մանկապարտեզների շենքային ապահովման նպատակով նախատեսված 183.5 մլն դրամը չօգտագործելու հանգամանքով: Վերջինս պայմանավորված է կատարված աշխատանքների դիմաց հաշվետու ժամանակահատվածում կատարողական ակտեր չներկայացվելու հանգամանքով:

Ընդհանուր հանրակրթության ծախսերը հաշվետու ժամանակահատվածում կատարվել են 93.6%-ով՝ կազմելով 18.1 մլրդ դրամ: Շեղումները հիմնականում պայմանավորված են աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակում սովորող-ների փաստացի թիվ** | **2023թ. առաջին եռամս-յակում սովորող-ների փաստացի թիվ** | **2023թ. առաջին եռամսյակի և 2022թ. առաջին եռամսյակի տարբե-րությունը** | **2022թ. առաջին եռամս-յակի փաստ (մլն դրամ** | **2023թ. առաջին եռամս-յակի փաստ (մլն դրամ)** | **2023թ. առաջին եռամսյակը 2022թ. առաջին եռամսյակի նկատմամբ (%)** |
| **Ընդհանուր հանրակրթություն** | **391677** | **393076** | **1399** | **17,756.8** | **18,122.0** | **102.1** |
| Տարրական | 151832 | 151614 | (218) | 6,501.6 | 6,743.9 | 103.7 |
| Հիմնական | 180685 | 182401 | 1,716 | 7,785.8 | 8,018.0 | 103.0 |
| Միջնակարգ | 59160 | 59061 | (99) | 3,469.4 | 3,360.1 | 96.8 |

Հատուկ հանրակրթությանը հատկացված 253.4 մլն դրամն ամբողջությամբ օգտագործվել է:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակում սովորող-ների փաստացի թիվ** | **2023թ. առաջին եռամս-յակում սովորող-ների փաստացի թիվ** | **2023թ. առաջին եռամսյակի և 2022թ. առաջին եռամսյակի տարբե-րությունը** | **2022թ. առաջին եռամս-յակի փաստ**  **(մլն դրամ)** | **2023թ. առաջին եռամս-յակի փաստ (մլն դրամ)** | **2023թ. առաջին եռամսյակը 2022թ. առաջին եռամսյակի նկատմամբ (%)** |
| **Հատուկ հանրակրթություն** | **533** | **549** | **16** | **248.5** | **253.4** | **102.0** |
| Տարրական | 159 | 156 | (3) | 79.3 | 76.3 | 96.2 |
| Հիմնական | 235 | 243 | 8 | 100.9 | 104.5 | 103.6 |
| Միջնակարգ | 139 | 150 | 11 | 68.3 | 72.6 | 106.2 |

Մասնագիտացված հանրակրթության ծախսերը հաշվետու ժամանակահատվածում կատարվել են 97%-ով՝ կազմելով 787.7 մլն դրամ: Շեղումը հիմնականում պայմանավորված է աշակերտների փաստացի թվով:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակում սովորող-ների փաստացի թիվ** | **2023թ. առաջին եռամս-յակում սովորող-ների փաստացի թիվ** | **2023թ. առաջին եռամսյակի և 2022թ. առաջին եռամսյակի տարբե-րությունը** | **2022թ. առաջին եռամս-յակի փաստ**  **(մլն դրամ)** | **2023թ. առաջին եռամս-յակի փաստ (մլն դրամ)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Մասնագիտացված հանրակրթություն** | **3659** | **3377** | **(282)** | **771.4** | **787.7** | **102.1** |
| Տարրական | 299 | 212 | (87) | 46.8 | 51.3 | 109.8 |
| Հիմնական | 1827 | 1735 | (92) | 309.4 | 333.3 | 107.7 |
| Միջնակարգ | 1533 | 1430 | (103) | 415.2 | 403.1 | 97.1 |

Նախորդ տարվա նույն ժամանակահատվածի համեմատ Հանրակրթության ծրագրի ծախսերն աճել են 1.3%‑ով կամ 253.5 մլն դրամով՝ հիմնականում պայմանավորված տարրական և հիմնական ընդհանուր հանրակրթության ծախսերի համապատասխանաբար 3.7% (242.2 մլն դրամ) և 3% (232.3 մլն դրամ) աճով:

2023 թվականի առաջին եռամսյակում շուրջ 3.6 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 59.7% կատարողական: Ծրագրի նկատմամբ շեղումը հիմնականում պայմանավորված է «Գիտական ենթակառուցվածքի արդիականացում» և «Գիտական և գիտատեխնիկական պայմանագրային (թեմատիկ) հետազոտություններ» միջոցառումների կատարողականով, ինչպես նաև «Գիտական կենտրոնների ժամանակակից սարքավորումներով վերազինում ու համատեղ օգտագործման գիտական սարքավորումների կենտրոնների ստեղծում» միջոցառման համար նախատեսված 840 մլն դրամը չօգտագործելու հանգամանքով: Վերջինս պայմանավորված է այն հանգամանքով, որ գիտական կենտրոնների կողմից գույքի պահանջ չի ներկայացվել:

Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում սահմանված գրեթե բոլոր արդյունքային ցուցանիշների գծով արձանագրվել է թերակատարում: Մասնավորապես՝ միջոցառման շրջանակներում ներգրավված է եղել թվով 25 կազմակերպություն՝ նախատեսված 57-ի փոխարեն, Հայաստանն անդամակցել է 2 միջազգային գիտական կառույցի՝ նախատեսված 4-ի փոխարեն: Միջոցառման գծով ծախսերը կազմել են 1.9 մլրդ դրամ կամ ծրագրված ցուցանիշի 78%‑ը: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են գիտական կազմակերպությունների կողմից ներկայացված հայտերի քանակով:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 468 գիտական թեմա՝ նախատեսված 156-ի փոխարեն, իրականացվել է 55 միջազգային գիտական ծրագիր՝ նախատեսված 20-ի փոխարեն: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է նախորդ տարիներին գործող 312 թեմաները ավարտված չլինելու հանգամանքով, ինչպես նաև միջազգային գիտական ծրագրեր իրականացնելու նպատակով գիտական կազմակերպությունների կողմից ներկայացված հայտերի քանակով: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են շուրջ 977.7 մլն դրամ կամ ծրագրված ցուցանիշի 58.2%-ը, որը պայմանավորված է հետազոտություններ իրականացվող կազմակերպությունների կողմից տնտեսված գումարներով, ինչպես նաև թեմաների պայմանագրերի ավարտման ժամկետներով:

Նախորդ տարվա նույն ժամանակահատվածի համեմատԳիտական և գիտատեխնիկական հետազոտությունների ծրագրի ծախսերն աճել են 3.2%-ով կամ 109.2 մլն դրամով` հիմնականում պայմանավորված գիտական ենթակառուցվածքի արդիականացման ծախսերի 11.3% (197.5 մլն դրամ) աճով:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 79.1%-ը՝ ավելի քան 1.9 մլրդ դրամ: Շեղումը հիմնականում պայմանավորված է «Մշակութային միջոցառումների իրականացում» և «Հայ կինոյի հիմնադրման 100-ամյա հոբելյանական միջոցառումների իրականացում» միջոցառումների կատարողականով:

2023 թվականի առաջին եռամսյակի ընթացքում մշակութային միջոցառումների շրջանակներում իրականացվել են թվով 4 ստեղծագործական նախագծեր և միջոցառումներ՝ կանխատեսված 3‑ի փոխարեն, միջպետական համագործակցության պայմանագրերի շրջանակներում իրականացվել է 4 միջոցառում` կանխատեսված 7-ի փոխարեն, սփյուռքի հետ համագործակցության շրջանակներում նախատեսվել և իրականացվել է 2 միջոցառում, օտարերկրյա պետություններում հայ մշակույթի հանրահռչակման նպատակով աջակցություն է ցուցաբերվել 3 մշակութային միջազգային միջոցառումների ու նախագծերի: Կանխատեսվածից ցածր փաստացի արդյունքային ցուցանիշները հիմնականում պայմանավորված են արտերկրի գործընկերների կողմից ծրագրված միջոցառումների ժամկետների փոփոխությամբ, իսկ գերազանցումը՝ տոներին նվիրված համերգային նախագծերի թվի ավելացմամբ: Մշակութային միջոցառումների իրականացմանը հաշվետու ժամանակահատվածում տրամադրվել է 341.3 մլն դրամ կամ նախատեսված միջոցների 59.9%-ը: Ցածր կատարողականը հիմնականում պայմանավորված է նրանով, որ, համաձայն կնքված պայմանագրերի, դրանց արժեքի 20%-ի դիմաց վճարումներն իրականացվում են համապատասխան հաշվետվությունները ներկայացվելուց հետո, ինչպես նաև որոշ դրամաշնորհային պայմանագրեր կնքման փուլում գտնվելու հանգամանքով:

Հաշվետու ժամանակահատվածում իրականացվել են Հայ կինոյի հիմնադրման 100-ամյա հոբելյանին նվիրված 6 միջոցառումներ՝ նախատեսված 16-ի փոխարեն, որոնց համար ծախսվել է 13.2 մլն դրամ կամ նախատեսված միջոցների 6.3%-ը: Ծախսերի ցածր կատարողականը և փաստացի ցածր արդյունքային ցուցանիշը պայմանավորված է մնացած 10 միջոցառումների պայմանագրերի՝ մշակման փուլում գտնվելու հանգամանքով:

Երաժշտարվեստի և պարարվեստի համերգների միջոցառման շրջանակներում առաջին եռամսյակի ընթացքում կազմակերպվել են 13 նոր համերգային համարներ՝ նախատեսված 7-ի դիմաց, 169 համերգներ՝ նախատեսված 102–ի դիմաց, հանդիսատեսի քանակը կազմել է 40474՝ կանխատեսված 26168‑ի դիմաց։ Նշված բարձր ցուցանիշները պայմանավորված են կազմակերպությունների ակտիվ գործունեությամբ և զբոսաշրջիկների թվի աճով: Երաժշտարվեստի և պարարվեստի համերգների միջոցառման համար նախատեսված 595.2 մլն դրամն օգտագործվել է ամբողջությամբ:

Թատերական ներկայացումների միջոցառման շրջանակներում 2023 թվականի առաջին եռամսյակի ընթացքում կայացել են 782 ներկայացումներ՝ նախատեսված 680-ի դիմաց, հանդիսատեսի թիվը կազմել է 136480՝ կանխատեսված 108370-ի դիմաց, իսկ նոր ներկայացումների քանակը կազմել է 19՝ կանխատեսված 18-ի դիմաց: Փաստացի արդյունքային ցուցանիշների բարձ մակարդակը կանխատեսվածների նկատմամբ պայմանավորված է կազմակերպությունների ակտիվ գործունեությամբ և զբոսաշրջիկների թվի աճով: Թատերական ներկայացումների ծախսերը կազմել են շուրջ 463.3 մլն դրամ, որոնք օգտագործվել են 98%-ով: Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու, վճարման համար անհրաժեշտ փաստաթղթերի մի մասը մարտ ամսվա վերջում ներկայացվելու հանգամանքներով, ինչպես նաև տնտեսումներով:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում կայացել են 52 ներկայացումներ՝ նախատեսված 27-ի դիմաց, իսկ հանդիսատեսի թիվը կազմել է 26424` կանխատեսված 15890-ի դիմաց: Փաստացի արդյունքային ցուցանիշի գերազանցումը կանխատեսվածի նկատմամբ պայմանավորված է խաղացանկի ավելացմամբ: Օպերային և բալետային արվեստի ներկայացումներին հատկացվել է 289.7 մլն դրամ, որն ամբողջությամբ օգտագործվել է:

Նախորդ տարվա նույն ժամանակահատվածի համեմատ Արվեստների ծրագրի ծախսերը նվազել են են 7.3%-ով կամ 150.6 մլն դրամով` հիմնականում պայմանավորված «Երաժշտարվեստի և պարարվեստի համերգներ» և «Թատերական ներկայացումներ» միջոցառումների ծախսերի համապատասխանաբար 19.9% (147.5 մլն դրամ) և 20.2% (117.4 մլն դրամ) նվազմամբ:

ՀՀ ԿԳՄՍ նախարարության պատասխանատվությամբ իրականացվող այլ ծրագրերից 552.1 մլն դրամն օգտագործվել է *Մշակութային ժառանգության* ծրագրի շրջանակներում՝ ապահովելով 90.9% կատարողական: Շեղումը հիմնականում պայմանավորված է թանգարանային ծառայությունների և ցուցահանդեսների կատարողականով, ինչպես նաև թանգարանային միջոցառումների իրականացման աջակցության համար նախատեսված 25 մլն դրամի միջոցները չօգտագործելու հանգամանքով: Վերջինս պայմանավորված է պայմանագրերի՝ եռամսյակի վերջում կնքվելու հանգամանքով, որի արդյունքում վճարումները տեղափոխվել են հաջորդ եռամսյակ:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որի շրջանակներում կազմակերպվել է 66 ցուցահանդես՝ նախատեսված 53-ի դիմաց, թանգարանների այցելուների թիվը կազմել է 250812՝ կանխատեսված 119188-ի դիմաց, իսկ սպասարկվող ընթերցողների թիվը կազմել է 339՝ կանխատեսված 100-ի դիմաց։ Փաստացի բարձր արդյունքային ցուցանիշները հիմնականում պայմանավորված են զբոսաշրջիկների թվի էական աճով: Թանգարանային համալրման առարկաների թիվը կազմել է 6760` նախատեսված 937-ի դիմաց, որը պայմանավորված է նվիրատվություններով, հնագիտական պեղումներով: Թանգարանային ծառայությունների և ցուցահանդեսների միջոցառման շրջանակներում օգտագործվել է 512.5 մլն դրամ՝ ապահովելով 94.5% կատարողական: Շեղումը պայմանավորված է ավելացված արժեքի հարկի վճարման համար նախատեսված միջոցներն ամբողջությամբ չօգտագործելու, ինչպես նաև կնքված պայմանագրերի վճարման ժամանակացույցերով:

Նախորդ տարվա առաջին եռամսյակի համեմատ Մշակութային ժառանգության ծրագրի ծախսերն էական փոփոխություն չեն կրել:

*ՀՀ պաշտպանության նախարարության* պատասխանատվությամբ 2023 թվականի առաջին եռամսյակում կատարվել է պետական բյուջեի 4 ծրագիր՝ նախատեսված 5-ի փոխարեն: Ծախսերը կազմել են շուրջ 59.7 մլրդ դրամ կամ նախատեսված միջոցների 53.2.%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա առաջին եռամսյակի համեմատ ՀՀ պաշտպանության նախարարության պատասխանատվությամբ իրականացվող ծախսերի 12.8% (8.8 մլրդ դրամ) նվազումը:

1. *2023թ. առաջին եռամսյակում ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **20223թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **68,463.2** | **112,245.7** | **59,672.6** | **53.2** | **87.2** | **(8,790.6)** |
| ՀՀ պաշտպանության ապահովում | 67,792.7 | 111,448.0 | 59,289.0 | 53.2 | 87.5 | (8,503.7) |
| Այլ ծրագրեր | 670.5 | 797.7 | 383.6 | 48.1 | 57.2 | (286.9) |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է շուրջ 59.3 մլրդ դրամ կամ նախատեսված միջոցների 53.2%-ը: Շեղումը հիմնականում պայմանավորված է ՀՀ պաշտպանության նախարարության շենքային պայմանների բարելավման և ռազմական կարիքների բավարարման միջոցառումների կատարողականով: Հատկացված միջոցներն ուղղվել են չորս միջոցառումների իրականացմանը, որոնցից երկուսի համար նախատեսված 22.1 մլն դրամ միջոցներն օգտագործվել են ամբողջությամբ: Ծրագրի շրջանակներում 39.8 մլրդ դրամ է ուղղվել ռազմական կարիքների բավարարմանը՝ ապահովելով 78.5% կատարողական, շուրջ 19.5 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 32.1%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին եռամսյակի համեմատ ՀՀ պաշտպանության ապահովման ծրագրի ծախսերը նվազել են 12.5%-ով կամ 8.5 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 28.9% (7.9 մլրդ դրամ) նվազմամբ:

Այլ ծրագրերում ընդգրկված՝ *Միջազգային ռազմական համագործակցության* ծրագրի ծախսերը կազմել են շուրջ 145.8 մլն դրամ՝ ապահովելով 79.3% կատարողական: Միջոցներն օգտագործվել են 13 երկրներում 11 ՀՀ ռազմական կցորդների և միջազգային կազմակերպություններում ռազմական և ռազմաքաղաքական 5 ներկայացուցիչների պահպանման նպատակով: Նախորդ տարվա առաջին եռամսյակի համեմատ նշված ծախսերը նվազել են 26%-ով կամ 51.2 մլն դրամով:

*ՀՀ աշխատանքի և սոցիալական հարցերի նախարարության* պատասխանատվությամբ 2023 թվականի առաջին եռամսյակի ընթացքում կատարվել են 16 ծրագրեր, որոնց ուղղվել է 163.3 մլրդ դրամ՝ ապահովելով եռամսյա ծրագրված ցուցանիշի 93.6%-ը, ընդ որում բոլոր ծրագրերում արձանագրվել են շեղումներ: Առավել խոշոր շեղումներն արձանագրվել են Կենսաթոշակային ապահովության և Սոցիալական փաթեթների ապահովման ծրագրերում: 2022 թվականի նույն ժամանակահատվածի համեմատ աշխատանքի և սոցիալական հարցերի նախարարության ծախսերն աճել են 13.6%‑ով կամ 19.6 մլրդ դրամով՝ հիմնականում պայմանավորված Կենսաթոշակային ապահովության, Սոցիալական ապահովության և Ժողովրդագրական վիճակի բարելավման ծրագրերի շրջանակներում կատարված ծախսերի աճով:

1. *2023թ. առաջին եռամսյակում ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **143,750.0** | **174,547.0** | **163,332.3** | **93.6** | **113.6** | **19,582.3** |
| Անապահով սոցիալական խմբերին աջակցություն | 7,132.5 | 7,398.9 | 7,027.3 | 95.0 | 98.5 | (105.2) |
| Ժողովրդագրական վիճակի բարելավում | 8,900.0 | 12,134.5 | 12,079.4 | 99.5 | 135.7 | 3,179.5 |
| Սոցիալական աջակցություն անաշխատունակության դեպքում | 4,574.0 | 5,431.5 | 4,825.0 | 88.8 | 105.5 | 251.0 |
| Կենսաթոշակային ապահովություն | 97,767.7 | 116,157.5 | 111,109.0 | 95.7 | 113.6 | 13,341.3 |
| Սոցիալական ապահովություն | 17,876.4 | 22,463.7 | 21,762.3 | 96.9 | 121.7 | 3,885.9 |
| Այլ ծրագրեր | 7,499.5 | 10,960.9 | 6,529.2 | 59.6 | 87.1 | (970.3) |

2023 թվականի առաջին եռամսյակի ընթացքում ավելի քան 7 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 95% կատարողական և 1.5%‑ով կամ 105.2 մլն դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված են ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որը կազմել է 95.7% կամ 7 մլրդ դրամ: Շեղումը պայմանավորված է նվազագույն կենսաթոշակի և նպաստի չափի բարձրացման հետևանքով ընտանիքի եկամուտների ավելացման, ինչպես նաև վարչարարության արդյունքում նպաստառու ընտանիքների թվի կրճատմամբ: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 75985 ընտանիք՝ ծրագրված 77467-ի դիմաց: Փաստացի արդյունքային ցուցանիշի շեղումը կանխատեսվածի նկատմամբ հիմնականում պայմանավորված է ընտանիքների անապահովության գնահատման համակարգում հաշվառված և 28.00-ից բարձր անապահովության միավոր ունեցող ընտանիքների թվի նվազմամբ:

*Ժողովրդագրական վիճակի բարելավման* ծրագրին 2023 թվականի առաջին եռամսյակում տրամադրվել է 12.1 մլրդ դրամ՝ ապահովելով ծրագրային ցուցանիշի 99.5%-ը:

Հաշվետու ժամանակահատվածում ծրագրին հատկացված միջոցների 42.6%-ը տրամադրվել է երեխայի ծննդյան միանվագ նպաստին, որի գծով ծախսերը կազմել են 5.1 մլրդ դրամ՝ ապահովելով եռամսյա ծրագրի 99.5% կատարողական: Միջոցառման շրջանակներում շահառու նորածինների թիվը կազմել է 9336՝ կանխատեսված 9006-ի դիմաց: Կանխատեսված արդյունքային ցուցանիշի գերազանցումը պայմանավորված է ծնունդների թվով, ինչպես նաև առաջին եռամսյակի երեխայի ծննդյան միանվագ նպաստի վճարման ցուցակներում 2022 թվականի դեկտեմբեր ամսվա վերջին շաբաթում չցուցակագրված շահառուների ներառմամբ:

2023 թվականի առաջին եռամսյակի ընթացքում մինչև 2 տարեկան երեխայի խնամքի նպաստ է ստացել 40472 քաղաքացի՝ կանխատեսված 42786-ի փոխարեն, իսկ նախատեսված 4.7 մլրդ դրամն ամբողջությամբ օգտագործվել է:

2023 թվականի առաջին եռամսյակի ընթացքում «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման շրջանակներում դրամական աջակցություն է ստացել 11994 ընտանիք՝ կանխատեսված 12921-ի փոխարեն: Նշված միջոցառման գծով ծախսերը կազմել են 1.9 մլրդ դրամ՝ ապահովելով 99.9% կատարողական:

Նախորդ տարվա համեմատ Ժողովրդագրական վիճակի բարելավման ծրագրի ծախսերն աճել են 35.7%-ով կամ 3.2 մլրդ դրամով՝ հիմնականում պայմանավորված օրենսդրական փոփոխությունների արդյունքում ընտանիքում 3 և ավելի երեխա ունեցող ընտանիքներին դրամական աջակցության և մինչև 2 տարեկան երեխայի խնամքի նպաստի գծով ծախսերի համապատասխանաբար 24.7 անգամ (1.9 մլրդ դրամ) և 36.3% (1.2 մլրդ դրամ) աճով:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է 4.8 մլրդ դրամ՝ ապահովելով ծրագրված ցուցանիշի 88.8%‑ը, որը հիմնականում պայմանավորված է ժամանակավոր անաշխատունակության դեպքում տրամադրվող նպաստների գծով ծախսերի կատարողականով: Վերջիններս կազմել են 1.2 մլրդ դրամ՝ ապահովելով ծրագրված ցուցանիշի 74.1%-ը՝ պայմանավորված փաստացի պահանջով:

Հաշվետու ժամանակահատվածում մայրության նպաստ ստացող աշխատող անձանց թիվը կազմել է 3848՝ կանխատեսված 3828-ի դիմաց, իսկ չաշխատող անձանց թիվը՝ 4627՝ կանխատեսված 5178-ի դիմաց: Փաստացի արդյունքային ցուցանիշի շեղումը կանխատեսվածի նկատմամբ հիմնականում պայմանավորված է նպաստ ստացողների և, համապատասխանաբար, կանխատեսվածի համեմատ պակաս փաստացի օրերի թվով: Մայրության նպաստի գծով ծախսերը կազմել են 3.6 մլրդ դրամ կամ նախատեսվածի 98.5%-ը՝ պայմանավորված փաստացի պահանջով:

Նախորդ տարվա առաջին եռամսյակի համեմատ Անաշխատունակության դեպքում սոցիալական աջակցության ծրագրի ծախսերն աճել են 5.5%-ով կամ 251 մլն դրամով՝ հիմնականում պայմանավորված մայրության նպաստի գծով ծախսերի 13.2% (420.5 մլն դրամ) աճով:

2023 թվականի առաջին եռամսյակի ընթացքում ՀՀ ԱՍՀՆ-ին հատկացված միջոցների գերակշիռ մասը՝ 111.1 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 95.7%-ը: Շեղումը հիմնականում պայմանավորված է ծրագրի ծախսերում բարձր տեսակարար կշիռ ունեցող «Աշխատանքային կենսաթոշակներ» միջոցառման կատարողականով, որի գծով ծախսերը կազմել են 65.3 մլրդ դրամ՝ ապահովելով ծրագրված ցուցանիշի 93.4%-ը՝ պայմանավորված կենսաթոշակի իրավունք ձեռք բերած կենսաթոշակառուների թվի և փաստացի կենսաթոշակ ստացած կենսաթոշակառուների թվի տարբերությամբ, ինչպես նաև տարեկան հատկացված գումարների եռամսյակային բաշխմամբ: Հաշվետու ժամանակահատվածում կենսաթոշակառուների թիվը կազմել է 444271՝ կանխատեսված 461068-ի դիմաց:

Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 478753՝ կանխատեսված 411524-ի դիմաց: Կուտակային հատկացումները մասնակցի կենսաթոշակային հաշվին կազմել են 35.3 մլրդ դրամ կամ ծրագրված ցուցանիշի 99%-ը:

2023 թվականի առաջին եռամսյակի ընթացքում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 34654 անձ՝ կանխատեսված 35620-ի դիմաց: Ծախսերը կազմել են շուրջ 9.4 մլրդ դրամ կամ ծրագրված ցուցանիշի 99.8%-ը:

Նախորդ տարվա հաշվետու ժամանակահատվածի համեմատ Կենսաթոշակային ապահովության ծրագրի ծախսերն աճել են 13.6%‑ով կամ 13.3 մլրդ դրամով, որը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի մասնակիցների կենսաթոշակային հաշիվներին հատկացումների համապատասխանաբար 10.8% (6.3 մլրդ դրամ) և 20.4% (6 մլրդ դրամ) աճով:

*Սոցիալական ապահովության* ծրագրի շրջանակներում 2023 թվականի առաջին եռամսյակում օգտագործվել է նախատեսված միջոցների 96.9%-ը՝ շուրջ 21.8 մլրդ դրամ: Շեղումը հիմնականում պայմանավորված է «Անկանխիկ եղանակով վճարումներից կենսաթոշակառուներին հետվճարի տրամադրում» և «Կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ» միջոցառումների կատարողականով: Նշված առաջին միջոցառման շրջանակներում անկանխիկ եղանակով վճարումներ իրականացրած շահառուների թիվը կազմել է 75448՝ կանխատեսված 100000-ի փոխարեն, որոնց տրամադրված հետվճարները կազմել են 816.9 մլն դրամ կամ նախատեսվածի 64.3%-ը: Կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ է տրամադրվել 5897 անձի՝ կանխատեսված 6530-ի դիմաց: Նշված հատուցումների համար օգտագործվել է 1.2 մլրդ դրամ կամ նախատեսված միջոցների 90.3%-ը:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման գծով ծախսերը կազմել են 10.1 մլրդ դրամ կամ նախատեսվածի 99.4%-ը:

Հաշվետու ժամանակահատվածում ծերության, հաշմանդամության, կերակրողին կորցնելու դեպքում նպաստներ են տրամադրվել 86371 նպաստառուների՝ կանխատեսված 86470-ի դիմաց: Այդ նպատակով օգտագործվել է նախատեսված միջոցների 99.4%-ը՝ 9.4 մլրդ դրամ:

Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 21.7%-ով կամ 3.9 մլրդ դրամով՝ հիմնականում պայմանավորված «Ծերության, հաշմանդամության, կերակրողին կորցնելու դեպքում նպաստներ» և «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում» միջոցառումների գծով ծախսերի համապատասխանաբար 23% (1.7 մլրդ դրամ) և 18.1% (1.6 մլրդ դրամ) աճով:

ՀՀ ԱՍՀՆ-ի կողմից իրականացվող այլ ծրագրերից հաշվետու ժամանակահատվածում ավելի քան 2.7 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 95.1% կատարողական: Ծրագրի նկատմամբ շեղումը հիմնականում պայմանավորված է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների ծախսերով, որոնք կազմել են 2.6 մլրդ դրամ կամ ծրագրված ցուցանիշի 95.2%-ը: Կատարողականը հիմնականում պայմանավորված է պարգևավճարի իրավունք ձեռք բերած շահառուների թվի համեմատ շահառուների փաստացի ցածր թվով, որը կազմել է 33858՝ կանխատեսված 34261-ի փոխարեն:

Նախորդ տարվա նույն ժամանակահատվածի համեմատ *Պարգևավճարների և պատվովճարների* ծրագրի ծախսերն էական փոփոխություն չեն կրել:

2023 թվականի առաջին եռամսյակում 755.5 մլն դրամ է տրամադրվել 18 տարեկանից *բարձր տարիքի անձանց խնամքի ծառայություններ* ծրագրին՝ ապահովելով 82.2% կատարողական և 19.5%‑ով կամ 123.1 մլն դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են ծրագրում մեծ տեսակարար կշիռ ունեցող «Տարեց և (կամ) հաշմանդամություն ունեցող անձանց շուրջօրյա խնամքի ծառայություններ» միջոցառման ծախսերով, որոնք կազմել են 680.6 մլն դրամ կամ նախատեսվածի 86.4%-ը՝ պայմանավորված ձեռք բերված ծառայությունների՝ կանախատեսվածից ցածր արժեքով, ինչպես նաև մարտ ամսվա ընթացքում մատուցված ծառայությունների դիմաց կատարողական հաշվետվությունն ապրիլին ներկայացվելու հանգամանքով: Միջոցառման շրջանակներում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1178` կանխատեսված 1205-ի դիմաց: Շահառուների՝ կանխատեսվածից փոքր թիվը հիմնականում պայմանավորված է ցածր դիմելիությամբ և դիմողների՝ ընդունելության չափորոշիչներին չհամապատասխանելու հանգամանքով:

Հաշվետու ժամանակահատվածում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է 858.4 մլն դրամ՝ կազմելով ծրագրված ցուցանիշի 72.5%-ը: Ծրագրում ընդգրկված են տասներեք միջոցառումներ, որոնցից տասում արձանագրվել են շեղումներ, իսկ երեք միջոցառումների համար նախատեսված 6 մլն դրամը չի օգտագործվել:

Երեխաների շուրջօրյա խնամքի ծառայությունների միջոցառման շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ/մասնագիտացված հաստատություններում խնամվող երեխաների թիվը կազմել է 592՝ նախատեսված 615-ի փոխարեն: Կանխատեսվածից ցածր արդյունքային ցուցանիշը պայմանավորված է առանց ծնողական խնամքի մնացած երեխաներին այլընտրանքային խնամքի ծառայությունների տրամադրման և երեխաներին կենսաբանական ընտանիքներ վերադարձնելու գործընթացով: Երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 89.1%-ը՝ 573.4 մլն դրամ, որը պայմանավորված է շահառուների՝ կանխատեսվածից պակաս թվով:

«Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» միջոցառման շրջանակներում 3 ժամանակավոր խնամքի հաստատությունում խնամվել է 105 երեխա՝ կանխատեսված 125-ի դիմաց: Արդյունքում միջոցառման շրջանակներում օգտագործվել է 74.8 մլն դրամ կամ նախատեսվածի 57.7%-ը: Ծախսերի կատարողականը պայմանավորված է շահառուների թվով, ինչպես նաև մատուցված ծառայությունների ծավալով:

Երեխաներին և ընտանիքներին աջակցության տրամադրման ծառայությունների շրջանակներում 2023 թվականի առաջին եռամսյակի ընթացքում 6 աջակցության կենտրոնում ցերեկային խնամք է ստացել 554 երեխա՝ կանխատեսված 600-ի դիմաց: Արդյունքում միջոցառման շրջանակներում օգտագործվել է նախատեսված միջոցների 78.1%-ը՝ 131 մլն դրամ:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 29%-ով կամ 192.9 մլն դրամով` հիմնականում պայմանավորված երեխաների շուրջօրյա խնամքի ծառայությունների գծով ծախսերի՝ 23.3% (108.5 մլն դրամ) և կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների գծով ծախսերի 148.6% (44.7 մլն դրամ) աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2023 թվականի առաջին եռամսյակում կատարվել է պետական բյուջեի 3 ծրագիր՝ նախատեսված 4‑ի փոխարեն: Ծախսերը կազմել են ավելի քան 3.1 մլրդ դրամ կամ նախատեսված միջոցների 53.1%‑ը: Ծրագրված ցուցանիշներից շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի և շուկայի զարգացման ծրագրի կատարողականով ու Պաշտպանության բնագավառում գիտական և գիտատեխնիկական նպատակային հետազոտությունների ծրագրի իրականացման համար նախատեսված միջոցները չօգտագործելու հանգամանքով: Նշված երկրորդ ծրագրով նախատեսված՝ «Գիտական և գիտատեխնիկական նպատակային ծրագրային հետազոտություններ» ծրագրի շրջանակներում կատարվող հատուկ գիտահետազոտական և փորձակոնստրուկտորական աշխատանքները, որոնց համար առաջին եռամսյակում հատկացված էր 1.3 մլրդ դրամ, չեն կատարվել՝ պայմանավորված նրանով, որ պետպատվերի անվանացանկը հաշվետու եռամսյակում չի հաստատվել, բացի այդ ԳՀՓԿԱ նոր թեմաները շահագրգիռ մարմինների հետ գտնվել են քննարկման փուլում:

2022 թվականի առաջին եռամսյակի համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերն աճել են 26.7%-ով կամ շուրջ 663.5 մլն դրամով, որը պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերի 3.2 անգամ աճով:

1. *2023թ. առաջին եռամսյակում ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **2,482.5** | **5,925.9** | **3,146.0** | **53.1** | **126.7** | **663.5** |
| Բարձր տեխնոլոգիական արդյունաբերության էկոհամակարգի և շուկայի զարգացման ծրագիր | 776.1 | 3,892.4 | 2,519.2 | 64.7 | 324.6 | 1,743.1 |
| Պաշտպանության բնագավառում գիտական և գիտատեխնիկական նպատակային հետազոտություններ | 1,415.4 | 1,254.9 | 0.0 | 0.0 | 0.0 | (1,415.4) |
| Այլ ծրագրեր | 291.0 | 778.6 | 626.7 | 80.5 | 215.4 | 335.7 |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում օգտագործվել է 2.5 մլրդ դրամ կամ նախատեսված միջոցների 64.7%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով, որի շրջանակներում օգտագործվել է նախատեսված միջոցների 29.9%‑ը՝ 411.4 մլն դրամ: Ծրագրի՝ ծառայությունների մատուցման բաղադրիչի միջոցառման շրջանակներում իրականացվել են նորարարության զարգացման և մարզային համաֆինանսավորվող 5 դրամաշնորհային ծրագրեր: Միջոցառման ծախսերը կատարվել են 41.3%‑ով՝ կազմելով 163.5 մլն դրամ: Ցածր կատարողականը պայմանավորված է նրանով, որ արտահանողների զարգացման դրամաշնորհների 2 ծրագրերի շրջանակներում շահառուների կողմից կատարված փաստացի աշխատանքները չեն համապատասխանել բիզնես նախագծով առաջարկված աշխատանքներին, որի հետ կապված՝ վճարումները չեն կատարվել: Վարկային ծրագրի շրջանակներում շենքերի և շինությունների շինարարության և հիմնանորոգման նպատակով ինժեներական քաղաքի տարածքի բարեկարգման և ենթակառուցվածքների կառուցման աշխատանքները կատարվել են նախատեսված ծավալով՝ 10%-ով: Նշված միջոցառման շրջանակներում նախատեսված 658.6 մլն դրամ միջոցները չեն օգտագործվել, ինչը հիմնականում պայմանավորված է նրանով, որ ինժեներական քաղաքի տարածքի բարեկարգման և ենթակառուցվածքների կառուցման պայմանագրի վերջնական գնի ճշգրտման ձգձգման հետևանքով վճարումները կատարվել են ապրիլ ամսին: Ծրագրի շրջանակներում սարքավորումների ձեռքբերման միջոցառման շրջանակներում Հայաստանի գերհամակարգչային համակարգի արդիականացման և տեղադրման աշխատանքները նախատեսված 40%-ի փոխարեն փաստացի կատարվել են 30%-ով՝ պայմանավորված աշխարհաքաղաքական իրավիճակի պատճառով համակարգի տեղափոխման և տեղադրման աշխատանքների ժամկետի հետաձգմամբ: Չի իրականացվել կիբերանվտանգության ինկուբատորի լաբորատորիաների համար IBM ծրագրային ապահովման և ծառայությունների նախատեսված 40%-ի չափով ձեռքբերումը՝ պայմանավորված 2022 թվականին հայտարարված մրցույթին մասնակցության հայտերի բացակայությամբ: Այնուհետև վերանայված պայմաններով մրցույթը կայացել է 2023 թվականի առաջին եռամսյակում: Արդյունքում հաշվետու ժամանակահատվածում վճարումները կատարվել են մասնակիորեն՝ 77.2%-ով՝ կազմելով 247.9 մլն դրամ:

Հաշվետու եռամսյակում տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության տրամադրման միջոցառման շրջանակներում աջակցություն են ստացել 30 առևտրային կազմակերպություններ և անհատ ձեռնարկատերեր՝ նախատեսված 22-ի դիմաց՝ պայմանավորված միջոցառման նկատմամբ բարձր հետաքրքրությամբ: Միջոցառման շրջանակներում ծախսերը կազմել են շուրջ 2 մլրդ դրամ՝ ապահովելով 99.7% կատարողական:

2022 թվականի առաջին եռամսյակի համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերն աճել են 3.2 անգամ կամ 1.7 մլրդ դրամով՝ հիմնականում պայմանավորված 2023 թվականի պետական բյուջեից տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության տրամադրմամբ:

ՀՀ ԲՏԱՆ պատասխանատվությամբ իրականացվող այլ ծրագրերից *Հեռահաղորդակցության ապահովման* ծրագրի շրջանակներում օգտագործվել է 407.1 մլն դրամ կամ նախատեսված միջոցների 78.3%-ը: Հատկացված միջոցներն ուղղվել են չորս միջոցառումների իրականացմանը, որոնցից մեկի համար նախատեսված շուրջ 52.1 մլն դրամն օգտագործվել է ամբողջությամբ: Շեղումը հիմնականում պայմանավորված է ՀՀ տարածքում բազային և շարժական ռադիոմոնիտորինգի համակարգի ներդրման միջոցառման կատարողականով: Նշված միջոցառման շրջանակներում նախատեսված ողջ ծավալով իրականացվել են 1 հատ գլխավոր (MS) և ֆիքսված չսպասարկվող կայանի շահագործման հանձնման-ընդունման աշխատնքները: Միջոցառման ծախսերը կազմել են 319.3 մլն դրամ կամ նախատեսված միջոցների 76%-ը: Վերջինս հիմնականում պայմանավորված է նրանով, որ ավտոմեքենաների ներկրման գործընթացի ձգձգման հետևանքով դրանց ձեռքբերման համար նախատեսված միջոցները չեն օգտագործվել: Հիմնականում նշված միջոցառմանը կատարված հատկացումներով է պայմանավորված նախորդ տարվա առաջին եռամսյակի համեմատ Հեռահաղորդակցության ապահովման ծրագրի ծախսերի 4.4 անգամ (315.4 մլն դրամ) աճը:

*ՀՀ ֆինանսների նախարարության* պատասխանատվության ներքո իրականացվել են 3 ծրագրեր՝ նախատեսված 4-ի փոխարեն, որոնց 2023 թվականի առաջին եռամսյակում ՀՀ պետական բյուջեից տրամադրվել է 38.3 մլրդ դրամ՝ ապահովելով ծրագրի 87% կատարողական: 2022 թվականի առաջին եռամսյակի համեմատ նախարարության ծախսերը նվազել են 3.7%-ով (1.5 մլրդ դրամով)՝ հիմնականում պայմանավորված Պետական պարտքի կառավարման ծրագրի շրջանակներում կատարված ծախսերի կրճատմամբ:

1. *ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականն ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **39,792.0** | **44,037.5** | **38,323.4** | **87.0** | **96.3** | **(1,468.6)** |
| Պետական պարտքի կառավարում | 39,159.0 | 42,901.7 | 37,708.3 | 87.9 | 96.3 | (1,450.7) |
| Այլ ծրագրեր | 633.1 | 1,135.9 | 615.2 | 54.2 | 97.2 | (17.9) |

ՀՀ ֆինանսների նախարարությանը հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 87.9%-ը՝ 37.7 մլրդ դրամ: Նշված գումարի հիմնական մասն ուղղվել է կառավարության պարտքի սպասարկմանը[[30]](#footnote-30): Նախորդ տարվա առաջին եռամսյակի համեմատ Պետական պարտքի կառավարման ծրագրի ծախսերը նվազել են 3.7%-ով կամ շուրջ 1.5 մլրդ դրամով:

ՀՀ ֆինանսների նախարարության այլ ծրագրերից *Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 595.4 մլն դրամ՝ ապահովելով ծրագրի 54.1%-ը: Շեղումը հիմնականում առաջացել է «Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում խորհրդատվական ծառայությունների ձեռքբերում» և «ՌԴ-ի կառավարության աջակցությամբ իրականացվող ԵՏՄ-ի անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագիր» միջոցառումների հետաձգմամբ, ինչպես նաև «ՀՀ միջազգային վարկանիշի տրամադրում», «Ֆինանսական կառավարման համակարգի վճարահաշվարկային ծառայություններ» և «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» միջոցառումների կատարողականով: ՀՀ միջազգային վարկանիշի տրամադրման միջոցառման շրջանակներում 10 մլն դրամ (նախատեսվածի 11.6%-ը) է տրամադրվել Moodys վարկանիշային ընկերության կողմից վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների 1 վերանայման նպատակով, իսկ Fitch վարկանիշային գործակալության կողմից վճարման պահանջ չի ներկայացվել: Ֆինանսական կառավարման համակարգի վճարահաշվարկային ծառայությունների գծով ծախսերը կատարվել են 32.8%-ով՝ կազմելով 26 մլն դրամ, իսկ «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» միջոցառման շրջանակներում օգտագործվել է նախատեսված միջոցների 91.6%-ը՝ 520.1 մլն դրամ: Շեղումները հիմնականում պայմանավորված են նրանով, որ մարտ ամսին մատուցված ծառայությունների դիմաց վճարումները կատարվել են ապրիլին:

*ՀՀ արտակարգ իրավիճակների նախարարության* պատասխանատվությամբ 2023 թվականի առաջին եռամսյակում կատարվել է պետական բյուջեի 5 ծրագիր՝ նախատեսված 6-ի փոխարեն: Ծախսերը կազմել են շուրջ 2.8 մլրդ դրամ կամ ծրագրված ցուցանիշի 69.5%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Վերջինով է հիմնականում պայմանավորված նաև նախորդ տարվա առաջին եռամսյակի համեմատ ՀՀ արտակարգ իրավիճակների նախարարության պատասխանատվությամբ իրականացվող ծրագրերի գծով ծախսերի 30.2% (650 մլն դրամ) աճը:

1. *2023թ. առաջին եռամսյակում ՀՀ արտակարգ իրավիճակների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **2,149.3** | **4,029.3** | **2,799.2** | **69.5** | **130.2** | **650.0** |
| Փրկարարական ծառայություններ | 1,698.1 | 3,126.0 | 2,135.1 | 68.3 | 125.7 | 437.0 |
| Այլ ծրագրեր | 451.2 | 903.3 | 664.1 | 73.5 | 147.2 | 212.9 |

Հաշվետու ժամանակահատվածում *«Փրկարարական ծառայություններ»* ծրագրի շրջանակներում օգտագործվել է 2.1 մլրդ դրամ կամ նախատեսված միջոցների 68.3%-ը: Շեղումը հիմնականում արձանագրվել է «Փրկարարական ծառայություններ» միջոցառման ծախսերում, որը հիմնականում պայմանավորված է նրանով, որ կապված ՆԳՆ կազմավորման հետ՝ մարտ ամսվա աշխատավարձի և պարգևատրումների գումարները նախատեսվել էին առաջին եռամսյակում, սակայն վճարումները կատարվել են ապրիլ ամսին, քանի որ նշված գործընթացը տեղափոխվել է երկրորդ եռամսյակ: Նշված միջոցառման շրջանակներում մարտունակության բարձրացման նպատակով նախատեսված 28 ուսումնավարժանքներն ամբողջությամբ իրականացվել են:

2023 թվականի առաջին եռամսյակում Արտակարգ իրավիճակներում մարդասիրական աջակցության կազմակերպման միջոցառմանը կատարված հատկացումներն ուղղվել են Ռուս-հայկական մարդասիրական արձագանքման կենտրոնի պահպանմանը: Նշված միջոցառման ծախսերը կատարվել են նախատեսված ծավալով՝ կազմելով շուրջ 7.2 մլն դրամ:

Նախորդ տարվա առաջին եռամսյակի համեմատ «Փրկարարական ծառայություններ» ծրագրի ծախսերն աճել են 25.7%-ով կամ 437 մլն դրամով, որը հիմնականում պայմանավորված է «Փրկարարական ծառայություններ» միջոցառման ծախսերի 26% աճով:

Հաշվետու ժամանակահատվածում ՀՀ ԱԻՆ պատասխանատվությամբ իրականացվող այլ ծրագրերից *Սեյսմիկ պաշտպանության* ծրագրի շրջանակներում հատկացված միջոցներն ուղղվել են սեյսմիկ պաշտպանության ոլորտում ծառայությունների տրամադրմանը: Միջոցառման շրջանակներում «Սեյսմիկ պաշտպանության տարածքային ծառայություն» ՊՈԱԿ-ի կողմից իրականացվել են սեյսմիկ վտանգի մոնիտորինգի ապահովման, դրա հետ կապված այլ երկրորդային վտանգների գնահատման, ՀՀ տարածքում և տարածաշրջանում տեղի ունեցող երկրաշարժերի գրանցման, մշակման և դրանց մասին հաղորդագրությունների տրամադրման աշխատանքներ: Միջոցառման շրջանակներում առաջին եռամսյակում երկրաֆիզիկական, երկրադինամիկական և այլ դաշտերի մոնիտորինգի, սեյսմիկ վտանգի, այդ թվում՝ ընթացիկ սեյսմիկ վտանգի գնահատման նպատակով իրականացվել են 131695 դիտարկումներ, սեյսմիկ պաշտպանության տարրերի և վարքականնոնների ուսուցանման, ՏԻՄ-երի աշխատողների նախապատրաստման նպատակով կազմակերպվել է 79 միջոցառում: Հատկացված միջոցներն օգտագործվել են ամբողջությամբ՝ կազմելով շուրջ 128 մլն դրամ: Նախորդ տարվա առաջին եռամսյակի համեմատ Սեյսմիկ պաշտպանության ծրագրի շրջանակներում կատարված ծախսերը չեն փոփոխվել:

*ՀՀ ներքին գործերի նախարարության* պատասխանատվությամբ 2023 թվականի առաջին եռամսյակում կատարվել է Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառման իրականացմանը՝ կազմելով 30.1 մլն դրամ կամ ծրագրված ցուցանիշի 38.7%‑ը: Շեղումը հիմնականում պայմանավորված է ՀՀ ներքին գործերի նախարարության կազմավորման ընթացքում գտնվելու արդյունքում հաստիքների մասնակի համալրմամբ:

*ՀՀ վիճակագրական կոմիտեի* պատասխանատվությամբ 2023 թվականի առաջին եռամսյակում կատարվել է *Ազգային պաշտոնական վիճակագրության արտադրության և տարածման* ծրագիրը, որի գծով ծախսերը կազմել են 351.7 մլն դրամ կամ ծրագրված ցուցանիշի 88%‑ը: Մասնավորապես՝ 244.1 մլն դրամ է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 97.3 մլն դրամ՝ «Վիճակագրական տեղեկատվության հավաքում» միջոցառմանը, որոնք կատարվել են համապատասխանաբար 85.3%-ով և 97.7%-ով: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է ապրիլ ամսին: Միջոցառումների շրջանակներում հիմնականում ապահովվել են նախատեսված արդյունքային ցուցանիշները: Նախորդ տարվա նույն ժամանակահատվածի համեմատ Ազգային պաշտոնական վիճակագրության արտադրության և տարածման ծրագրի գծով ծախսերն աճել են 6.7%‑ով (22.1 մլն դրամով)՝ հիմնականում պայմանավորված աշխատանքի վարձատրության ծախսերի աճով: ՀՀ վիճակագրական կոմիտեի ծախսերը նախորդ տարվա նույն ժամանակահատվածի համեմատ նվազել են 3%-ով կամ 10.8 մլն դրամով՝ պայմանավորված 2022 թվականին Վիճակագրական համակարգի ամրապնդման ազգային ռազմավարական ծրագրի ավարտով:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում 2023 թվականի առաջին եռամսյակում տրամադրվել է 145.4 մլն դրամ, որը կազմել է ծրագրված ցուցանիշի 68.2%‑ը՝ հիմնականում պայմանավորված տնտեսումներով, ինչպես նաև աշխատակիցների առաջին եռամսյակի պարգևատրումներն ապրիլին վճարելու հանգամանքով: Միջոցներն ուղղվել են հանրային ծառայությունների ոլորտում կարգավորման իրականացման միջոցառմանը: Հաշվետու ժամանակահատվածում հանձնաժողովի կողմից տրամադրվել է թվով 10 լիցենզիա՝ կանխատեսված 5-ի փոխարեն, որը պայմանավորված է էլեկտրաէներգիայի արտադրության լիցենզիա ստանալու հայտերի քանակով: Նախորդ տարվա առաջին եռամսյակի համեմատ ՀՀ հանրային ծառայությունները կարգավորող հանձնաժողովի ծախսերն աճել են 12.5%‑ով կամ 16.1 մլն դրամով:

*ՀՀ կենտրոնական ընտրական հանձնաժողովի* կողմից 2023 թվականի առաջին եռամսյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 37.2%-ը՝ 90.3 մլն դրամ: Շեղումը հիմնականում պայմանավորված է տեղական ինքնակառավարման մարմինների ընտրությունների կազմակերպման միջոցառման ծախսերի կատարողականով, որը կազմել է 13.7%՝ 19.7 մլն դրամ: Միջոցներն ուղղվել են 2023 թվականի մարտի 26-ին կայացած ՏԻՄ ընտրությունների ծախսերի ֆինանսավորմանը: Ցածր կատարողականը պայմանավորված է այն հանգամանքով, որ ընտրական հանձնաժողովների անդամների աշխատավարձերը վճարվել են ընտրությունների արդյունքների պաշտոնական հրապարակումից հետո՝ ապրիլ ամսին: Նախորդ տարվա նույն ժամանակահատվածի համեմատ ՀՀ կենտրոնական ընտրական հանձնաժողովի ծախսերն աճել են 17.3%-ով (13.3 մլն դրամով)՝ հիմնականում պայմանավորված ՏԻՄ ընտրությունների կազմակերպման ծախսերի աճով:

*Մրցակցության պաշտպանության հանձնաժողովին* 2023 թվականի առաջին եռամսյակում *«Տնտեսական մրցակցության պաշտպանություն»* ծրագրի իրականացման համար տրամադրվել է 102.3 մլն դրամ, որը կազմել է ծրագրված ցուցանիշի 96.2%‑ը: Շեղումը պայմանավորված է թափուր հաստիքների առկայությամբ, որի արդյունքում տնտեսվել են աշխատավարձի գծով նախատեսված միջոցները, բացի այդ, գնման գործընթացը տեխնիկական պատճառներով հետաձգվել է և տեղափոխվել հաջորդ եռամսյակ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 26 ուսումնասիրություններ՝ նախատեսված 15‑ի փոխարեն, որը պայմանավորված է անբարեխիղճ մրցակցության դեպքերի բացահայտման աճով և պարենային ապրանքային շուկաներում առկա իրավիճակով: Նախորդ տարվա առաջին եռամսյակի համեմատ Մրցակցության պաշտպանության հանձնաժողովի ծախսերն աճել են 10.4%‑ով կամ 9.6 մլն դրամով:

*ՀՀ կադաստրի կոմիտեի* պատասխանատվությամբ 2023 թվականի առաջին եռամսյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են շուրջ 751.7 մլն դրամ կամ նախատեսվածի 86.1%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի կատարողականով, ինչպես նաև ՀՀ թվային տեղագրական քարտեզների՝ երկրատեղեկատվական համակարգի միջավայրում ստեղծման աշխատանքների և ՀՀ օրթոֆոտոհատակագծերով ծածկված համայնքների կադաստրային թաղամասերի ճշգրտման աշխատանքների համար նախատեսված միջոցները չօգտագործելու հանգամանքով: Նշված առաջին միջոցառման շրջանակներում 400-ի դիմաց իրականացվել են 322 հանրային իրազեկման միջոցառումներ՝ պայմանավորված սեզոնայնության հետևանքով նախատեսվածից ցածր պահանջարկով: Միջոցառման շրջանակներում օգտագործվել է շուրջ 748.6 մլն դրամ կամ նախատեսված միջոցների 91.8%-ը: Վերջինս պայմանավորված է կնքված պայմանագրերի համաձայն ապրանքների և ծառայությունների ձեռքբերման ժամանակացույցով, ինչպես նաև թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ:

ՀՀ թվային տեղագրական քարտեզների՝ երկրատեղեկատվական համակարգի միջավայրում ստեղծման աշխատանքների համար նախատեսված շուրջ 32 մլն դրամ միջոցները չեն օգտագործվել՝ պայմանավորված նրանով, որ աշխատանքները նախատեսվում է իրականացնել ՀՀ կադաստրի կոմիտեի գեոմատիկայի կենտրոն ստորաբաժանման միջոցով, որի հետ հաշվետու ժամանակահատվածում պայմանագիր չի կնքվել:

ՀՀ օրթոֆոտոհատակագծերով ծածկված համայնքների կադաստրային թաղամասերի ճշգրտման աշխատանքների համար նախատեսված 20 մլն դրամ միջոցները չեն օգտագործվել՝ պայմանավորված նրանով, որ նախատեսվում է փոփոխել աշխատանքների իրականացման ձևաչափը, որը գտնվում է քննարկման փուլում:

Նախորդ տարվա առաջին եռամսյակի համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 19.2%‑ով կամ 121.3 մլն դրամով` հիմնականում պայմանավորված Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի 19.3% (120.9 մլն դրամ) աճով:

*Հեռուստատեսության և ռադիոյի հանձնաժողովի* պատասխանատվությամբ 2023 թվականի առաջին եռամսյակում *Տեսալսողական մեդիայի ոլորտի կանոնակարգման* ծրագրի շրջանակներում պետական բյուջեից տրամադրվել է 63.2 մլն դրամ՝ ապահովելով ծրագրված ցուցանիշի 92.9% կատարողական: Շեղումը հիմնականում պայմանավորված է աշխաատողների արձակուրդների տեղափոխմամբ, գործուղումների հետաձգմամբ, մրցույթների արդյունքում առկա խնայողություններով, ինչպես նաև մարտ ամսվա հարկային հաշիվները ապրիլին ներկայացվելու հանգամանքով: Նախորդ տարվա առաջին եռամսյակի համեմատ հանձնաժողովի ծախսերն աճել են 18.6%-ով կամ 9.9 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (990 եթերային օր), տրամադրվել են տեսալսողական մեդիածառայություն մատուցողի կարգավիճակի 2 հեղինակազորման վկայագրեր, իրականացվել է տեսալսողական 5 ծրագրերի դիստրիբյուտորների ծանուցումների հաստատում: Իրականացվել է նաև տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 18 դիմումների քննարկում:

*ՀՀ պետական եկամուտների կոմիտեի* պատասխանատվությամբ 2023 թվականի առաջին եռամսյակում իրականացվել է «Հարկային և մաքսային ծառայություններ» ծրագիրը, որի շրջանակներում օգտագործվել է 5.5 մլրդ դրամ կամ նախատեսված միջոցների 84.7%‑ը: Ծրագրված ցուցանիշից շեղումը հիմնականում պայմանավորված է նրանով, որ չեն օգտագործվել Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի ծրագրի շրջանակներում ՀՀ ՊԵԿ նոր շենքային պայմանների ապահովման նպատակով նախատեսված 922 մլն դրամի միջոցները: Վերջինս պայմանավորված է նրանով, որ ՊԵԿ շենքերի կառուցման համար հայտարարված միջազգային մրցույթի արդյունքում հաղթող է ճանաչվել օտարերկրյա կազմակերպություն, որին գործունեության թույլտվություն տրամադրելու գործընթացի հետ կապված՝ աշխատանքները հետաձգվել են: Ծրագրի շրջանակներում իրականացվել են յոթ միջոցառումներ, որոնցից չորսի համար նախատեսված 1.6 մլրդ դրամ միջոցներն օգտագործվել են ամբողջությամբ: Ավելի քան 3.9 մլրդ դրամ օգտագործվել է «Հարկային և մաքսային ծառայություններ» միջոցառման շրջանակներում՝ կազմելով նախատեսվածի 98.1%‑ը, ինչը հիմնականում պայմանավորված է տնտեսումներով: Նախորդ տարվա առաջին եռամսյակի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 48.7%‑ով կամ 1.8 մլրդ դրամով, որը հիմնականում պայմանավորված է դրոշմապիտակների ձեռքբերման ծախսերով, որի համար 2022 թվականի առաջին եռամսյակում նախատեսված միջոցները չէին օգտագործվել:

*ՀՀ ազգային անվտանգության ծառայության* պատասխանատվությամբ 2023 թվականի առաջին եռամսյակում կատարվել են 9.5 մլրդ դրամի ծախսեր՝ ապահովելով ծրագրված ցուցանիշի 92.5%-ը: Հատկացված միջոցներով իրականացվել են երկու ծրագրեր։ Շեղումը հիմնականում պայմանավորված է Ազգային անվտանգության ծրագրի կատարողականով։ Նախորդ տարվա նույն ժամանակահատվածի համեմատ ՀՀ ազգային անվտանգության ծառայության ծախսերն աճել են 7.1%-ով կամ 635.8 մլն դրամով` հիմնականում պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում *Պետական պահպանության ապահովման* ծրագրի շրջանակներում օգտագործվել է նախատեսված միջոցների 86.5%-ը՝ կազմելով 887.9 մլն դրամ, որն ուղղվել է «Պետական պահպանության ծառայություններ» միջոցառման իրականացմանը: Միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը: Ծրագրված ցուցանիշից շեղումը հիմնականում պայմանավորված է մարտ ամսվա վերջին իրականացված մատակարարումների դիմաց վճարումներն ապրիլ ամսին կատարելու հանգամանքով, ինչպես նաև ապրանքների մատակարարման և աշխատանքների կատարման ժամանակացույցերի փոփոխությամբ: Նշված միջոցառման շրջանակներում կատարված ծախսերի աճով է պայմանավորված նախորդ տարվա առաջին եռամսյակի համեմատ Պետական պահպանության ապահովման ծրագրի ծախսերի 2.1% (18 մլն դրամ) աճը:

2023 թվականի առաջին եռամսյակում *Ազգային անվտանգության* ծրագրին պետական բյուջեից տրամադրվել է ավելի քան 8.6 մլրդ դրամ` կազմելով ծրագրված ցուցանիշի 93.2%‑ը: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 93.1% կատարողականով, որի շրջանակներում օգտագործվել է 5.9 մլրդ դրամ: Վերջինս հիմնականում պայմանավորված է նյութական միջոցների ձեռքբերման ժամանակացույցի փոփոխությամբ և գնումների արդյունքում առաջացած տնտեսումներով։ Ազգային անվտանգության ծրագրի կատարողականը մասամբ պայմանավորված է նաև ազգային անվտանգության համակարգի շենքային ապահովվածության բարելավման ծախսերի 58.2% կատարողականով, որի շրջանակներում օգտագործվել է 192.7 մլն դրամ: Ծրագրված ցուցանիշի նկատմամբ շեղումը պայմանավորված է եղանակային վատ պայմաններով և սահմանային լարված իրավիճակով, որոնց հետևանքով հնարավոր չի եղել ամբողջ ծավալով իրականացնել նախատեսված աշխատանքները: Միջոցառման շրջանակներում նախատեսված 1254.6-ի դիմաց կառուցվել են 730.2 քառակուսի մետր ընդհանուր մակերեսով շենքեր և շինություններ:

Նախորդ տարվա առաջին եռամսյակի համեմատ Ազգային անվտանգության ծրագրի ծախսերն աճել են 7.7%-ով կամ 617.8 մլն դրամով՝ հիմնականում պայմանավորված հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 11.4% (607.6 մլն դրամ) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է շուրջ 15 մլրդ դրամ՝ կազմելով ծրագրված ցուցանիշի 71.2%-ը: Շեղումը հիմնականում պայմանավորված է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նշված ծրագրի շրջանակներում կատարված ծախսերի նվազմամբ է պայմանավորված նախորդ տարվա առաջին եռամսյակի համեմատ ՀՀ ոստիկանության պատասխանատվությամբ իրականացվող ծրագրերի գծով ծախսերի 1.8% (272.2 մլն դրամ) նվազումը:

2023 թվականի առաջին եռամսյակում *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է 14.7 մլրդ դրամ կամ նախատեսված միջոցների 71.3%-ը: Ծրագրի շրջանակներում իրականացվել են 10 միջոցառումներ, որոնցից 9-ի գծով արձանագրվել են շեղումներ: Առավել խոշոր շեղումն արձանագրվել է «ՀՀ ոստիկանության կարիքի բավարարում» ու «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառումների գծով:

Հաշվետու ժամանակահատվածում 5.4 մլրդ դրամ ուղղվել է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 88%-ով՝ հիմնականում պայմանավորված կնքված պայմանագրերով պարտավորությունների վճարման ժամանակացույցերով, ինչպես նաև պարգևատրման գծով վճարումները երկրորդ եռամսյակ տեղափոխելու հանգամանքով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառումների ծախսերը կազմել են շուրջ 5.6 մլրդ դրամ՝ ապահովելով 93.5% կատարողական, որը հիմնականում պայմանավորված է պարգևատրման գծով վճարումները երկրորդ եռամսյակ տեղափոխելու հանգամանքով:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3329՝ նախատեսված 3600-ի դիմաց՝ պայմանավորված նրանով, որ պետական պահպանության գլխավոր վարչության ծառայողների կողմից իրականացվել է միայն հատուկ կարևորագույն օբյեկտների պահպանությունը, իսկ մասնավոր հիմնարկների պահպանության իրականացումն ազատականացվել է, արդյունքում նվազել է պահպանվող օբյեկտների թիվը: Միջոցառման ծախսերը կազմել են շուրջ 1.8 մլրդ դրամ կամ ծրագրված ցուցանիշի 89.3%-ը, որը հիմնականում պայմանավորված է պարգևատրման գծով վճարումները երկրորդ եռամսյակ տեղափոխելու հանգամանքով:

Ճանապարհային երթևեկության անվտանգության ապահովման և ճանապարհատրանս-պորտային պատահարների կանխարգելման միջոցառման շրջանակներում ծախսերը կատարվել են 87.3%-ով՝ կազմելով շուրջ 1.4 մլրդ դրամ: Շեղումը հիմնականում պայմանավորված է թվով 4 մարզի պարեկային ծառայության գործարկման հետ կապված՝ ճանապարհային ոստիկանության ծառայողների տեղափոխմամբ, ինչպես նաև առանձին վճարման փաստաթղթեր ապրիլ ամսին ներկայացվելու հանգամանքով:

Նախորդ տարվա առաջին եռամսյակի համեմատ Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերը նվազել են 1.8%-ով կամ շուրջ 273.2 մլն դրամով:

2023 թվականի առաջին եռամսյակում *Ոստիկանության կրթական ծառայությունների* ծրագրին հատկացված միջոցներն ուղղվել են Ոստիկանության ծառայողներին նախնական, միջին և բարձրագույն կրթական ծառայությունների մատուցմանը: Ծրագրի շրջանակներում բակալավրիատի կրթական ծրագրով առկա ուսուցում է ստացել ՀՀ ոստիկանության 101 ծառայող՝ նախատեսված 124-ի դիմաց, մագիստրատուրայի կրթական ծրագրով առկա ուսուցում է ստացել 3 ծառայող, միջին մասնագիտական կրթական ծրագրով ուսուցում է ստացել ՀՀ ոստիկանության 34 ծառայող՝ նախատեսված 56-ի դիմաց: Ծրագրի շրջանակներում օգտագործվել է 261.9 մլն դրամ, որը կազմել է նախատեսված միջոցների 66.7%‑ը: Նշված գումարից 153.7 մլն դրամն օգտագործվել է բարձրագույն մասնագիտական կրթության, 64.6 մլն դրամը՝ միջին մասնագիտական կրթության, 43.6 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք երեքն էլ կատարվել են 66.7%-ով: Շեղումը հիմնականում պայմանավորված է մարտ ամսվա ընթացքում մատուցված կրթական ծառայությունների դիմաց վճարումներն ապրիլ ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը գրեթե չեն փոփոխվել:

*Հանրային հեռարձակողի խորհրդին Ռադիո և հեռուստահաղորդումների հեռարձակման* ծրագրի շրջանակներում 2023 թվականի առաջին եռամսյակում ՀՀ պետական բյուջեից հատկացվել է 1.8 մլրդ դրամ, որը կազմել է ծրագրային ցուցանիշի 99.8%-ը: Նախորդ տարվա նույն ժամանակահատվածի համեմատ Հանրային հեռարձակողի խորհրդի ծախսերն աճել են 19.5%-ով կամ 298.2 մլն դրամով՝ հիմնականում պայմանավորված ընդհանուր ուղղվածության հեռուստատեսային ծառայությունների գծով ծախսերի աճով:

Ընդհանուր ուղղվածության հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի և Միջազգային ալիքի եթերներում՝ յուրաքանչյուրում 2154 ժամ տևողությամբ, և Հանրային հեռուստաընկերության Լրատվական ալիքի եթերում՝ 2160 ժամ տևողությամբ՝ յուրաքանչյուր ալիքում նախատեսված 2160-ի դիմաց: Ծրագրային ցուցանիշներից շեղումները պայմանավորված են պրոֆիլակտիկ աշխատանքների իրականացմամբ: Միջոցառման ծախսերը կազմել են 1.5 մլրդ դրամ կամ նախատեսվածի 100%-ը:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում 2023 թվականի առաջին եռամսյակում ՀՀ պետական բյուջեից տրամադրվել է 165.9 մլն դրամ, որը կազմել է ծրագրված ցուցանիշի 83.5%-ը: Շեղումը, ինչպես նաև նախորդ տարվա առաջին եռամսյակի համեմատ ծախսերի 7.3% (13 մլն դրամ) նվազումը հիմնականում պայմանավորված են արտասահմանյան գործուղումների գծով ծախսերի բացակայությամբ և թափուր հաստիքների առկայության արդյունքում աշխատանքի վարձատրության գծով ծախսերի տնտեսմամբ: Հաշվետու ժամանակահատվածում ՀՀ հաշվեքննիչ պալատի կողմից իրականացվել են թվով 15 հաշվեքննություններ՝ նախատեսված 17-ի փոխարեն:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2023 թվականի առաջին եռամսյակում ՀՀ պետական բյուջեի միջոցներով կատարվել են շուրջ 88.2 մլն դրամ ծախսեր՝ ապահովելով ծրագրված ցուցանիշի 61.8%-ը: Շեղումը հիմնականում պայմանավորված է մարդու իրավունքների և հիմնարար ազատությունների պաշտպանության ծառայությունների տրամադրման միջոցառման կատարողականով, ինչպես նաև Հայաստանի իրավապահ համակարգում գենդերային հավասարության խթանման միջոցառման համար նախատեսված միջոցները չօգտագործելու հանգամանքով:

Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման շրջանակներում նախատեսված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ: Միջոցառման ծախսերը կազմել են 87.7 մլն դրամ՝ ապահովելով 77% կատարողական, որը հիմնականում պայմանավորված է թափուր հաստիքների առկայության արդյունքում աշխատանքի վարձատրության ծախսերի տնտեսմամբ, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով:

Հայաստանի իրավապահ համակարգում գենդերային հավասարության խթանման համար նախատեսված 20.9 մլն դրամ միջոցները չեն օգտագործվել՝ պայմանավորված մարդու իրավունքների պաշտպանի պաշտոնի թափուր լինելու հետևանքով նախատեսված աշխատանքները հաջորդ եռամսյակ տեղափոխելու հանգամանքով:

Նախորդ տարվա առաջին եռամսյակի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծախսերը նվազել են 21.6%-ով կամ 24.2 մլն դրամով, որը պայմանավորված է Մարդու իրավունքների և հիմնարար ազատությունների պաշտպանության ծառայությունների գծով ծախսերի 21.9% (24.5 մլն դրամ) նվազմամբ:

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2023 թվականի առաջին եռամսյակում կազմել է 91% կամ 57.2 մլն դրամ՝ պայմանավորված աշխատակիցների արձակուրդային վճարների տեղափոխմամբ, ինչպես նաև ծառայությունների և ապրանքների ձեռք բերման փաստացի ծավալներով և տնտեսումներով: Նախորդ տարվա համեմատ կոմիտեի ծախսերն աճել են 3.9%-ով (2.1 մլն դրամով): Ծրագրի շրջանակներում հաշվետու ժամանակահատվածում ՀՀ միջուկային անվտանգության կարգավորման կոմիտեի կողմից իրականացվել են միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության 2 տեսչական ստուգումներ՝ նախատեսված 10-ի փոխարեն, քանի որ Կոմիտեի տեսչական անձնակազմը բացակայել է երկրից՝ միջազգային համագործակցության կարևոր ծրագրերում ընդգրկված լինելու պատճառով: Տրամադրվել է ատոմային էներգիայի օգտագործման բնագավառում գործունեության իրականացման 162 լիցենզիա՝ կանխատեսված 149-ի փոխարեն:

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2023 թվականի առաջին եռամսյակի ընթացքում կատարվել են շուրջ 1.8 մլրդ դրամ ծախսեր՝ կազմելով ծրագրային ցուցանիշի 83.6%-ը: Շեղումը հիմնականում պայմանավորված է մարտի վերջին մատակարարված ապրանքների և ծառայությունների դիմաց վճարումները երկրորդ եռամսյակում իրականացնելու հանգամանքով: Նախորդ տարվա առաջին եռամսյակի համեմատ կոմիտեի ծախսերն աճել են 34.7%-ով կամ 460.7 մլն դրամով՝ պայմանավորված քրեական գործերով վարույթի իրականացման միջոցառման ծախսերի աճով, որոնք կազմել են շուրջ 1.8 մլրդ դրամ կամ ծրագրված ցուցանիշի 85%-ը և 34.8%-ով (461 մլն դրամով) գերազանցել նախորդ տարվա ցուցանիշը: Միջոցառման շրջանակներում վարույթում գտնվող քրեական գործերի թիվը կազմել է 69088՝ կանխատեսված 21000-ի դիմաց, ստացված դիմումների և բողոքների թիվը՝ 6314՝ կանխատեսված 6000-ի դիմաց:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են շուրջ 106.2 մլն դրամ ծախսեր՝ կազմելով ծրագրված ցուցանիշի 47.8%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* *ծրագրին*: Շեղումը հիմնականում պայմանավորված է նրանով, որ չի օգտագործվել քաղաքաշինության բնագավառում պետական ծրագրերի իրականացման ապահովման միջոցառմանն առաջին եռամսյակում հատկացված 91.3 մլն դրամը, քանի որ կատարողական ակտեր կապալառուների կողմից չեն ներկայացվել:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 101 մլն դրամ կամ ծրագրված ցուցանիշի 80.7%-ը՝ հիմնականում պայմանավորված վճարումների մի մասը հաջորդ եռամսյակ տեղափոխելու հանգամանքով: Նախորդ տարվա առաջին եռամսյակի համեմատ ՀՀ քաղաքաշինության կոմիտեի ծախսերը նվազել են 18.1%-ով (23.4 մլն դրամով)՝ հիմնականում պայմանավորված 2022 թվականին իրականացված միկրոռեգիոնալ մակարդակի համակցված տարածական պլանավորման փաստաթղթերի մշակման միջոցառման ծախսերով (27 մլն դրամ), որի գծով 2023 թվականի առաջին եռամսյակում միջոցներ չեն նախատեսվել:

*Կոռուպցիայի կանխարգելման հանձնաժողովի* պատասխանատվությամբ 2023 թվականի առաջին եռամսյակում ՀՀ պետական բյուջեի միջոցներով կատարվել են 51.6 մլն դրամ ծախսեր՝ կազմելով ծրագրված ցուցանիշի 69.7%-ը: Հատկացված միջոցներն ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 72.2%-ով: Ցածր կատարողականը հիմնականում պայմանավորված է հաստիքներն ամբողջությամբ չհամալրվելու հանգամանքով, ինչպես նաև որոշ վճարումների տեղափոխմամբ երկրորդ եռամսյակ։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված 2.6 մլն դրամը չի օգտագործվել, քանի որ ծառայությունների դիմաց վճարումները տեղափոխվել են հաջորդ եռամսյակ: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 6.4%-ով կամ 3.1 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրին 2023 թվականի առաջին եռամսյակում տրամադրվել է շուրջ 158.7 մլն դրամ, որը կազմել է ծրագրված ցուցանիշի 94.1%-ը: Շեղումը հիմնականում արձանագրվել է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման ծախսերում, որի շրջանակներում արդյունքային չափորոշիչների գծով արձանագրվել են և՛ թերակատարումներ, և՛ գերակատարումներ: Մասնավորապես՝ ըստ փաստացի ստացված հանձնարարագրերի իրականացվել են թվով 20 ուսումնասիրություններ՝ նախատեսված 10‑ի դիմաց, 29 մշտադիտարկումներ՝ նախատեսված 75-ի դիմաց: Միջոցառման ծախսերը կազմել են 156.4 մլն դրամ՝ 94.4%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ գնման պայմանագրերի համաձայն վճարման ժամկետների երկարաձգմամբ: Հիմնականում նշված միջոցառման ծախսերի 11.9% (16.6 մլն դրամ) աճով պայմանավորված՝ նախորդ տարվա համեմատ առաջին եռամսյակի համեմատ ՀՀ պետական վերահսկողական ծառայության ծախսերն աճել են 12.2%-ով (17.2 մլն դրամով):

*Հակակոռուպցիոն կոմիտեի* պատասխանատվությամբ իրականացվող *Կոռուպցիոն հանցագործությունների բացահայտման և քննության ապահովման* ծրագրին 2023 թվականի առաջին եռամսյակում ՀՀ պետական բյուջեից տրամադրվել է 303.1 մլն դրամ՝ ապահովելով ծրագրային ցուցանիշի 70.2% կատարողական, որը պայմանավորված է կատարված ծախսերի դիմաց վճարումների մի մասի տեղափոխմամբ երկրորդ եռամսյակ: Միջոցները հիմնականում ուղղվել են «Կոռուպցիոն հանցագործությունների բացահայտում և քննություն» միջոցառմանը, որի ծախսերը կազմել են 299.7 մլն դրամ կամ ծրագրված ցուցանիշի 73.4%-ը: Միջոցառման շրջանակներում հաշվետու ժամանակահատվածում վարույթում քննված քրեական գործերի ընդհանուր թիվը կազմել է 803՝ կանխատեսված 400-ի դիմաց, բացահայտված կոռուպցիոն հանցագործությունների թիվը՝ 754՝ կանխատեսված 345-ի դիմաց: Բարձր ցուցանիշները պայմանավորված են կոմիտեի օպերատիվ-հետախուզական ստորաբաժանման ակտիվ գործունեությամբ:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2023 թվականի առաջին եռամսյակում ՀՀ պետական բյուջեից ընդհանուր առմամբ տրամադրվել է ավելի քան 1 մլրդ դրամ, որը կազմել է ծրագրված ցուցանիշի 88.9%-ը։ Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում:

Հատկացումներն ըստ մարզերի ներկայացված են Աղյուսակ 34-ում:

Նախորդ տարվա առաջին եռամսյակի համեմատ մարզպետարանների ծախսերն աճել են 5.8%-ով կամ 55.6 մլն դրամով:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականն ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **958.0** | **1140.8** | **1013.6** | **88.9** | **105.8** | **55.6** |
| Արագածոտնի մարզպետարան | 83.4 | 100.9 | 90.3 | 89.5 | 108.3 | 6.9 |
| Արարատի մարզպետարան | 89.8 | 100.9 | 85.3 | 84.5 | 94.9 | (4.5) |
| Արմավիրի մարզպետարան | 89.7 | 106.6 | 92.3 | 86.6 | 103.0 | 2.7 |
| Գեղարքունիքի մարզպետարան | 123.5 | 148.0 | 114.9 | 77.7 | 93.1 | (8.5) |
| Լոռու մարզպետարան | 107.3 | 123.2 | 120.9 | 98.2 | 112.7 | 13.6 |
| Կոտայքի մարզպետարան | 99.4 | 116.1 | 109.0 | 93.9 | 109.6 | 9.5 |
| Շիրակի մարզպետարան | 107.5 | 137.8 | 119.2 | 86.5 | 110.9 | 11.7 |
| Սյունիքի մարզպետարան | 95.9 | 115.5 | 111.9 | 96.9 | 116.7 | 16.0 |
| Վայոց ձորի մարզպետարան | 73.5 | 84.7 | 74.8 | 88.3 | 101.8 | 1.3 |
| Տավուշի մարզպետարան | 87.9 | 107.2 | 94.9 | 88.5 | 108.0 | 7.0 |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ» և «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» ծրագրերի գծով «Հայաստանի Հանրապետության 2023 թվականի պետական բյուջեի կատարումն ապահովող միջոցառումների մասին» ՀՀ կառավարության 2022 թվականի դեկտեմբերի 29-ի N 2111-Ն որոշմամբ առաջին եռամսյակի համար նախատեսվել էին ընդհանուր առմամբ 5.1 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2023 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 3.54 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 3.52 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 12.7 մլն դրամը:

# ՀՀ 2023 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ

2023 թվականի առաջին եռամսյակում ՀՀ պետական բյուջեն կատարվել է 60.9 մլրդ դրամ հավելուրդով՝ ծրագրված 87.4 մլրդ դրամ պակասուրդի և նախորդ տարվա նույն ժամանակահատվածի 28.7 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի համեմատաբար ցածր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 82.5 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 4.8 մլրդ դրամ կամ եռամսյակային ծրագրի 19.6%-ը:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)[[31]](#footnote-31)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** |
| **Պակասուրդ (հավելուրդ)** | **(28.7)** | **87.4** | **(60.9)** | **(69.7)** | **212.5** |
| Ներքին աղբյուրներ, այդ թվում` | (6.4) | 133.2 | (0.1) | (0.1) | 2.2 |
| * Փոխառու միջոցներ | 73.2 | 87.8 | 76.3 | 86.9 | 104.2 |
| * Ֆինանսական զուտ ակտիվներ | (79.6) | 45.5 | (76.4) | (168.1) | 96.0 |
| Արտաքին աղբյուրներ, այդ թվում` | (22.2) | (45.8) | (60.8) | 132.6 | 273.4 |
| * Փոխառու միջոցներ | 15.5 | 1.1 | (16.0) | (1432.7) | (102.9) |
| * Ֆինանսական զուտ ակտիվներ | (37.8) | (47.0) | (44.8) | 95.4 | 118.6 |

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 76.3 մլրդ դրամ կամ եռամսյակային ծրագրի 86.9%-ը: Ծրագրային ցուցանիշի թերակատարումը կապված է շուկայական անորոշություններով պայմանավորված՝ կանխատեսածի համեմատ իրականացված ավելի փոքր ծավալով տեղաբաշխումներով: 2023 թվականի առաջին եռամսյակի ընթացքում ընդհանուր առմամբ տեղաբաշխվել են 114,309.0 մլն դրամի պարտատոմսեր, և տեղաբաշխումից ստացված մուտքը կազմել է 107,774.6 մլն դրամ, իսկ պարտատոմսերի մարմանը/հետգնմանն ուղղվել է 31,480.9 մլն դրամ: Հաշվետու ժամանակահատվածի ընթացքում տեղաբաշխվել են 638.0 մլն դրամի խնայողական արժեկտրոնային պարտատոմսեր, որոնցից մուտքը կազմել է 658.0 մլն դրամ:

Կատարված գործառնությունների արդյունքում 2023 թվականի մարտի 31-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.64% (2022թ. նույն ժամանակահատվածում` 10.14%),
* մինչև մարումը մնացած միջին ժամկետայնությունը` 3,018 օր (2022թ. նույն ժամանակահատվածում ՝ 3,608 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,577.5 մլրդ դրամ (2022թ. նույն ժամանակահատվածում՝ 1,291.8 մլրդ դրամ), որի 7.3%-ը (115.16 մլրդ դրամը) կազմել են կարճաժամկետ պարտատոմսերը, 36.15%-ը (570.19 մլրդ դրամը)՝ միջնաժամկետ պարտատոմսերը, 56.22%-ը (886.88 մլրդ դրամը)՝ երկարաժամկետ պարտատոմսերը և 0.33%-ը (5.27 մլրդ դրամը)՝ խնայողական պարտատոմսերը:

2023 թվականի մարտի 31-ի դրությամբ շրջանառության մեջ գտնվող գանձապետական պարտատոմսերի 97.2%-ը (1,533.5 մլրդ դրամ) ձեռք է բերվել ռեզիդենտների կողմից, իսկ մնացած ծավալը՝ 2.8%-ը ( 43.99 մլրդ դրամ)` ոչ ռեզիդենտների կողմից:

3.1 մլն դրամ տրամադրվել է մուրհակների մարմանը` նախատեսված 6.6 մլն դրամի դիմաց՝ պայմանավորված մուրհակատերերի կողմից մարման ներկայացված մուրհակների ծավալով։

2023 թվականի առաջին եռամսյակի ընթացքում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑76.4 մլրդ դրամ` ծրագրված 45.5 մլրդ դրամի դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ նախատեսված 49 մլրդ դրամ օգտագործման փոխարեն 82.5 մլրդ դրամ աճով:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին եռամսյակիփաստ** | **2023թ. առաջին եռամսյակիճշտված պլան** | **2023թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** |
| **Ֆինանսական զուտ ակտիվներ** | **(79.6)** | **45.5** | **(76.4)** | **(168.1)** |
| Վարկերի և փոխատվությունների տրամադրում (արտաքին աջակցությամբ իրականացվող նպատակային ծրագրերի շրջանակներում) | (0.3) | (9.5) | (0.3) | 3.7 |
| Տրամադրված վարկերի և փոխատվությունների վերադարձից մուտքեր | 8.5 | 6.1 | 6.6 | 107.9 |
| Այլ ֆինանսական ակտիվներ | (87.8) | 48.8 | (82.6) | (169.2) |

Եռամսյակային ծրագրով նախատեսվել էր արտաքին աջակցությամբ իրականացվող նպատակային ծրագրերի շրջանակներում շուրջ 9.5 մլրդ դրամ վարկերի տրամադրում ՀՀ ռեզիդենտներին, սակայն փաստացի տրամադրվել է 346 մլն դրամ: Շեղումը հիմնականում պայմանավորված է նրանով, որ չի տրամադրվել Վերակառուցման և զարգացման եվրոպական բանկի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում նախատեսված 8.8 մլրդ դրամ ենթավարկը՝ վճարման հայտերի ուշ ներկայացման պատճառով, որի հետ կապված՝ վճարումը կատարվել է ապրիլին: Միջոցառման շրջանակներում նախատեսված ավտոբուսներն ամբողջ ձեռք են բերվել:

Վարկերի զգալի մասը՝ 209.9 մլն դրամը կամ նախատեսված ցուցանիշի 98.2%-ը, տրամադրվել է «Կոտայքի և Գեղարքունիքի Կոշտ կենցաղային թափոնների կառավարում» ՍՊԸ-ին՝ Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում:

Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում «Բարձրավոլտ էլեկտրացանցեր» ՓԲԸ-ին նախատեսված 145.2 մլն դրամից տրամադրվել է 97 մլն դրամը՝ պայմանավորված նրանով, որ ընկերության կողմից խախտվել են պայմանագրային պարտավորությունները, և ընթանում են բանակցություններ ծրագրի շարունակության և նպատակահարմարության շուրջ:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է շուրջ 6.6 մլրդ դրամ՝ ծրագրված 6.1 մլրդ դրամի դիմաց, ինչը հիմնականում պայմանավորված է COVID-19 տնտեսական հետևանքների չեզոքացման 3-րդ միջոցառման շրջանակներում տրամադրված վարկերից 609.4 մլն դրամի վաղաժամկետ մարմամբ: Վերադարձված միջոցներից շուրջ 3.9 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 99.9% կատարողական, 1.3 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 111.3%-ը: Ծրագրված ցուցանիշից շեղումը պայմանավորված է հաշվարկներում կիրառվող SOFR լողացող տոկոսադրույքի աճով:

2023 թվականի առաջին եռամսյակում ՀՀ պետական բյուջեի պակասուրդի արտաքին ֆինանսավորման աղբյուրներում -16 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին դեֆիցիտի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամսյակի փաստ** | **2023թ. առաջին եռամսյակի ճշտված պլան** | **2023թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** |
| **Փոխառու զուտ միջոցներ** | **15.5** | **1.1** | **(16.0)** | **(1432.7)** | **(102.9)** |
| Վարկերի և փոխատվությունների ստացում | 41.0 | 24.5 | 4.8 | 19.6 | 11.7 |
| Ստացված վարկերի և փոխատվությունների մարում | (25.5) | (23.4) | (20.8) | 88.9 | 81.6 |

2023 թվականի առաջին եռամսյակում արտաքին վարկատուների աջակցությամբ իրականացվող նպատակային ծրագրերի շրջանակներում վարկային միջոցները հիմնականում տրամադրվել են ԱԶԲ, ՀԲ և ԵԶԲ կողմից:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին եռամսյակի փաստ** | **Կշիռն ընդամենը մարումներում (%)** | **2023թ. առաջին եռամսյակի փաստ** | **Կշիռն ընդամենը մարումներում (%)** |
| **Արտաքին վարկերի մարում** | **25.5** | **100.0** | **20.8** | **100.0** |
| Միջազգային կազմակերպություններ | 12.8 | 50.1 | 10.4 | 49.9 |
| Օտարերկրյա պետություններ | 12.3 | 48.4 | 10.1 | 48.6 |
| Առևտրային բանկեր | 0.4 | 1.6 | 0.3 | 1.5 |

2023 թվականի առաջին եռամսյակի ընթացքում վարկերի մարմանն ուղղվել է 20.8 մլրդ դրամ՝ կազմելով ծրագրի 88.9%-ը: Շեղումը պայմանավորված է հետևյալ գործոններով.

* 2022 թվականին ու 2023 թվականի առաջին եռամսյակում արտաքին վարկերի գծով ստացումների պլանի թերակատարումն ըստ առանձին վարկային ծրագրերի: Մասնավորապես՝ մեծ ազդեցություն է թողել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկի գծով մասհանման պլանի թերակատարումը, ինչով պայմանավորված՝ պլանավորված 1,335.7 մլն դրամ մարման փոխարեն փաստացի մարվել է վարկի գծով պարտքի մնացորդը՝ 175.0 մլն դրամ,
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* Արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես, կառավարության արտարժութային պարտքի մարման գծով վճարումների համար 2023 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 396.53, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումները նվազել են 18.4%-ով կամ 4.7 մլրդ դրամով, իսկ դոլարային արտահայտությամբ աճել են 0.04 մլն ԱՄՆ դոլարով: Դրամային արտահայտությամբ նվազումը պայմանավորված է եղել արտարժույթների նկատմամբ ՀՀ դրամի փոխարժեքների փոփոխությամբ: Այսպես 2023 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 396.53` 2022 թվականի առաջին եռամսյակի 486.05-ի դիմաց: Կատարված մարումների 88.9%-ը բաժին է ընկնում թվով 5 վարկատուների՝ Ռուսաստանի Դաշնություն (34.6%), Զարգացման Միջազգային Ընկերակցություն (25.6%), Ասիական Զարգացման Բանկը (13.8%), Ճապոնիա (9.3%) և Վերակառուցման և Զարգացման Միջազգային Բանկ (5.5%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 5.7%, ֆիքսված տոկոսադրույքով վարկերի գծով վճարումների տեսակարար կշիռը՝ 94.3%:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑44.8 մլրդ դրամ` 95.4%-ով ապահովելով եռամսյակային ծրագրով նախատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդից 2.2 մլրդ դրամ օգտագործմամբ` նախատեսված 40.1 մլն դրամի դիմաց: 47.2 մլրդ դրամ ուղղվել է Լեռնային Ղարաբաղին վարկի տրամադրմանը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 169.8 մլն դրամ կամ ծրագրային ցուցանիշի 98%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին եռամս-յակի փաստ** | **2023թ. առաջին եռամս-յակի ճշտված պլան** | **2023թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2023թ. առաջին եռամսյակը 2022թ. առաջին եռամսյակի նկատմամբ (%)** |
| **Ֆինանսական զուտ ակտիվներ,** այդ թվում` | **(37.8)** | **(47.0)** | **(44.8)** | **95.4** | **118.6** |
| Վարկերի և փոխատվությունների տրամադրում (Լեռնային Ղարաբաղին) | (38.6) | (47.2) | (47.2) | 100.0 | 122.2 |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.2 | 0.2 | 0.2 | 98.0 | 86.2 |
| Բաժնետոմսերի և կապիտալում այլ մասնակցության ձեռքբերում | (0.1) | 0.0 | 0.0 | - | - |
| Այլ | 0.7 | 0.0 | 2.2 | 5505.1 | 319.0 |

# ՀՀ ՊԵՏԱԿԱՆ ՊԱՐՏՔԸ

2023 թվականի մարտի 31-ի դրությամբ ՀՀ պետական պարտքը կազմել է 4,232.2 մլրդ դրամ (10,899.4 մլն ԱՄՆ դոլար): ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշներն աճել են անհամաչափորեն` համապատասխանաբար 1.1%-ով և 2.5%-ով: Դա պայմանավորված է եղել 2022 թվականի վերջի և 2023 թվականի մարտ ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը նվազել է 1.3%-ով՝ 393.57-ից դառնալով 388.3: ՀՀ պետական պարտքում 2,484.5 մլրդ դրամը (6,398.3 մլն ԱՄՆ դոլարը) կազմել է արտաքին պարտքը, 1,747.8 մլրդ դրամը (4,501.1 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2022թ.** | **Առ 31.03.2022թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,186.7** | **4,232.2** | **45.6** | **1.1** |
| ՀՀ կառավարության պարտք, այդ թվում՝ | 3,969.7 | 4,014.3 | 44.6 | 1.1 |
| * ՀՀ կառավարության արտաքին պարտք | 2,319.7 | 2,266.5 | (53.2) | (2.3) |
| * ՀՀ կառավարության ներքին պարտք | 1,650.0 | 1,747.8 | 97.8 | 5.9 |
| ՀՀ կենտրոնական բանկի պարտք (արտաքին) | 217.0 | 218.0 | 1.0 | 0.5 |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **10,637.7** | **10,899.4** | **261.7** | **2.5** |
| ՀՀ կառավարության պարտք, այդ թվում՝ | 10,086.4 | 10,338.1 | 251.7 | 2.5 |
| * ՀՀ կառավարության արտաքին պարտք | 5,894.1 | 5,837.0 | (57.1) | (1.0) |
| * ՀՀ կառավարության ներքին պարտք | 4,192.3 | 4,501.1 | 308.8 | 7.4 |
| ՀՀ կենտրոնական բանկի պարտք (արտաքին) | 551.3 | 561.4 | 10.0 | 1.8 |

2023 թվականի մարտի 31-ի դրությամբ ՀՀ պետական պարտքը նախորդ տարեվերջի համեմատությամբ դրամային արտահայտությամբ աճել է 45.6 մլրդ դրամով, իսկ դոլարային արտահայտությամբ՝ 261.7 մլն ԱՄՆ դոլարով: Դոլարային արտահայտությամբ ՀՀ պետական պարտքի աճը հիմնականում պայմանավորված է ՀՀ կառավարության պարտքի 251.7 մլն ԱՄՆ դոլարի աճով, որը գրանցվել է ներքին պարտքի աճի հաշվին: ՀՀ կենտրոնական բանկի արտաքին պարտքի աճը կազմել է 10.0 մլն ԱՄՆ դոլար:

Արտաքին պետական պարտքի հիմնական մասը ՀՀ կառավարության պարտավորություններն են: Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 1,745.7 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 44 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 473.8 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 3 մլրդ դրամ:

2023 թվականի մարտի 31-ի դրությամբ ՀՀ ներքին պետական պարտքը նախորդ տարեվերջի համեմատ աճել է 97.8 մլրդ դրամով (5.9%-ով): Կառավարության ներքին պարտքի բաղադրիչներն են՝

* ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 1,533.5 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 205.7 մլրդ դրամ,
* ներքին երաշխիքներ, որոնց ծավալը կազմել է 8.6 մլրդ դրամ:

2023 թվականի առաջին եռամսյակի վերջի դրությամբ նախորդ տարվա վերջի համեմատությամբ ՀՀ կառավարության պարտքի կառուցվածքում տեղի են ունեցել հետևյալ էական փոփոխությունները.

* աճել է գանձապետական պարտատոմսերի տեսակարար կշիռը՝ 1.6 տոկոսային կետով,
* ներքին պարտքի կշիռն ավելացել է 2.0 տոկոսային կետով,
* դրամով ներգրաված պարտքի կշիռն ավելացել է 1.6 տոկոսային կետով,
* ֆիքսված տոկոսադրույքով պարտքն ավելացել է 0.3 տոկոսային կետով,
* ըստ մինչև մարումը մնացած միջին կշռված ժամկետի և ըստ թողարկման (ներգրավման) ժամկետայնության կառուցվածքում համապատասխանաբար 2.9 և 1.7 տոկոսային կետերով նվազել է երկարաժամկետ պարտքի կշիռը:

1. Աղբյուրը՝ Տնտեսական վերլուծությունների բյուրո, <https://www.bea.gov/> [↑](#footnote-ref-1)
2. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-2)
3. Աղբյուրը՝ Չինաստանի վիճակագրության ազգային բյուրո, <http://www.stats.gov.cn/> [↑](#footnote-ref-3)
4. Աղբյուրը՝ ՌԴ տնտեսական զարգացման նախարարություն, <https://economy.gov.ru/> [↑](#footnote-ref-4)
5. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ՝ հիմնական վերաֆինանսավորման տոկոսադրույքը, Չինաստան՝ վարկավորման մեկ տարվա տոկոսադրույք (one-year loan prime rate), ՌԴ՝ հիմնական տոկոսադրույքը: [↑](#footnote-ref-5)
6. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-6)
7. Աղբյուրը՝ ՄԱԿ – ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-7)
8. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-8)
9. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված՝ ամսական արտադրության տատանողականության հարթեցման անհրաժեշտությամբ: [↑](#footnote-ref-9)
10. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-10)
11. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-11)
12. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-12)
13. *Ներմուծման տվյալները ներկայացված են ՍԻՖ գներով:* [↑](#footnote-ref-13)
14. *Աղբյուրը` ՀՀ վիճակագրական կոնիտե, «Հայաստանի Հանրապետության սոցիալ-տնտեսական վիճակը» ամսական զեկույցներ*: [↑](#footnote-ref-14)
15. Մանրամասն ցուցանիշները ներկայացված են Աղյուսակ 1-ում: [↑](#footnote-ref-15)
16. Ապրանքների լայն տնտեսական դասակարգմամբ (BEC) 2021 թվականի պաշտոնական տվյալները կհրապարակվեն 2022 թվականի վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-16)
17. Մանրամասն ցուցանիշները ներկայացված են Աղյուսակ 1-ում: [↑](#footnote-ref-17)
18. Աղբյուր՝ ՀՀ ԿԲ: [↑](#footnote-ref-18)
19. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-19)
20. Աղբյուրը՝ ՀՀ ԿԲ և ՀՀ ՖՆ հաշվարկներ: Առանց դրամի արժևորման վարկերի և ավանդների աճի տեմպերը ՀՀ ՖՆ գնահատականն են՝ արտարժութային վարկերի և ավանդների հաշվարկի համար հիմք ընդունելով 2022թ. փետրվարի վերջի ԱՄՆ դոլար/ՀՀ դրամ փոխարժեքը։ [↑](#footnote-ref-20)
21. Ըստ ՀՀ ՖՆ գնահատականների։ [↑](#footnote-ref-21)
22. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: Ծախսերում ներառվել են Covid-19-ին ուղղված վարկավորման գումարները: [↑](#footnote-ref-22)
23. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-23)
24. Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2023 թվականի առաջին եռամսյակի պետական բյուջեի մուտքերի վրա, ներկայացված են առանձին տեղեկանքով՝ [5.Տեղեկանքներ\4.Հարկային օրենսդրության փոփոխություններ.docx](5.Տեղեկանքներ/4.Հարկային%20օրենսդրության%20փոփոխություններ.docx): [↑](#footnote-ref-24)
25. Ներառված են Հայաստանի Հանրապետությունում ամուսնության բացակայության մասին տեղեկանք տալու (13.9 մլն դրամ), ՀՀ քաղաքացիություն ստանալու և ՀՀ քաղաքացիությունը փոխելու (15.0 մլն դրամ), Մշակութային արժեքները արտահանելու կամ ժամանակավոր արտահանելու իրավունքի եզրակացություն (թույլատրող փաստաթուղթ) տալու (185 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (92.4 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-25)
26. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2023\_I եռամսյակ\_վարկ.xls](4.Հավելվածներ/3.%202023_I%20եռամսյակ_վարկ.xls), [4.Հավելվածներ\4. 2023\_I եռամսյակ\_դրամաշնորհ.xls](4.Հավելվածներ/4.%202023_I%20եռամսյակ_դրամաշնորհ.xls): [↑](#footnote-ref-26)
27. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls): [↑](#footnote-ref-27)
28. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2023\_I եռամսյակ\_ամփոփ ըստ ծրագրերի.xls](4.Հավելվածներ/1.%202023_I%20եռամսյակ_ամփոփ%20ըստ%20ծրագրերի.xls),

    [4.Հավելվածներ\2. 2023\_I եռամսյակ\_ պատասխանատու,ծրագիր,միջոցառում.xls](4.Հավելվածներ/2.%202023_I%20եռամսյակ_%20պատասխանատու,ծրագիր,միջոցառում.xls),

    [6. 2022\_I եռամսյակ\_արդյունքային\_ ըստ պատասխանատուների.xls,](6.%202023_I%20եռամսյակ_արդյունքային_%20ըստ%20պատասխանատուների.xls)

    [7. 2023\_ I եռամսյակ\_արդյունքային\_ ըստ կատարողների.xls](7.%202023_%20I%20եռամսյակ_արդյունքային_%20ըստ%20կատարողների.xls): [↑](#footnote-ref-28)
29. Նախկինում ՀՀ ԿԳՄՍ նախարարության պատասխանատվությամբ իրականացվող Ազգային արխիվի ծրագրի «Արխիվային ծառայություններ» միջոցառումը 2023 թվականին ներառվել է ՀՀ արդարադատության նախարարության «Իրավական իրազեկում և տեղեկատվության ապահովում» ծրագրում: [↑](#footnote-ref-29)
30. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-30)
31. Պակասուրդի ֆինանսավորման աղբյուրների մասին մանրամասն տեղեկատվությունը ներկայացված է հետևյալ հավելվածում՝ [4.Հավելվածներ\5. 2023\_I եռամսյակ\_դեֆիցիտ.xls](4.Հավելվածներ/5.%202023_I%20եռամսյակ_դեֆիցիտ.xls), իսկ ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները՝ հետևյալ տեղեկանքում՝[5.Տեղեկանքներ\3.Դեֆիցիտ\_արդյունքային ցուցանիշներ.xls](5.Տեղեկանքներ/3.Դեֆիցիտ_արդյունքային%20ցուցանիշներ.xls): [↑](#footnote-ref-31)